text:
མི་རིགས་མཐུན་སྒྲིལ་ཡར་ཐོན་གྱི་གོམ་སྟབས་ནམ་ཡང་མཚམས་བཞག་མ་མྱོང་།
པར་ནི་ཞིན་ཧེ་རྫོང་སྤྲེལ་རྫོང་དགོན་པའི་སྐོར་བ་འགྲོ་བཞིན་པའི་རྩི་ཀོར་ཐང་སྡོད་ཁུལ་གྱི་རོང་འབྲོག་པ་མང་ཚོགས་ཀྱིས་ཁོར་ཡུག་སྲུང་སྐྱོབ་བྱ་འགུལ་སྤེལ་བཞིན་པའི་ཚུལ་རེད།
2017ལོ་ནི་མཚོ་ལྷོ་བོད་རིགས་རང་སྐྱོང་ཁུལ་གྱིས་རྒྱལ་ཡོངས་ཀྱི་མི་རིགས་མཐུན་སྒྲིལ་ཡར་ཐོན་སྔོན་སྐྱོད་ཁུལ་གསར་འཛུགས་བྱེད་པའི་ཆེས་མཇུག་མཐའི་ལོ་ཡིན་ལ། མི་རིགས་མཐུན་སྒྲིལ་ཡར་ཐོན་གསར་སྐྲུན་བྱ་བ་གཏིང་ཟབ་ཏུ་སྤེལ་བར་སྐུལ་འདེད་དང་སྤྱི་ཚོགས་དཔལ་འབྱོར་གྱི་ལས་རིགས་སོ་སོའི་འཕེལ་རྒྱས་ལ་ཕན་ནུས་ཡོད་པའི་སྒོ་ནས་ཟུང་འབྲེལ་བྱེད་པ་དང་བསྟུན་ནས། རིགས་སོ་སོའི་མང་ཚོགས་ཀྱིས་མཉམ་དུ་འབྱོར་འབྲིང་སྤྱི་ཚོགས་ཀྱི་འཚོ་བ་གསར་སྐྲུན་བྱེད་པར་སྤྲོ་སྣང་ཧ་ཅང་ཆེན་པོ་ལྡན་པས། བློ་སེམས་རྩེ་གཅིག་གིས་འཕེལ་རྒྱས་ལ་བརྩོན་པའི་གྲུབ་འབྲས་གསར་བ་བསྐྲུན་བཞིན་ཡོད་ལ། ད་ལྟ་མཚོ་ལྷོའི་ག་ས་གང་དུ་རྣམ་པ་ལེགས་པོའི་ཁེངས་ཡོད།
མཛེས་སྡུག་གི་མཚོ་སྔོན་ནི་མི་རིགས་མང་བ་དང་ཆོས་ལུགས་མང་བ། རིག་གནས་མང་པོའི་གནས་ཞིག་རེད། དུས་ཡུན་རིང་བོར་མཚོ་སྔོན་གྱི་རིགས་སོ་སོའི་སྤུན་ཟླ་རྣམས་ཀྱིས་ཕན་ཚུན་མཐུན་སྒྲིལ་དང་རོགས་རེས་བྱས་ཏེ་མཉམ་དུ་མཛེས་སྡུག་གི་འཚོ་བ་གསར་བ་བསྐྲུན་བཞིན་ཡོད་པས། དམངས་ཚིས་ལེགས་བཅོས་བྱས་ཏེ་མཐུན་སྒྲིལ་གྱི་རྨང་གཞི་བརྟན་པོ་བསྐྲུན་བཞིན་ཡོད་ལ། དཔལ་འབྱོར་འཕར་འགྲེམ་གྱི་འཕེལ་རྒྱས་སྒུལ་ཤུགས་ཇེ་ཆེར་བཏང་ནས། ཕྱོགས་ཡོངས་ནས་མི་རིགས་མཐུན་སྒྲིལ་ཡར་ཐོན་ལས་དོན་འཕེལ་རྒྱས་ཀྱི་གནས་བབ་ཐད་ཡར་སྐུལ་གཏོང་ཤུགས་ཇེ་དྲག་ཏུ་བཏང་སྟེ། མི་རིགས་མཐུན་སྒྲིལ་ཡར་ཐོན་གྱི་བྱ་བཞག་དེ་མཐོ་སྒང་གི་ས་གཞིའི་སྟེང་སྔར་ལས་ཇེ་རྒྱས་ཇེ་ལེགས་སུ་བཏང་། ཁྱད་པར་དུ་ཉེ་བའི་ལོ་འགའི་རིང་ལ་ང་ཚོས་མི་རིགས་མཐུན་སྒྲིལ་ཡར་ཐོན་གསར་སྐྲུན་གྱི་བྱ་བའི་སྟེང་དགའ་འོས་པའི་སྣང་ཚུལ་མང་པོ་མཐོང་ལ། རིགས་སོ་སོའི་མང་ཚོགས་ཀྱི་བདེ་སྐྱིད་འཚོ་བར་བསྟོད་བསྔགས་བྱེད་པ་ཡང་མང་པོ་ཐོས་པས། ལས་བྱེད་མང་ཚོགས་ནམ་ཡང་སེམས་པ་གཅིག་མཐུན་ཡིན་ལ། མི་རིགས་མཐུན་སྒྲིལ་ཡར་ཐོན་ལས་དོན་གྱི་བྱ་བཞག་གསར་བ་བརྩོན་ལེན་བྱས། མཚོ་སྔོན་དུ། མི་རིགས་མཐུན་སྒྲིལ་ཡར་ཐོན་གྱི་གོམ་སྟབས་ནམ་ཡང་མཚམས་བཞག་མ་མྱོང་།
དཔལ་འབྱོར་འཕེལ་རྒྱས་ཀྱི་ཁ་ཕྱོགས་སུ་བསྙེགས་པ།
མཚོ་ལྷོ་བོད་རིགས་རང་སྐྱོང་ཁུལ་ཞིན་ཧེ་རྫོང་རྩི་ཀོར་ཐང་གྲོང་རྡལ་མཚོ་འཁྱིལ་སྡེ་བ་དེ་ཆུ་རགས་ཆེན་པོ་དང་གྲོག་རོང་གི་རྒྱུད་དུ་ཆགས་ཡོད། ནམ་ཟླ་བཟང་བོའི་ཆ་རྐྱེན་གྱིས་གནས་དེའི་འདེབས་འཛུགས་ལས་རིགས་འཕེལ་རྒྱས་ལ་ཁྱད་འཕགས་ཀྱི་ཆ་རྐྱེན་འཛོམས་མོད། འོན་ཀྱང་འདེབས་འཛུགས་བྱེད་སར་ཚད་བཀག་ཡོད་པ་དང་། ཆ་སྙོམས་བྱས་ན་མི་རེར་མུས་གྲུ་བཞི་མ་དྲུག་བརྒྱ་ཡང་མེད་པས། སྡེ་བ་ཡོངས་ཀྱི་སྡེ་མི་ཕྱེད་ཙམ་གནས་སྤོར་བྱས།
ཏང་དང་སྲིད་གཞུང་གི་སྣེ་ཁྲིད་འོག དབུལ་ཕོངས་ཡིན་ཡང་བསྒྱུར་བཅོས་བྱེད་འདོད་ཡོད་པའི་མཚོ་འཁྱིལ་སྡེ་བའི་མི་རྣམས་ཀྱིས་ཆུ་རགས་འགྲམ་གཉིས་ཀྱི་རྩྭ་སའི་ཕྱུགས་ལས་ཐོན་ཁུངས་ཁྱད་སྟོབས་དང་གནམ་གཤིས་ཁོར་ཡུག་ལེགས་པོར་བརྟེན་ནས། གསོ་སྤེལ་ལས་རིགས་ཐད་འབད་པ་བྱས་པས། གསོ་སྤེལ་ལས་རིགས་གཙོར་ཡིན་པའི་མཉམ་ལས་ཁང་མང་པོ་རིམ་བཞིན་དར་བ་རེད།
ལོ་བདུན་གྱི་སྔོན་ལ། ཕྱི་རུ་ཞོར་ལས་སུ་འགྲོ་བ་དང་སྐྱེལ་འདྲེན་བྱེད་པ། དབྱར་རྩྭ་དགུན་འབུའི་ཚོང་ལས་གཉེར་མྱོང་བའི་ལིག་བུན་ཡོན་གྱིས་ཁུལ་དང་རྫོང་གི་དབུལ་སྐྱོར་ལས་ཁུངས་ཀྱི་སྡེ་བར་སྡོད་པའི་ལས་བྱེད་མི་སྣའི་གྲོས་འཆར་ལ་ཉན་དེ་སྡེ་བའི་ནང་ཡོང་བ་དང་། ཞིང་ཕྱུགས་དང་དབུལ་སྐྱོར་སོགས་སྡེ་ཁག་གི་རྒྱབ་སྐྱོར་འོག སྡེ་བའི་ནང་གི་ཁྱིམ་ཚང་བཅོ་བརྒྱད་དང་མཉམ་དུ་གསོ་སྤེལ་མཉམ་ལས་ཁང་བཙུགས། བསམ་ཡུལ་ལས་འདས་པ་ཞིག་ལ། མཉམ་ལས་ཁང་བཙུགས་པའི་ལོ་དང་པོར་ཁོ་རང་ལ་ཕན་འབྲས་བཟང་བོ་ཐོབ།
ལོ་འགའི་རིང་འཕེལ་རྒྱས་བྱུང་བས། ལིག་བུན་ཡོན་ནི་ཞིང་བ་ཁྱིམ་ཚང་ཁྲོད་ཀྱི་ཐོན་ལས་གྲུབ་ཚུལ་ལེགས་སྒྲིག་བྱས་ཏེ་མཉམ་ལས་ཅན་གྱི་འཕེལ་རྒྱས་བགྲོད་ལམ་དུ་ཞུགས་པའི་སྐོར་ཁག་དང་པོའི་མི་ཡིན་ལ། མཉམ་ལས་ཁང་གི་ས་རྒྱ་ཡང་མུ་མཐུད་དུ་ཇེ་ཆེར་གཏོང་བཞིན་ཡོད། ད་ལྟ། མཉམ་ལས་ཁང་གིས་མུས་གྲུ་བཞི་མ་སྟོང་གསུམ་དང་དགུ་བརྒྱད་ཡོད་པའི་ཚད་གཞི་མཐོ་བའི་ཕྱུགས་སྤྱིལ་ཁང་གསུམ་ལས་ཡོད་པ་དང་། ཐོ་འགོད་མ་དངུལ་སྒོར་ས་ཡ་གསུམ་དང་འབུམ་བརྒྱད་ཁྲི་ལྔ་ལ་སླེབས་ཡོད་ལ། མི་བརྒྱད་ཅུ་ལྷག་གི་ལས་ཞུགས་གནད་དོན་ཐག་གཅོད་བྱས།
དཔལ་འབྱོར་འཕེལ་རྒྱས་དང་དམངས་ཚིས་ལེགས་བཅོས་བྱེད་པ་ནི་མི་རིགས་མཐུན་སྒྲིལ་འཆམ་མཐུན་བརྟན་འཇགས་འཕེལ་རྒྱས་སྲ་བརྟན་དུ་གཏོང་བའི་རྨང་གཞི་ཡིན། ལོ་འགའི་རིང་ལ། དེ་སྔོན་འཕེལ་རྒྱས་དལ་བའི་སྡེ་བ་དེ་ད་ལྟ་ཕྱུག་བསྒྱུར་གྱི་ལམ་དུ་བསྙེགས་ཡོད་ལ། སྡེ་བ་དང་སྡེ་མི་རྣམས་ཀྱི་རྣམ་པ་ཡང་དེ་དང་བསྟུན་ནས་འགྱུར་བཞིན་ཡོད།
མཚོ་འཁྱིལ་སྡེ་བའི་འཕེལ་རྒྱས་ནི་མཚོ་ལྷོ་ཁུལ་མི་རིགས་མཐུན་སྒྲིལ་ཡར་ཐོན་བྱ་བའི་མཚོན་རྟགས་ཞིག་རེད་ཅེས་བཤད་ཀྱང་ཆོག
འདས་ཟིན་པའི་ལོ་འགའི་རིང་ལ། མཚོ་ལྷོ་ཁུལ་གྱིས་དཔལ་འབྱོར་འཕེལ་རྒྱས་དེ་སྤྱིའི་བླང་བྱ་རུ་བརྩིས་ནས། ས་ཁུལ་གྱི་དཔལ་འབྱོར་སྤྱི་ཚོགས་འཕེལ་རྒྱས་དང་དམངས་ཚིས་མགྱོགས་མྱུར་སྒོས་ལེགས་བཅོས་བྱེད་པ་དེ་གནད་དོན་ཐག་གཅོད་བྱེད་པའི་གནད་འགག་ཏུ་བརྩི་བཞིན་ཡོད། ས་ཁུལ་གྱི་ཁྱད་ཆོས་ལྡན་པའི་དེང་རབས་སྐྱེ་ཁམས་ཞིང་ཕྱུགས་ལས་དང་རྣམ་པ་གསར་བའི་ནུས་ཁུངས་གཙང་སྦྲའི་ཐོན་ལས། མཐོ་སྒང་གི་རིག་གནས་གནས་སྐོར་བཅས་ཐོན་ལས་ཆེན་པོ་གསུམ་གྱི་ཚན་རིག་འཕེལ་རྒྱས་ལ་ཕྱོགས་ཡོངས་ནས་སྐུལ་འདེད་བྱས་ཏེ། དཔལ་འབྱོར་འཕེལ་རྒྱས་མགྱོགས་པ་དང་སྤུས་ཚད་ཀྱི་ཕན་འབྲས་མཉམ་དུ་འཕར་སྣོན་འབྱུང་བར་ཡར་སྐུལ་བྱས་པས། ཁུལ་ཡོངས་ཀྱི་དཔལ་འབྱོར་རྒྱུན་མཐུད་འཕེལ་རྒྱས་ཀྱི་ནང་སྐྱེས་སྒུལ་ཤུགས་མངོན་གསལ་སྒོས་ཇེ་དྲག་ཏུ་བཏང་བ་དང་། མཁར་གྲོང་སྡོད་དམངས་ཀྱི་མི་རེའི་ཆ་སྙོམས་ཡོང་སྒོ་སྲུང་འཛིན་བྱས་པས། སོ་སོ་བརྒྱ་ཆའི་བཅུ་གཉིས་གྲངས་ཆུང་གཅིག་དང་བརྒྱ་ཆའི་བཅུ་བཞི་གྲངས་ཆུང་གསུམ་མགྱོགས་མྱུར་སྒོས་འཕར་སྣོན་བྱུང་།
དམངས་ཚིས་ལ་ཐུགས་ཁུར་བྱེད་པའི་ཁ་ཕྱོགས་སུ་བསྙེགས་པ།
2016ལོའི་ཆེས་དགའ་བའི་ཉིན་ནི་མཚོ་ཤར་གྲོང་ཁྱེར་ལའོ་ཏུའུ་ས་ཁུལ་ལའོ་ཏུའུ་སློབ་འབྲིང་དང་པོའི་མཐོ་གཉིས་འཛིན་གྲྭ་བཅུ་གཅིག་པའི་ཧོང་ཀའོ་རོས་དང་ཁོའི་ཁྱིམ་མི་ལ་མཚོན་ནས་བཤད་ན། དཔྱིད་ཀ་སློབ་མགོ་རྩོམ་པའི་ཉིན་དེ་རེད། ཧོང་ཀའོ་རོས་ཚང་གི་ཆ་རྐྱེན་སྤྱིར་བཏང་ཡིན་ལ་ཁྱིམ་དུ་ཨ་ཅེ་གཉིས་ཡོད་པ་དང་། ཨ་ཅེ་ཆེ་བའི་གླ་ཕོག་ཉུང་ཙམ་ལེན་བཞིན་ཡོད་ལ། ཨ་ཅེ་གཉིས་པའི་ཧུའུ་པེ་གྲོང་ཁྱེར་དུ་སློབ་ཆེན་འགྲིམ་བཞིན་ཡོད། བརྟན་འཇགས་ཀྱི་དཔལ་འབྱོར་ཡོང་སྒོ་མེད་པ་དང་ནད་ཡོད་པའི་ཕ་མ་གཉིས་ཀྱིས་ཞོར་ལས་བྱས་ནས་ཡོང་སྒོ་བཙལ་བཞིན་ཡོད། ལོ་རེར་ཁོ་དང་ཨ་ཅེ་གཉིས་ལ་སློབ་ཡོན་སྒོར་ཁྲི་གསུམ་བཙལ་དགོས་ལ། དེ་ནི་འགྲོ་སྒོ་ཉུང་ཙམ་ཞིག་མ་རེད། ཧོང་ཀའོ་རོས་ཀྱིས་ཨ་ཕས་ཡར་མར་ལ་བསྐྱིས་པའི་སྒོར་བརྒྱད་བརྒྱ་ལག་ཏུ་བཟུང་ནས། སེམས་སུ་སྔར་ལས་ལྷག་པའི་སྒོ་ནས་སློབ་སྦྱོང་ལ་འབད་པ་བྱེད་རྒྱུའི་སེམས་ཐག་བཅད། སྐབས་དེར་ཧོང་ཀའོ་རོས་ཀྱི་འཛིན་བདག་གིས་ཁ་པར་ཐོན་པ་དང་། སློབ་ཡོན་སྤྲོད་མི་དགོས་ཞེས་བཤད། ཁོ་རང་ཡིད་མ་ཆེས་པར་སློབ་ཡོན་ཁྱེར་ནས་སློབ་གྲྭར་སོང་བ་དང་། འཛིན་བདག་གིས་སློབ་ཡོན་མི་དགོས་པའི་བརྡ་སྦྱོར་ཚང་མ་བཏོན་པས། ཧོང་ཀའོ་རོས་ཀྱི་སེམས་བདེ་ལ་བབས། “དགེ་རྒན་གྱིས་བཤད་རྒྱུར། རང་ཞིང་གིས་སློབ་གསོའི་རོགས་དངུལ་དང་དམངས་ཕན་འཆར་འགོད་ལག་བསྟར་བྱས་པ་དང་། ཁུལ་དྲུག་གི་སློབ་མ་དང་ཟི་ལིང་། མཚོ་ཤར་གྲོང་ཁྱེར་གཉིས་ཀྱི་དབུལ་ཕོངས་ཁྱིམ་ཚང་གི་སློབ་མ་སློབ་སྔོན་གྱི་ལོ་གསུམ་དང་། ལོ་དགུའི་འོས་འགན་སློབ་གསོ། སྤྱིར་བཏང་མཐོ་འབྲིང་དང་འབྲིང་རིམ་ལས་རིགས་ལག་རྩལ་ལོ་གསུམ་བཅས་ལོ་བཅོ་ལྔའི་སློབ་ཡོན་མེད་པར་བཟོ་བ་ལག་བསྟར་བྱས།”
2016ལོར། མཚོ་ཤར་གྲོང་ཁྱེར་གྱིས“དམངས་ཚིས་བྱ་བ་བཅུ་སྒྲུབ་དགོས་པ”བཏོན་པ་དང་། དེའི་ཁྲོད་གཅིག་ནི་དབུལ་ཕོངས་ཁྱིམ་ཚང་ཡོངས་ལ་ལོ་བཅོ་ལྔའི་སློབ་ཡོན་མེད་པར་བཟོ་རྒྱུ་དེ་རེད། དེ་ནི་མཚོ་ཤར་གྲོང་ཁྱེར་གྱིས་དམངས་ཚིས་ལ་སེམས་ཁུར་བྱེད་པའི་ཞིབ་ཆ་གཅིག་རེད།
ད་ལོ་ལོ་རེ་བཞི་ཡིན་པའི་ཏོན་ཀོང་ཚེ་ཚང་མཚོ་ཤར་གྲོང་ཁྱེར་ཕིན་ཨན་ས་ཁུལ་སན་ཧའོ་གྲོང་རྡལ་ཡའོ་དུང་སྡེ་བའི་རེད། སྡེ་བའི་ནང་གི་སྡེ་མི་གཞན་པ་དང་འདྲ་བར་ཚང་མ་རི་སྐེད་དུ་བསྡད་ཡོད་ལ། སྡེ་བའི་ས་གཤིས་ཆ་རྐྱེན་ཞན་པ་དང་། རྨོ་ཞིང་ཚང་མ་རི་མགོ་རུ་ཡོད་པས་ཆ་རྐྱེན་ཞན་ལ་ཉེན་ཁ་ཆེ། སྡེ་མི་རྣམས་ཀྱིས་གནམ་ལ་བརྟེན་ནས་འཚོ་བ་རོལ་བཞིན་ཡོད་པས། ཐོན་སྐྱེད་འཚོ་བའི་ཆ་རྐྱེན་ཧ་ཅང་ཞན།
2016ལོའི་ཟླ་བཅུ་གཅིག་པར། ཕིན་ཨན་ས་ཁུལ་སན་ཧའོ་གྲོང་རྡལ་གྱི་དབུལ་ཕོངས་མང་ཚོགས་རྣམས་ལ་དབུལ་སྐྱོར་བྱས་ནས་ས་གཞན་ལ་གནས་སྤར་བ་དང་། ཏོན་ཀོང་ཚེ་ཚང་ཡང་སྲིད་གཞུང་གིས་ལས་པའི་སན་ཧའོ་གྲོང་རྡལ་གྱི་སྡོད་ཁུལ་གསར་བ་བདེ་སྐྱིད་ཁྱིམ་གཞིས་ཞེས་པའི་ནང་གནས་སྤར། ཁྱིམ་ཚང་རེ་རེར་དྲོད་རླངས་ཡོད་པ་མ་ཟད་སྡོད་ཁུལ་དུ་རང་བྱུང་སོལ་རླངས་འཐེན་ཡོད།
ཏོན་ཀོང་ཚེ་ཡིས་སེམས་འགུལ་ཐེབས་པའི་སྒོ་ནས་བཤད་རྒྱུར། ངའི་ཁང་བ་མུས་གྲུ་བཞི་བརྒྱ་དང་ཉེར་བདུན་ཡིན་པ་དང་། ཁང་བ་ནང་ལས་བྱས་ཟིན། ད་ལོར་ང་ཚོའི་ཁང་གསར་ནང་ལོ་གསར་རོལ་བ་ཡིན། ཁང་བ་འདི་ཡངས་ཤིང་རྒྱ་ཆེ་བ་དང་ད་དུང་དྲོད་རླངས་ཀྱང་ཡོད་པས། གྲོང་ཁྱེར་གྱིས་མིས་འཚོ་བ་འདི་ལྟ་བུ་རོལ་ཐུབ་པ་སེམས་སུ་ཡང་ཤར་མ་མྱོང་ཟེར།
ཐོག་ཁང་དུ་གནས་སྤར་བ་ནི་ཧོན་ཀོང་ཚེ་བཟའ་མི་གང་བོ་མིན་ལ། 2016ལོར། ཕིན་ཨན་ས་ཁུལ་སན་ཧི་གྲོང་རྡལ་གྱི་ཆེས་དབུལ་ཕོངས་ཡིན་པའི་ཧྥན་ཧྲིན་སྡེ་བ་དང་པང་ཡ་སྡེ་བ། ཡའོ་ཏུང་སྡེ་བ། སའོ་ཨར་ཀན་སྡེ་བ་སོགས་ཀྱི་དབུལ་ཕོངས་ཁྱིམ་ཚང་མཁར་གྲོང་དུ་ཡོང་ནས་ཐོག་ཁང་དུ་བསྡད་པའི་བྱེད་ཐབས་སྤྱད་པ་དང་། དབུལ་སྐྱོར་བྱས་ཏེ་ས་གཞན་ལ་གནས་སྤོར་བའི་བཀོད་སྒྲིག་སྡོད་ཁུལ་གཅིག་གྱུར་འཆར་འགོད་བྱས་ལ། སྡེ་བ་ཧྲིལ་བོར་གནས་སྤོར་བ་དང་ཁྱིམ་ཚང་བཞི་བརྒྱ་བཅུ་གཅིག་གཅིག་བསྡུས་བཀོད་སྒྲིག་བྱས།
མི་རིགས་མཐུན་སྒྲིལ་ཡར་ཐོན་གསར་འཛུགས་བྱ་བའི་ཁྲོད། དམངས་ཚིས་འགན་སྲུང་དང་ལེགས་བཅོས་བྱེད་པ་ནི་དགོས་གཏུག་དང་མངོན་འགྱུར་བྱེད་དགོས་པའི་གནད་དོན་ཞིག་རེད། གསར་སྐྲུན་བྱ་བ་སྔར་ལས་བཟང་བོའི་བརྩི་སྲུང་དང“འཕེལ་རྒྱས་ལྔ”ལ་ཞབས་ཞུ་བཟང་བོ་བྱེད་པ། ཕྱོགས་ཡོངས་ནས་འབྱོར་འབྲིང་སྤྱི་ཚོགས་འགྲུབ་པར་བྱེད་པའི་རྒྱལ་ཁའི་དུས་རིམ་ལ་ནུས་ཤུགས་ཆེན་པོ་འདོན་པ་དང་རྒྱབ་སྐྱོར་བྱ་ཆེད། ཉེ་བའི་ལོ་འགའི་རིང་ལ། མཚོ་ཤར་གྲོང་ཁྱེར་གྱིས་དངོས་གནས་མི་རིགས་མཐུན་སྒྲིལ་ཡར་སྔོན་གསར་འཛུགས་བྱ་བའི་མགོ་རྩོམ་ས་དང་རྐང་འཛུགས་ས་དེ་དམངས་ཚིས་ལེགས་བཅོས་དང་མི་སེམས་གཅིག་སྒྲིལ་གྱི་སྟེང་བཞག 2016ལོར། མཚོ་ཤར་གྲོང་ཁྱེར་གྱིས་དམངས་ཚིས་ཐད་མ་དངུལ་སྒོར་དུང་ཕྱུར་བརྒྱ་དང་ཞེ་གཉིས་དང་བྱེ་བ་གསུམ་བཏང་བ་དང་། ནོར་སྲིད་ཀྱི་སྔོན་རྩིས་འགྲོ་གྲོན་གྱི་བརྒྱ་ཆའི་གྱ་དྲུག་དང་གྲངས་ཆུང་དྲུག་ཟིན་ཡོད།
དབུལ་ཐར་མཁྲེགས་གཏོར་དེ་དམངས་ཚིས་བཟོ་སྐྲུན་དང་པོར་བརྩིས་ནས་དམ་འཛིན་བྱེད་པ་རྒྱུན་འཁྱོངས་བྱས་ཏེ། ཐོན་ཁུངས་སྣ་ཚོགས་ཀྱིས་དབུལ་ཕོངས་ས་ཁུལ་དང་ཁྱད་པར་དུ་མི་རིགས་དབུལ་ཕོངས་ས་ཁུལ་ལ་བཀོད་སྒྲིག་སྣེ་ཁྲིད་བྱས་ཏེ། གྲོང་ཁྱེར་ཡོངས་ཀྱི་གནད་ཕིགས་དབུལ་སྐྱོར་དང་གནད་ཕིགས་དབུལ་ཐར་བྱ་བའི་ཐད་གྲུབ་འབྲས་མངོན་གསལ་བླངས་ཡོད།
ཕྱོགས་ཡོངས་ནས་སྐོར་གསར་བའི་སྨན་བཅོས་ལམ་ལུགས་བཅོས་སྒྱུར་གྱི་ཕྱོགས་བསྡུས་ཚོད་ལྟའི་གནས་ལ་སྐུལ་འདེད་བྱས་ཏེ། སྤྱི་གཉེར་སྨན་ཁང་བཅོས་སྒྱུར་དང་སྨན་བཅོས་འགན་སྲུང་གི་མ་དངུལ་གཏོང་སྤྲོད་ཀྱི་རྣམ་པ་བཅོས་སྒྱུར་ལག་བསྟར་བྱས་ནས། གཞི་རྩའི་སྨན་བཅོས་འགན་སྲུང་དང་ནད་ཆེན་པོའི་སྨན་བཅོས་འགན་སྲུང་། སྨན་བཅོས་མྱུར་སྐྱོབ་སྲིད་ཇུས་བཅས་འཐུས་ཚང་དུ་བཏང་སྟེ། མང་ཚོགས་ཀྱིས་ནད་ལ་སྟོན་དཀའ་བ་དང་སྨན་རིན་དཀའ་བའི་གནད་དོན་ཕན་ནུས་ཡོད་པའི་སྒོ་ནས་ཞི་འཇགས་སུ་བཏང་།
མི་རིགས་མཐུན་སྒྲིལ་ཁྱིམ་ཚང་གཅིག་ལྟ་བུའི་ཕྱོགས་སུ་བསྐྱོད།
2016ལོའི་དབྱར་ཁར། བྱ་འགུལ་ཞིག་གིས་ན་གོར་མོའི་ཚྭ་མཚོའི་སྡོད་ཁུལ་གྱི་སྡོད་དམངས་རྣམས་ལ་སྤྲོ་སེམས་རབ་ཏུ་རྒྱས། ལུག་ཤ་དང་ཞོ། འོ་ཁ། རྩྭམ་པ་སོགས་མི་རིགས་ཀྱི་ཁྱད་ཆོས་ལྡན་པའི་ཟས་རིགས་དང་། སྔོ་ཚོད་ཀྱི་རིགས་མང་པོ་ཞིག་གིས་སྡོད་ཁུལ་ཀྱི་མང་ཚོགས་རྣམས་ཀྱི་མིག་དབང་འཕྲོག་ལ། ཟ་སྐལ་འཐུང་སྐལ་ཆེ་བར་གྱུར།
མ་གཞི་ཚྭ་མཚོའི་སྡོད་ཁུལ་དུ་བོད་རིགས་དང་སོག་རིགས། ཧོས་རིགས། རྒྱ་རིགས་སོགས་རིགས་སོ་སོའི་སྡོད་དམངས་འདུས་སྡོད་བྱས་ཡོད་ལ། དུས་ཡུན་རིང་བོར། སྡོད་ཁུལ་གྱི་སྡོད་དམངས་རྣམས་ཀྱིས་བསམ་བློ་བརྗེ་རེས་དང་བརྩེ་བ་ཟབ་མོ། འཚོ་བ་བཟང་བ། མཛའ་བརྩེའི་འབྲེལ་བ་ཇེ་ཟབ་ཏུ་གཏོང་ཆེད། ཁྱིམ་མཚེས་བར་དང་རྒྱ་རིགས་སྤུན་ཟླ། གྲངས་ཉུང་མི་རིགས་ཀྱི་སྤུན་ཟླའི་བར་གྱི་མཛའ་བརྩེ་ཇེ་ཟབ་ཏུ་གཏོང་རྒྱུ་ནི་སྡོད་ཁུལ་གྱི་བྱ་བ་སྒྲུབ་མཁན་ཚོས་ཕུགས་འདུན་ཆེས་ཆེ་བ་དེ་རེད།
2016ལོའི་ཟླ་དྲུག་པར། སྡོད་ཁུལ་དེ་མི་རིགས་མཐུན་སྒྲིལ་བཟང་བས་ཁྱིམ་གཅིག་ལྟ་བུར་མཐུན་པོ་ཡོང་བའི་ཁྱིམ་བརྒྱའི་གསོལ་སྟོན་ཞེས་པའི་བྱ་འགུལ་ཐོག་མ་སྤེལ་ཏེ། འཆམ་མཐུན་གྱི་ཁྱིམ་གཞིས་ཆེན་མོ་འཛུགས་པའི་ཐད་གོམ་པ་དང་པོ་སྤོས།
“བྱ་འགུལ་སྤེལ་བའི་ཉིན་དེར་ང་ཚོའི་སྡོད་ཁུལ་གྱི་ཐང་ཆུང་ངུ་དེའི་སྟེང་དུ་ཅོག་ཙེ་གྲལ་རིང་ཅིག་བསྒྲིགས་པ་དང་། ཁྱིམ་ཚང་ཞེ་གསུམ་གྱིས་སྔོ་ཚོད་སྣ་བརྒྱ་ལྷག་བཤམ། རིགས་སོ་སོའི་སྡོད་དམངས་རྣམས་མཉམ་དུ་འཛོམས་ནས་ཟས་ཟ་ཞོར་དུ་ཁ་བརྡ་བྱས། ཡུལ་དངོས་སུ་ད་དུང་ཇ་མའི་ལག་རྩལ་འགྲན་བསྡུར་བྱས་པས། ཚང་མས་ཟས་ཞིམ་པོ་ཟ་ཞོར་སྔོ་ཚོད་ལས་རྒྱུའི་ཐབས་སྦྱང་བ་དང་གྲོགས་པོ་ཡང་མི་ཉུང་བ་ངོ་ཤེས།”སྡོད་ཁུལ་གྱི་ལས་བྱེད་མི་སྣས་གསར་འགོད་པར་བཤད་རྒྱུར། ཁྱིམ་བརྒྱའི་གསོལ་སྟོན་བཤམ་སྐབས། ཁོ་མོ་ཚོས་ད་དུང་བདག་མེད་ལོ་ལོན་གདན་འདྲེན་ཞུས་ཏེ་སྡོད་ཁུལ་གྱི་དྲོད་ཁོལ་ཚང་མར་སྦྱིན།
“ང་རང་ལོ་འདི་འདྲ་བགྲེས་རུང་ཁྱིམ་བརྒྱའི་གསོལ་སྟོན་ཟས་མ་མྱོང་། དོན་དངོས་སུ། ཟ་མ་ཐུན་གཅིག་ཟ་རྒྱུ་ནི་ཆེས་གལ་ཆེ་བ་མིན་ལ། ཚང་མ་མཉམ་དུ་འཛོམས་ནས་དགའ་སྤྲོ་བྱེད་རྒྱུ་དེ་ཆེས་རྩ་ཆེ་བ་ཞིག་རེད”ཞེས་ལོ་བརྒྱད་ཅུར་སླེབས་པའི་བདག་མེད་ལོ་ལོན་ལི་ཅཱ་པའོ་ཡིས་དགོད་ཞོར་དེ་ལྟར་བཤད།
ན་གོར་མོའི་སྡོད་ཁུལ་གྱི་ཁྱིམ་བརྒྱའི་གསོལ་སྟོན་ལ་སྡོད་དམངས་རྣམས་ཀྱིས་བསྔགས་བརྗོད་ཚད་མེད་བྱེད་བཞིན་ཡོད། མཚོ་ལྷོ་ཁུལ་དུ་ཡང་ཕུན་སུམ་ཚོགས་པའི་མང་ཚོགས་རིག་གནས་ལུས་རྩལ་བྱ་འགུལ་སྣ་ཚོགས་སྤེལ་བཞིན་ཡོད་ལ། ཕྱོགས་ཡོངས་ནས་མི་རིགས་མཐུན་སྒྲིལ་ཡར་ཐོན་གསར་སྐྲུན་བྱ་བ་སྐུལ་འདེད་བྱེད་བཞིན་ཡོད།
གུང་ཧོ་རྫོང་གི་སྐབས་གཉིས་པའི་ལྷ་མཚོ་རྟགས་མའི་མི་རིགས་མཐུན་སྒྲིལ་ཡར་ཐོན་རྟ་རྒྱུགས་གནས་སྐོར་དུས་ཆེན་དང་མཐོ་སྒང་གི་མི་རིགས་ཟས་མཆོག་འགྲེམ་སྟོན་སྟེང་། སྲོལ་རྒྱུན་གྱི་ལུས་རྩལ་འགྲན་སྡུར་གཙོ་བྱས་ཏེ་རྟ་རྒྱུགས་དང་ཐག་འཐེན། གླང་ཆེན་ས་གཤག་དེ་མིན་མི་རིགས་ཞབས་བྲོ་འཁྲབ་སྟོན་སོགས་མཐོ་སྒང་གི་མི་རིགས་ཁྱད་ལྡན་གྱི་རིག་གནས་བྱ་འགུལ་རབ་དང་རིམ་པ་སྤེལ་བས། ཕྱོགས་ཡོངས་ནས་གུང་ཧོ་རྫོང་གི་མི་རིགས་རིག་གནས་གཏིང་ཟབ་པར་མཚོན་པར་བྱས། ཐུན་ཏེ་རྫོང་རྫོང་རི་རིག་གནས་སྒྱུ་རྩལ་དུས་ཆེན་དང་མི་རིགས་མཐུན་སྒྲིལ་ཡར་ཐོན་བྱ་བ། ལོ་གསུམ་གྱི་དབུལ་སྐྱོར་མཁྲེགས་གཏོར་གཟེངས་བསྟོད་ཚོགས་འདུ་བསྡུས་པ་དང་། མང་ཚོགས་རྣམས་ལྷན་འཛོམས་བྱུང་བས། རང་ཉིད་ཀྱི་ཐབས་ལ་བརྟེན་ནས་རིགས་སོ་སོའི་མི་དམངས་མཐུན་སྒྲིལ་ངང་འབྱོར་འབྲིང་དུ་བསྐྱོད་པའི་རེ་འདུན་མངོན་འགྱུར་བྱུང་། ཀོས་ནན་རྫོང་གིས་སྐབས་གཉིས་པའི་བོད་ཀྱི་གཙགས་དྲུབ་གླུ་གར་མི་རིགས་རིག་གནས་སྒྱུ་རྩལ་དུས་ཆེན་སྤེལ་བ་དང་། མཛེས་པའི་བོད་ཀྱི་གཙགས་དྲུབ་དང་སྤྲོ་སེམས་འཁོལ་བའི་ཞབས་བྲོའི་དམངས་སྲོལ་རིག་གནས་ཀྱི་མཛེས་ཉམས་མངོན་པར་བྱས། ལོ་གཅིག་གི་ནང་ཐེངས་གཅིག་རེ་སྤེལ་བཞིན་པའི་ཁྲི་ཀའི་ལྷ་རྩེད་དང་ཞིང་ཆེན་ཡོངས་ཀྱི་སྐབས་དང་པོའི་གླུ་ཤགས་བརྙན་འཕྲིན་འགྲན་བསྡུར་ཆེན་པོ་སྤེལ་བས། རྫོང་ཡོངས་ཀྱི་རིགས་སོ་སོའི་མང་ཚོགས་རྣམས་ཀྱིས་རིག་གནས་ཀྱི་གསོལ་སྟོན་གྱ་ནོམ་པ་རོལ་མྱོང་བྱས་ཞེས་མཚོ་ལྷོ་ཁུལ་མི་རིགས་མཐུན་སྒྲིལ་ཡར་ཐོན་གསར་འཛུགས་བྱ་འགུལ་མགོ་ཁྲིད་ཚན་ཆུང་གཞུང་སྒྲུབ་ཁང་གི་ཀྲུའུ་རིན་གཞོན་པ་ལི་ཧོང་ཕིན་གྱིས་དེ་ལྟར་བཤད།
དོན་དངོས་སུ། ཁྱིམ་བརྒྱའི་གསོལ་སྟོན་དང་སྒྱུ་རྩལ་དུས་ཆེན་གང་ཡིན་རུང་། ཚང་མ་ནི་རང་ཞིང་གི་གསར་འཛུགས་བྱ་འགུལ་རེ་རེའི་ཁྲོད་ཀྱི་གཙོ་གནད་རེད། 2016ལོར་རང་ཞིང་གིས་ཕྱོགས་ཡོངས་ནས་གསར་སྐྲུན་བྱ་འགུལ་དེ་ཁྱིམ་ཚང་དང་ལས་ཁུངས། སྡོད་ཁུལ། ཞིང་སྡེ། སློབ་གྲྭ། ཁེ་ལས། དགོན་པ། དམག་སྒར་སོགས“སྣ་བརྒྱད་དུ་བསྐྱོད་པའི”བྱ་འགུལ་སྤེལ་བ་དང་། མི་རིགས་མཐུན་སྒྲིལ་ཡར་ཐོན་དཔེ་སྟོན་སྡེ་བ་དང་དཔེ་སྟོན་སྡོད་ཁུལ། དཔེ་སྟོན་ལས་ཁུངས། ས་ཁུལ་བརྒལ་ནས་དཔེ་སྟོན་པ་སྐོར་ཞིག་གྲུབ།
དེ་དང་ཆབས་ཅིག གྲོང་ཁྱེར་དེ་གསར་སྐྲུན་བྱ་འགུལ་སྤེལ་ས་གཙོ་བོར་བརྩིས་ནས། ཞིང་ཆེན་ཡོངས་ཀྱི་མི་རིགས་བྱ་བའི་གྲོས་ཚོགས་བསྡུས་པ་དང་། གྲངས་ཉུང་མི་རིགས་ཀྱི་ཞབས་ཞུའི་དོ་དམ་གྱི་རྣམ་པ་གསར་བ་གྲུབ་དུ་བཅུག་པ་མ་ཟད། ཧུར་ཐག་གིས་རིགས་སོ་སོའི་མི་དམངས་ཀྱི་བསམ་བློ་བརྗེ་རེས་བྱེད་པའི་གསར་སྐྲུན་བྱ་འགུལ་གྱི་ཐབས་ལམ་གསར་བ་བསྐྲུན་བཞིན་ཡོད།
མི་རིགས་མཐུན་སྒྲིལ་ཡར་ཐོན་གསར་འཛུགས་བྱ་བ་མུ་མཐུད་དུ་སྤེལ་བཞིན་ཡོད་ལ། ཞིང་ཆེན་ཡོངས་ཀྱི་རིགས་སོ་སོའི་མང་ཚོགས་ཀྱིས་རྡོག་རྩ་གཅིག་སྒྲིལ་བྱས་ཏེ། རྒྱ་རིགས་གྲངས་ཉུང་མི་རིགས་ལ་ཁ་བྲལ་ཐབས་མེད་པ་དང་། གྲངས་ཉུང་མི་རིགས་རྒྱ་རིགས་དང་ཁ་བྲལ་ཐབས་མེད་པ། གྲངས་ཉུང་མི་རིགས་ཕན་ཚུན་བར་ཁ་བྲལ་ཐབས་མེད་པའི་བསམ་བློ་དེ་ཀུན་གྱི་སེམས་སུ་ཆགས་ཡོད།
མི་རིགས་མཐུན་སྒྲིལ་ཡར་ཐོན་གསར་འཛུགས་བྱ་བ་གཏིང་ཟབ་ཏུ་སྤེལ་བ་དང་བསྟུན་ནས། ཞིང་ཆེན་ཡོངས་ཀྱི་ས་གནས་སོ་སོ་རུ་མི་རིགས་མཐུན་སྒྲིལ་ཡར་ཐོན་དང་སྤྱི་ཚོགས་དར་སྤེལ་བརྟན་འཇགས་ཀྱི་རྣམ་པ་བཟང་བོ་ཆགས་ཡོད། ད་ལྟ། ཚོན་མདོག་རྣམ་པར་བཀྲ་བའི་མི་རིགས་མཐུན་སྒྲིལ་གྱི་མེ་ཏོག་དེ་གཙང་གསུམ་འབྱུང་ཡུལ་དང་ཙོང་ཆུའི་བཞུར་རྒྱུད། མདོ་དབུས་མཐོ་སྒང་གི་ག་ས་གང་དུ་ཁྱབ་ཡོད།
ལོ་ཙཱ་བ། ཤ་བོ་རིན་མཚོ།
Copyright © 2004-2017 QHTBAll Rights Reserved
备案号:青ICP备05002201号-2 视听许可证:3010436 青公网安备 63010402000163号


c: text/html

text:
༄༅། །གངས་ལྗོངས་གསོ་རིག་བསྟན་པའི་ཉིན་བྱེད་རིམ་བྱོན་གྱི་རྣམ་ཐར་ཕྱོགས་བསྒྲིགས། པར་གཞི་དང་པོ།
(གསོ་རིག་མཁས་དབང་རིམ་བྱོན་གྱི་དཀར་ཆག)
བླ་སྨན་བསྟན་འཛིན་ཆོས་གྲགས།
སྨན་རྩིས་རིག་གཞུང་ཞིབ་འཇུག་སྡེ་ཚན།
བཅུ་ཕྲག་རིག་གནས་སྤྱི་དང་ཁྱད་པར་དུ་གསོ་དཔྱད་རིག་པར་མངའ་བརྙེས་པའི་མཁས་པའི་དབང་པོ་བླ་སྨན་བསྟན་འཛིན་ཆོས་གྲགས་མཆོག་ནི། བོད་ཆོལ་ག་གསུམ་གྱི་ཡ་གྱལ་དབུས་གཙང་ཆོས་ཀྱི་ཆོལ་ཁའི་ས་ཁོངས་སྙེ་མོ་རྫོང་སྙེ་མོ་གཡག་སྡེ་ཞེས་པར་བོད་རབ་བྱུང་བཅོ་ལྔ་བའི་ཤིང་བྱི་ནག་ཟླའི་ཉ་དང་སྤྱི་ལོ་༡༩༢༤ལོར་ཡབ་བཀྲ་ཤིས་ཚེ་རིང་དང་༼ཡུམ་གྱི་མཚན་མ་ངེས་༽གཉིས་ཀྱི་སྲས་སུ་སྐུ་འཁྲུངས། དགུང་ལོ་བཅུའི་སྟེང་སྙེ་མོ་ཆོས་སྡེར་ཆོས་ཞུགས་ཀྱིས་ཡི་གེ་འབྲི་ཀློག་ནས་བརྩམས་ཏེ་བརྡ་དག་སྙན་སུམ་སོགས་ལ་ལེགས་པར་སྦྱངས། དགུང་ལོ་བཅུ་བདུན་སྟེང་ལྷ་ས་སྨན་རྩིས་ཁང་དུ་ཕེབས་ནས་སྨན་རྩིས་རིག་གནས་ཀུན་ལ་གསན་བསམ་དཔྱིས་ཕྱིན་གནང་བ་དང༌། དགུང་ལོ་སུམ་ཅུའི་ཐོག་༸གོང་ས་བཅུ་བཞི་བའི་རྒྱལ་ཡུམ་ཆེན་མོའི་ྋབླ་སྨན་མཛད།
མེ་སྤྲེལ་སྤྱི་ལོ་༡༩༥༦ལོར་ྋགོང་ས་སྐྱབས་མགོན་ཆེན་པོ་སྐུ་ཕྲེང་བཅུ་བཞི་བའི་ྋབླ་སྨན་པར་བསྐོ་བཞག་སྩལ། ས་ཕག་སྤྱི་ལོ་༡༩༥༩ལོར་དམ་པ་ཁོང་དུས་ཟིང་གི་ཆག་སྒོའི་ཁྲོད་༸རྒྱལ་བའི་བླ་སྨན་དང་བོད་ཀྱི་སྨན་པའི་མཚན་ཐོག་ནས་རྒྱ་དམར་གཞུང་གིས་བཙན་གནོན་འོག་ལོ་བཅུ་བདུན་ཙམ་ལ་བཙོན་བཅུག་མནར་གཅོད་བཏང་ནས་བཞུགས་དགོས་བྱུང༌། ལྕགས་སྤྲེལ་སྤྱི་ལོ་༡༩༨༠ལོར་རྒྱ་གར་དུ་ཕེབས་ཏེ་སླར་ཡང་ྋསྐུའི་བླ་སྨན་པ་བགྲེས་པར་བསྐོ་བཞག་སྩལ་ཅིང་། བོད་གཞུང་སྨན་རྩིས་ཁང་གི་སྨན་པ་གཙོ་བོ་དང༌། སྨན་རྩིས་འགན་འཛིན་ལྷན་ཚོགས་ཀྱི་ཚོགས་མི། ཆེས་མཐོའི་སྨན་རྩིས་ཚོགས་ཆུང་གི་ཚོགས་གཙོ། སྨན་སྦྱོར་དང་སྔོ་སྦྱོར་ཉམས་ཞིབ་སྡེ་ཚན་སོགས་ཀྱི་སློབ་སྟོན་པའི་མཚན་གནས་བཞེས་བཞིན་པ་མ་ཟད། གདན་ཞུས་ལྟར་སྔ་རྗེས་སུ་ཨ་རི་དང་། ཁ་ན་ཌ། ཧྥ་རིན་སི། ར་ཤི་ཡ། ལྷོ་ཀོ་རི་ཡ།་འཇར་མན། ཨེ་ཌ་ལི། སིད་སི། ཧོ་ལན་ཌི། ཨོ་སུ་ཀྲོ་ལི་ཡ། འཇར་པན་སོགས་ཕྱིའི་རྒྱལ་ཁབ་མང་པོར་གསོ་རིག་བགྲོ་གླེང་ཚོགས་འདུ་དང་། གཏམ་བཤད། སྨན་བཅོས། མི་སྣ་གལ་ཆེན་ལ་མཇལ་ཁྲིད་བཅས་ལ་ལན་གྲངས་དུ་མར་ཕེབས་ཡོད་ཅིང་། ལྷག་པར་དུ་རྒྱ་གར་ནང་ལའང་སྨན་རྫས་ངོས་འཛིན་དང་ཐབས་འཚོལ་སོགས་གཞུང་དོན་ཆེད་ས་ཕྱོགས་གང་སར་ཕེབས་ནས་སྨན་རྒྱུ་མང་པོ་གཏན་འབེབས་གནང་ཡོད། དེ་བཞིན་དུ་བཞུགས་སྒར་དུ་བཞུགས་ཤག་གནང་རིང་ལའང་དུས་རྒྱུན་ཚོགས་འདུ་ཆེ་ཆུང་དང་སྤྱི་སྒེར་ཐུགས་འཕྲད་སྐབས་སུ་སྤྱི་དོན་ལ་སེམས་ཁུར་དང་ཤ་ཚ་དགོས་ཚུལ་དང་། ༸གོང་ས་མཆོག་གི་བཀའ་དགོངས་བརྩི་དགོས་ཚུལ་སོགས་བསླབ་བྱ་དོན་ལ་ཕན་པ་མང་པོ་གནང་བ་མ་ཟད། གསོ་རིག་གཞུང་གི་དཀའ་གནད་མང་པོའི་དོགས་སེལ་ཀྱང་ཡང་ཡང་གནང་བཞིན་ཡོད། དེའི་ཐད་ལ་༼གསོ་རིག་ལས་རྩ་རླུགང་ཐིག་ལེ་གསུམ་གྱི་རྣམ་བཞག༽ཅེས་པའི་གསུང་རྩོམ་ཡང་མཛད་གནང་ཡོད་པ་དང་།
ཁྱད་པར་དུ་གསོ་བ་རིག་པའི་ཐད་ལ་ཁོང་གིས་བཞག་པའི་མཛད་རྗེས་གཙོ་བོ་ཞིག་ནི་སྤྱི་ལོ་༡༩༧༦ལོར་སྤོ་བོ་ཕུ་ལུང་གྲུ་ཤིས་༼བཞི༽ཐང་དུ་དངུལ་ཆུ་བཙོ་བཀྲུ་ཆེན་མོའི་ལག་ལེན་དམར་ཁྲིད་ཐེངས་གཉིས་པ་ལག་ལེན་གནང་བ་དང་། དེའི་སྐབས་རྒྱུད་འཛིན་གྱི་སློབ་མ་གཙོ་བོ་ནི་ཁྲོ་རུ་ཚེ་རྣམ་དང་ཐུབ་བསྟན་ཤཱཀྱ་ཚུལ་ཁྲིམས་སོགས་ཡིན་ལ། དེའི་རྗེས་ཁྲོ་རུ་ཚེ་རྣམ་གྱིས་བོད་ཁུལ་ཡོངས་ཀྱི་ས་ཕྱོགས་སྟོད་སྨད་བར་གསུམ་ལ་རྒྱུད་པ་རིམ་སྤེལ་གནང་ནས་དར་ཁྱབ་དུ་སོང་བ་ཞིག་རེད། དེའི་ཡིན་ཚུལ་ནི་ཁྲོ་རུ་ཚེ་རྣམ་གྱི་༼དངུལ་ཆུ་བཙོ་བཀྲུ་དང་ལྕགས་ཁམས་ཐལ་བཟོ་རིན་ཆེན་རིལ་བུ་ཁག་གི་སྦྱོར་ཐབས་ལག་ལེན་བཅས་ཀྱི་ཟིན་བྲིས། ༽ཞེས་པའི་ནང་སྤོ་བོ་གྲུ་ཤིས་ཐང་དུ་དངུལ་ཆུ་བཙོ་བཀྲུ་ཆེན་མོའི་ལག་ལེན་ཐོག་མར་བྱེད་སྐབས། བླ་སྨན་པ་སྐུ་ཞབས་བསྟན་འཛིན་ཆོས་གྲགས་ལགས་ནས་དེ་སྔོན་གྲོ་མོ་རུ་ཕྱག་ལེན་གནང་སྐབས་ཀྱི་ཞལ་ཤེས་མཛུབ་ཁྲིད་གནང་བ་བཅས་ཞིབ་པར་ཞུས་ནས་ལག་ལེན་རིམ་པར་བགྱིས་པའོ།།ཞེས་གསུངས་འདུག་པ་དང་།
དེ་བཞིན་དུ་བཙན་བྱོལ་ཏེ་རྒྱ་གར་དུའང་དངུལ་ཆུ་བཙོ་བཀྲུ་ཆེན་མོའི་ལག་ལེན་གྱི་འབྱུང་ཁུངས་ནི་དམ་པ་ཁོང་ཡིན་ལ། སྤྱི་ལོ་༡༩༨༢ལོར་༸གོང་ས་མཆོག་གི་བཀའ་དགོངས་བཞིན་བཞུགས་སྒར་ཕོ་བྲང་དུ་བཙན་བྱོལ་སྨན་རྩིས་ཁང་གི་སྨན་པ་རྣམས་ལ་དངུལ་ཆུ་བཙོ་བཀྲུ་ཆེན་མོའི་ལག་ལེན་དངོས་ཀྱི་མཛུབ་ཁྲིད་གནང་། དེའི་རྗེས་ནས་སྨན་རྩིས་ཁང་དུ་སླར་ཡང་ཐེངས་ཤས་ཕྱག་རྒྱུན་གནང་བ་ལ་བརྟེན་ནས་བཟུང་ད་ལྟ་ཡིན་ཡང་ཁོང་གི་ཕྱག་རྒྱུན་ལག་ལེན་དུ་བསྟར་བཞིན་པ་དང་། ལག་ལེན་དེའི་ཕྱོགས་ནས་རང་སྐྱ་འཕེར་བའི་དགེ་ཕྲུག་ཀྱང་མང་པོ་གསོ་སྐྱོང་གནང་ཡོད་པ་རེད། དེས་ན་དམ་པ་ཁོང་ནི་བོད་ཕྱི་ནང་གཉིས་ཀྱི་དངུལ་ཆུ་བཙོ་བཀྲུ་ཆེན་མོའི་ཕྱག་ལེན་གྱི་ཁོངས་གཏུགས་སའི་སློབ་དཔོན་ནམ་བླ་མ་གཙོ་བོ་ཡིན་པ་ཙམ་དུ་མ་ཟད། འཇིག་ལ་ཉེ་བའི་ལག་ལེན་འདིའི་རྒྱུན་སླར་གསོ་བྱེད་མཁན་གྱི་ལོ་རྒྱུས་ཐོག་གི་མི་སྣ་གལ་ཆེན་དེ་ཡང་ཡིན་ནོ། །
མདོར་ན་བླ་སྨན་པ་བསྟན་འཛིན་ཆོས་གྲགས་མཆོག་ནི་བོད་ཀྱི་གསོ་བ་རིག་པའི་བསྟན་པ་ཙམ་མ་ཡིན་པར་ཆོས་སྲིད་གཉིས་ཐད་ནས་རང་རེའི་རྩ་དོན་ལ་བྱས་རྗེས་ཁྱད་དུ་ཆེ་ཞིང་། གཞན་ཕན་གྱི་འགྲོ་དོན་ཁོ་ན་བསྐྱངས་ཏེ་མཚན་སྙན་གྱི་གྲགས་པ་ཕྱོགས་བཞིར་ཁྱབ་པའི་སྐྱེས་བུ་དམ་པ་ཞིག་ཡིན། མཐར་སྤྱི་ལོ་༢༠༠༡ལོའིཟླ་༤ཚེས༦ལ་བཞུགས་སྒར་རྡ་སའི་གཟིམ་ཤག་ཏུ་དགུང་ལོ་༧༧ཐོག་དགོངས་པ་ཆོས་དབྱིངས་སུ་འཐིམ། ཟུར་བརྗོད། རྣམ་ཐར་རྒྱས་པ་གཞན་དུ་ཡོད་པས་དེ་ལ་གཟིགས་རྒྱུ།།
མཐའ་མའི་འདོན་ཐེངས་།: 12.02.2011 ཉིན། 9:32 AM<< སྔ་མ།

robotstxt: allowed

filter: keep


text:
This is the second TPR editorial translated into Tibetan. We will be releasing Tibetan translations of additional editorials in the coming weeks.
བློ་བཟང་སེང་གེའི་༼རྒྱ་ནག་གི་ཨོ་བྷ་མ་༽ཞེས་བའི་གཏམ་བཤད་ལ་ཞིབ་འཇུག
བོད་ཀྱི་ཆབ་སྲིད་བསྐྱར་ཞིབ་ཀྱི་རྩོམ་སྒྲིག་པས་སྤེལ། (By Editors of The Tibetan Political Review)
ཚེ་རིང་དོན་གྲུུབ་ཀྱིས་བསྒྱུར།
བཀའ་བློན་ཁྲི་བའི་འོས་བསྡུའི་འགྲན་བསྡུར་ལ་སེའེ་ར་པེ་ལིན་(Sarah Palin)ལ་ བྱུང་བའི་ཐོག་མའིི་དོན་རྐྱེན་དེའི་རང་བཞིན་ལྡན་པ་དང་བློ་བཟང་སེང་གེ་དང་འཇམ་ དབྱངས་ནོར་བུ་རྣམ་གཉིས་ལ་བཀའ་དྲིན་ཆེ་ཞུ། སེའེ་ར་པ་ལིན་ནི་ཕྱི་ལོ་༢༠༠༨ལོའི་ཨ་རིའི་སྲིད་འཛིན་གཞོན་པའི་འོས་གཞི་ལས་ཕམ་ ཁ་མྱོང་མཁན་དེ་ཡིན་ཞིང་ཁོ་མོས་ཨུ་རུ་སུ་(Rassia)མོ་རང་གི་གཟིམ་ཤགས་ཨེ་ལ་སི་ཀ་(Alaska)ནང་ ཡོད་པ་ནས་གཟིགས་ཐུབ་ཀྱི་ཡོད་ཙང་མོརང་ལ་ཕྱི་འབྲེལ་གྱི་ཉམས་མྱོང་ལྡན་ཡོད་ཞེས་ བརྗོད། སྐད་ཆ་དེེས་ཁོ་མོའི་འཛིན་སྐྱོང་གི་དུས་ཡུན་ཕྱེད་ཀའི་རིང མོའི་ཞན་ཆ་དེ་དག་གནས་སྐབས་རིང་མི་མང་གི་སྐྱོན་བརྗོད་ལས་མཐར་ཐུབ་པ་བྱུང་བ་ རེད། ཀློག་པ་པོ་ཚོས་མཁྱེན་གསལ་བཞིན་འཇམ་དབྱངས་ནོར་བུས་བདེན་མཐའ་སྐྱོང་བ་དེ་ནི་ བློ་བཟང་སེང་གེ་ལགས་ཀྱིས་ཁོ་ནི་རྒྱ་ནག་གི་ཨོ་བྷ་མ་(Obama)བྱེད་ འདོད་ཡོད་ཅེས་བརྗོད་པ་དེ་རེད། ཉན་ཞིབ་པ་ཁ་ཤས་ལ་མཚོན་ན་ཚིག་དེ་གསན་དུས་བློ་བཟང་སེང་གེ་ནི་རེ་འདུན་ཚད་བརྒལ་ བྱེད་མཁན་ཞིག་གམ་ཡང་ན་ཆབ་སྲིད་ཀྱི་གོ་རྟོགས་སྐྱོ་བོ་འདུག་ཅེས་བརྗོད་སྲིད་པ་ རེད། རྒྱ་ནག་གི་ཨོ་བྷ་མ་ཞེས་བའི་གླེང་གཞི་དེས་རྣོ་ངར་ཅན་གྱི་གླེང་སྟེགས་ཤིག་ བསྐྲུན་ཡོད་པ་དང་བོད་ཀྱི་ཆབ་སྲིད་བསྐྱར་ཞིབ་རྩོམ་སྒྲིག་པ་(Editors of the Tibetan Political Review )ཚོ་ ལ་མཚོན་ན་སྐད་ཆའི་འཐབ་རྩོད་འདི་ཙམ་གྱིས་གོ་རྟོགས་ལྡན་པའི་འོས་བླུགས་མཁན་ཚོ་ ལ་དེ་འདྲའི་ཤུགས་རྐྱེན་ཐེབས་མི་ཐུབ་པའི་ཡིད་ཆེས་ཡོད། དེར་བརྟེན་ཚིག་དོན་འདི་ལ་གོ་བ་ལོག་པར་མི་ལེན་པའི་ཆེད་ང་ཚོས་བློ་བཟང་སེང་གེ་ ལགས་ཀྱིས་དངོས་གནས་ག་རེ་བརྗོད་ཡོད་པ་ལ་འཚོལ་ཞིབ་བྱས་པ་དང་། ང་ཚོས་འོས་བླུགས་མཁན་ཚོས་འོས་མི་ཚོ་ཆབ་སྲིད་ཀྱི་ལང་ཕྱོགས་ཐོག་ནས་ཐག་གཅོད་ བྱེད་རྒྱུ་ལས་དཀྲོག་གཏམ་ལ་ཡིད་ཆེས་བྱས་ཏེ་ཧོར་རྒྱུགས་མི་བྱེད་པའི་རེ་བ་ བྱེད་ཀྱིན་ཡོད།
བློ་བཟང་སེང་གེ་ཡི་དབུ་མའི་ལམ་དང་བོད་རྒྱ་མཉམ་གནས།
བློ་བཟང་སེང་གེ་ལགས་ཀྱིས་ འཇམ་དབྱངས་ནོར་བུ་ལ་ཁོང་གིས་རྒྱ་ནག་གི་ཨོ་བྷ་མ་ཞེས་བ་ནི་རྩེད་མོ་ཞིག་གི་ ངོས་ནས་བཤད་པ་ལས་དོན་དངོས་ཀྱི་སྐད་ཆ་ཞིག་མིན་པའི་ལན་འདེབས་བྱས་ཡོད་པ་དང་། ང་ཚོའི་ཞིབ་འཇུག་ལ་གཞིགས་ན་དེ་ནི་བདེན་པ་ཞིག་ལ་མངོན། འོན་ཀྱང་རྩེད་མཚར་མིན་པའི་དངོས་ཡོད་ཀྱི་གནད་དོན་གལ་ཆེན་ཞིག་ནི་བློ་བཟང་སེང་ གེ་ཡི་བསམ་ཚུལ་ལྟར་ན་བོད་ནི་རྒྱ་ནག་གི་ཆབ་སྲིད་དང་སྤྱི་ཚོགས་ཀྱི་སྒྲོམ་ གཞིའི་ནང་མཉམ་གནས་བྱ་རྒྱུ་དེ་ཡིན་མོད་ཀྱང་ཁོང་གི་བསམ་ཚུལ་འདི་ད་དུང་བོད་མི་ མང་འོས་ཤོག་བླུགས་མཁན་རྣམས་ལ་གསལ་བོ་ཞུས་མེད་པ་དང་ཁོང་ཚོས་གནས་ཚུལ་འདི་ཇི་ ལྟར་ཐག་གཅོད་བྱ་རྒྱུ་དེ་མི་དམངས་ཀྱི་འདོད་པ་ཡིན་ཡང་གནས་ཚུལ་འདི་ངེས་པར་དུ་ མི་དམངས་ལ་ཞུ་དགོས་བ་ཞིག་རེད། གནད་དོན་འདི་བོའུ་སྒྲི་བེལ་སོན་སྟེ་གནས་ཁང་(Woodrow Wilson Center )དུ་ བློ་བཟང་སེང་གེ་ལགས་ཀྱིས་འདུ་འཛོམས་བགྲོ་གླེང་ཞིག་གི་སྐབས་བཀའ་མོལ་གནང་བ་ ཞིག་ཡིན་ལ་འདི་ནི་ཕྱི་ལོ་༢༠༠༨ ལོའི་ཟླ་བ་བཅུ་བའི་ཚེས་༢༧ ཉིན་ཏེ་ཨོ་བྷ་མ་སྲིད་འཛིན་གྱི་འོས་ཤོག་གི་རྒྱལ་ཁ་མ་ཐོབ་སྔོན་གྱི་ཉིན་བརྒྱད་ པ་དེ་ཡིན། སྐབས་དེའི་བགྲོ་གླེང་གི་བརྗོད་གཞི་ནི་ ༢༠༠༨ དཔྱིད་ཀའི་བོད་མའི་ཡར་ལངས་ཀྱི་མཇུག་འབྲས་ཐོག་བཟུང་བའི་རྒྱ་ནག་གི་སྲིད་བྱུས་ ཟེར་བ་དེ་ཡིན་ལ་། བློ་བཟང་སེང་གེ་ཡིས་བརྗོད་དོན་འཇམ་དབྱངས་ནོར་བུ་ཡིས་བགྲོ་གླེང་འཛུལ་ཞུགས་པ་ རྣམས་ལས་དངོས་ཡོད་གནས་ལུགས་འཚོལ་བའི་བསམ་ཚུལ་བཏོན་ཡོད། སྟབས་ལེགས་པ་ཞིག་ལ་ད་དུང་ཡིད་ཆེས་བྱ་འོས་བའིགནས་ཚུལ་ཁུངས་ལྡན་ཞིག་ཡོད་པ་ནི་ བོད་ཀྱི་ཆབ་སྲིད་བསྐྱར་ཞིབ་རྩོམ་སྒྲིག་པས་ཉིན་དེར་བྱུང་བའི་སྒྲ་ཕབ་ཀྱི་ འཁོར་ཐག་(tape recording of the speech)ཅིག་ཡོད། འདི་ནས་ང་ཚོས་སྒྲ་ཕབ་ཡིག་ཆ་ཐུང་ཐུང་ཞིག་གཟིགས་འབུལ་ཞུ་ཡི་ཡོད།
བློ་བཟང་སེང་གེ་ལགས་ཀྱིས་སློབ་དཔོན་ཆེན་མོ་ཨི་ལོ་ཁྲི་སུ་པར་ལིན (Eliot Sperling ) དང་ཨ་ལན་ཁཱར་སོན་ (Allen Carlson)གཉིས་ཀྱི་རྗེས་གཏམ་གླེང་གསུམ་པ་དེ་འགོ་འཛུགས་བྱས།
ངའི་བསམ་ཚུལ་ལ་བོད་དང་ཨོ་ བྷ་མ་གཉིས་དང་འབྲེལ་བའི་གཏམ་ཞིག་གླེང་ན་འགྲིག རྒྱ་ནག་གིས་བོད་དབང་བསྒྱུར་བྱས་ནས་ལོ་༦༠འཁོར་བ་དང་ཨ་རི་ནིི་མི་རིགས་ནག་པོ་ ཞིག་གིས་སྲིད་འཛིན་གྱི་ལས་གནས་བཟུང་པའི་ཚད་ངེས་ཅན་ཞིག་ལ་སླེབས་ཡོད་པ་དེ་ རེད། ཁྱེད་ཀྱིས་བོད་ཀྱི་གནས་བབས་ལ་ཅིག་གཟིགས་དང་། ང་ཚོས་རྒྱ་ནག་ལ་རྒྱ་ནག་གི་སྲིད་འཛིན་རྗེས་མ་དེ་བོད་མི་ཞིག་བསྡད་ན་འགྲིག་གམ། ཡང་ན་རྒྱ་ནག་གི་སྲིད་བློན་དེ་བོད་མི་ཞིག་བྱས་ན་འགྲིག་གམ་ཞེས་དྲི་བ་ཞིག་བཏང་ ན། ནམ་ཡང་ཡོང་སྲིད་ཀྱི་མ་རེད་ཅེས་བའི་ལན་ཞིག་འདེབས་ངེས་མ་རེིད་དམ་། ཞེས་བཤད་པ་དང་དེ་ནས་བློ་བཟང་སེང་གེ་ཡིས་གཏིང་ཟབ་པོའི་སྒོ་ནས་ཨ་རའི་ཆབ་སྲིད་ ཀྱི་སྒྲོམ་གཞིའི་ནང་གྲངས་ཉུང་མི་རིགས་ཀྱི་བདག་དབང་ཅི་ལྟར་ཡར་རྒྱས་ཕྱིན་ སྐོར་དང་རྒྱ་ནག་ནང་བོད་རྩིས་བའི་གྲངས་ཉུང་མི་རིགས་དག་ལ་རྒྱལ་ཁབ་ཀྱི་གནས་ རིམ་ལ་སླེབས་རྒྱུ་ཕར་བཞག་མཐའ་ན་ས་ཁུལ་གྱི་གནས་རིམ་ལ་སླེབས་མེད་པའི་གྲོས་ འཆར་བཏོན་ཡོད། བློ་བཟང་སེང་གེ་ལགས་ཀྱིས་ད་དུང་རྒྱ་ནག་གིས་གྲངས་ཉུང་མི་རིགས་ཀྱི་ཐོག་ལ་ འཛིན་པའི་རྩ་ཁྲིམས་དང་། རང་སྲིད་རང་སྐྱོང་སྐོར་ལའང་གྲོས་བསྡུར་བྱས་ཡོད་པ་དང་རྒྱ་ནག་གིས་ངེས་པར་དུ་ རྩ་ཁྲིམས་དག་ལག་ལེན་ལྟར་དགོས་བའི་བགྲོ་གླེང་བྱས་ཡོད། ༼ངས་འདི་ལྟར་བརྗོད་དོན་ཅི་ཞིག་ཡིན་ཞེས་ན། ཨ་རིའི་མི་རིགས་ནག་པོ་ལ་མཚོན་ན་ཨ་རིའི་སྲིད་གཞུང་གི་ནང་དུ་སྐུ་ཚབ་ཡོད་པ་དང་ དང་ཡར་རྒྱས་ཀྱི་རྩེ་མོར་སླེབས་ཡོད། བོད་མི་རིགས་ལ་ཆ་མཚོན་ན་ཉམས་རྒུད་དུ་འགྲོ་བཞིན་ཡོད། ངས་སླར་ཡང་བོད་དང་ཨོ་བྷ་མ་གཉིིས་ཀྱི་འབྲེལ་བའི་གཏམ་ཞིག་བཤད་ན། ཁྱེད་ཀྱིས་མཁྱེན་གསལ་ལྟར་རྒྱ་ནག་ནི་ཨ་རི་ལྟ་བུར་སྟོབས་འབྱོར་ལྡན་པ་ཞིག་ བྱེད་འདོད་ཀྱིན་ཡོད་ལ། འོན་ཀྱང་རྒྱ་ནག་གིས་ཨ་རི་ལ་ཡོད་པའི་ཁྱད་ཆོས་བཟང་པོ་ཁ་ཤས་ཞིག་མིག་དཔེརལྟོས་ ན་འགྲིག བྱ་བ་བཟང་པོ་དེ་དག་ནི་ཁྱེད་རྣམས་ཀྱིས་མཁྱེན་གསལ་ལྟར་འདྲ་མཉམ་དང་རང་དབང་། དྲན་བདེན་སོགས་ལ་གུས་ཞབས་དང་ལག་ལེན་བྱེད་བཞིན་ཡོད་པ་དེ་ཡིན། ཨ་རིའི་སྲིད་གཞུང་ནང་དུ་ཨ་རིའི་ཨ་ཧྤེ་རི་ཁའི་ (African-American) མི་རིགས་ཀྱིི་སྐུ་ཚབ་ཡོད་པ་དེ་རེད།༽
བློ་བཟང་སེང་གེ་ལགས་ཀྱི་ ཐབས་ལམ་འདི་ནི་དམིགས་གསལ་བ་ཞིག་ཡིན་པ་དང་ཐབས་ལམ་འདིས་བོད་ཀྱི་འཐབ་རྩོད་དེ་ རང་དབང་དང་རང་ཐག་རང་གཅོད། མི་སེར་གྱི་ཐོབ་ཐང་དང་སྲིད་གཞུང་གྱི་ནང་དུ་བོད་མའི་སྐུ་ཚབ་སོགས་ལྡན་པའི་ཁ་ ཕྱོགས་ལ་བསྒྱུར་ཡོད། ལྟ་ཚུལ་འདི་ནི་གོང་ས་མཆོག་གི་དབུ་མའི་ལམ་གྱི་དགོངས་དོན་དང་ཐ་དད་པ་ཞིག་ཡིན་ པ་དང། ཚད་མཐོའི་རང་སྲིད་རང་སྐྱོང་གིས་བོད་པའི་ཁྱད་དུ་འཕགས་པའི་རིག་གཞུང་དང་ངོ་བོ་ བདག་གཉེར་བྱེད་རྒྱུ་དེ་ཡིན། འོན་ཀྱང་བློ་བཟང་སེང་གེ་ཡི་ཐབས་ལམ་གྱི་དམིགས་འདུན་ནི་བོད་མི་ཚོར་ཨ་རིའི་མི་ རིགས་ནག་པོ་བཞིན་བོད་མི་རིགས་ལ་རྒྱ་ནག་གི་མི་སེར་བཞིན་ཐོབ་ཐང་འདྲ་མཉམ་སྤྲད་ དེརྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་ཆབ་སྲིད་དང་སྤྱི་ཚོགས་ཀྱི་སྒྲོམ་ གཞིའི་ནང་མཉམ་གནས་བྱེད་རྒྱུ་དེ་རེད། འདྲ་མཉམ་འདིའི་ལྟ་གྲུབ་ཀྱི་ནང་དུ་བོད་མི་རེ་འདོད་ཆེན་པོ་ཅན་ཚོ་རྒྱ་ནག་དམངས་ གཙོ་རྒྱལ་ཁབ་ཀྱི་སྲིད་འཛིན་གདམས་པའི་ཁེ་དབང་སྤྲད་ཡོད། ང་ཚོ་བློ་བཟང་སེང་གེ་ལགས་ཀྱི་དགོངས་ཚུལ་ལ་མོས་མཐུན་བྱེད་ཀྱིན་ཡོད་ལ་རྒྱ་ནག་ གིས་ངེས་བར་དུ་གྲངས་ཉུང་མི་རིགས་དག་ལ་ལྟ་སྟངས་ཡག་པོ་འཛིན་རྒྱུ་དང་རྒྱ་ནག་ མི་སེར་ཡིན་ཚད་ཁྲིམས་ཀྱི་མདུན་སར་གཅིག་མཚུངས་ཡིན་པའི་རེ་བ་བྱེད་ཀྱིན་ཡོད། འོན་ཀྱང་ཨ་རིའི་གྲངས་ཉུང་མི་རིགས་ཀྱི་ཐོབ་ཐང་ནི་རྒྱ་ནག་གི་གྲངས་ཉུང་མི་ རིགས་ཀྱི་ཐོབ་ཐང་དང་མི་འདྲ་ཞིང་ལྡོག་ཟླ་རུ་གྱུར་ཡོད། བོད་ཀྱི་ལོ་རྒྱུས་དང་གནས་བབ་ནི་ཨ་རིའི་ཨ་ཧྤེ་རི་ཁའི་མི་རིགས་ཀྱི་ལོ་རྒྱུས་ དང་གནས་བབ་ཐད་ཁྱད་པར་ཧ་ཅང་ཆེན་པོ་ཡོད། ཨ་རིའི་གྲངས་ཉུང་མི་རིགས་ཀྱི་གྲངས་འབོར་འཕར་ཀྱིན་ཡོད་པ་དང་སྤྱི་ལོ་༢༠༠༠ལོར་ ཨ་རིའི་མི་འབོར་གྲངས་གཤེར་སྐབས་གྲངས་ཉུང་མི་རིགས་ཀྱི་མི་གྲངས་བརྒྱ་ཆ་༢༥ཟིན་ ཡོད། རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱིས་གྲངས་ཉུང་མི་རིགས་ལ་དབྱེ་འབྱེད་དང་ ཐོབ་ཐང་འཕྲོག་པ་གཅིག་པོ་མ་ཡིན་པར་བཙན་བནོན་གྱིས་མི་རིགས་བྱེ་བྲག་ཅིག་གི་ས་ ཁུལ་ལ་ཧན(Han)་མི་ རིགས་ཀྱི་གྲངས་འབོར་ཇེ་མང་དུ་གཏོང་གི་ཡོད། རྒྱ་ནག་གི་ནང་དུ་གྲངས་ཉུང་མི་རིགས་ཀྱི་གྲངས་ཚད་ནི་བརྒྱ་ཆ་༡༠ལས་ཉུང་བ་ཡིན། འོན་ཀྱང་ད་དུང་བཤད་རྒྱུ་ཞིག་ལ་བློ་བཟང་སེང་གེ་ལགས་ཀྱིས་བོའུ་སྒྲི་བེལ་སོན་(Woodrow Wilson Center ) སྟེ་གནས་ཁང་དུ་ཁོང་གི་དགོངས་ཚུལ་གྱི་གཏམ་གླེང་བྱས་སྐབས་རྒྱ་མི་རིགས་ཀྱི་ བྱེད་ཕྱོགས་ཧན་མི་རིགས་མ་ཡིན་པའི་མི་རིགས་དང་དེའི་རིག་གཞུང་ལ་མཐོང་ཆུང་ བྱེད་ཀྱིན་ཡོད་པ་དེ་འགྲེལ་བརྗོད་བྱས་མེད། ད་དུང་གཅིག་བྱས་ན་བོད་མི་ཚོ་རྒྱ་ནག་གི་མི་སེར་བྱེད་འདོད་མེད་པ་དང་ཡང་ན་རང་ ཉིད་རྒྱ་མི་ལྟ་བུ་ཞིག་བྱེད་འདོད་མེད་པ་དེ་འགྲེལ་བརྗོད་དམ་གླེང་མོལ་བྱས་མི་ འདུག
གཅིག་བྱས་ན་རྙོག་གཞི་ ཆེ་ཤོས་ནི་བློ་བཟང་སེང་གེ་ལགས་ཀྱིས་རྒྱ་ནག་གི་མི་སེར་བོད་ནང་དུ་གནས་སྤོ་ བྱེད་པ་ལ་ཚོད་འཛིན་བྱེད་དགོས་པའི་ཐོག་ལ་དགོངས་པ་བཞེས་མེད་པ་དེ་དང་། གལ་སྲིད་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱིས་བོད་མི་ཚོར་ཨ་རིས་གྲངས་ཉུང་ མི་རིགས་ལ་བཟུང་བའི་སྲིད་བྱུས་དང་གཅིག་པ་ཡིན་ན་བོད་མི་རིགས་ལ་རྒྱ་མི་ག་ཚོད་ ཅིག་བོད་ལ་གནས་སྤོ་བྱེད་པར་བཀག་འགོག་བྱེད་པའི་ཐོབ་ཐང་མེད་པ་དང་། ཨ་རིའི་ནང་དུ་མི་རིགས་ནག་པོ་ལ་རང་སྲིད་རང་སྐྱོང་གི་ས་ཁུལ་མེད། དེར་བརྟེན་བོད་མི་ཚོས་རྒྱ་ནག་མི་སེར་ག་ཚོད་ཅིག་བོད་ལ་གནས་སྤོ་བྱེད་ཆོག་ཅེས་ དགོངས་པ་དང་གཅིག་མཚུངས་རེད། རྒྱུ་མཚན་འདིས་དབང་གིས་དབུ་མའི་ལམ་དང་ཁ་གཏད་དུ་གྱུར་ཡོད་པ་དང་དབུ་མའི་ལམ་ གྱི་དགོངས་དོན་ནི་བོད་རང་ཉིད་ཀྱིས་ཆབ་སྲིད་ཀྱི་ངོ་བོ་ཞིག་བསྐྲུན་ཏེ་བོད་མི་ ཚོས་རང་ཉིད་ནང་ཁུལ་གྱི་ཆབ་སྲིད་ཀྱི་བྱ་གཞག་དག་དོ་དམ་བྱེད་རྒྱུ་དེ་རེད། ང་ཚོས་སྟོང་ཆ་འདི་དག་ལ་མ་ལྟོས་པར་ཚོད་དཔག་བྱེད་ཐུབ་པ་ཞིག་ནི་བློ་བཟང་སེང་ གེ་ལགས་ཀྱིས་དགོངས་གཞི་འདི་ལ་བསམ་གཞིགས་ནན་མོ་ཞིག་གནང་ཡོད་པ་དེ་རེད། རྒྱུ་མཚན་ནི་སྐད་ཆ་འདི་ནི་ཁོང་གི་གླེང་མོལ་གྱི་ཆ་ཤས་གཙོ་བོ་དེ་ཆགས་ཡོད་པ་ དང་། སེང་གེ་ལགས་ཀྱིས་བོད་ནི་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་ཆབ་སྲིད་ཀྱི་ སྒྲོམ་གཞིའི་ནང་མཉམ་གནས་བྱེད་པར་མོས་མཐུན་བྱས་པ་དེ་ནི་བོད་མི་ཚོ་རྒྱ་ནག་གི་ སྲིད་འཛིན་འདུག་ཐུབ་པའི་སྔོན་འགྲོའི་ཆ་རྐྱེན་ཞིག་རེད་དམ། ཁོང་གིས་ཅི་ཕྱིར་དོན་དངོས་ཐོག་བོད་མི་ཚོར་རྒྱ་ནག་མི་སེར་དང་གཅིག་མཚུངས་ཀྱི་ བདེ་འཇགས་དང་ལྡན་པའི་ཐོབ་ཐང་འདྲ་མཉམཀྱི་གནད་དོན་མི་རྩོད་པར་བོད་མི་ཞིག་ གིསརྒྱ་ནག་སྣེ་ཁྲིད་བྱེད་རྒྱུའི་རེ་འདུན་བཏོན་པ་རེད། བློ་བཟང་སེང་གེ་ལགས་ཀྱིས་བོད་མི་ཞིག་མང་གཙོ་ཅན་གྱི་རྒྱ་ནག་གི་སྲིད་འཛིན་ བྱེད་པ་ལ་རྒྱ་ནག་མི་མང་ཐེར་འབུམ་གཅིག་དང་ཚེག་གསུམ་གྱི་འོས་ཤོག་དགོས་བ་དང་ དེ་ནི་བོད་མི་ས་ཡ་དྲུག་གི་འོས་ཤོག་ལས་མང་བ་ཡིན་པ་མ་རྟོགས་པ་རེད་དམ།
བློ་བཟང་སེང་གེའི་རྙོག་འཛིང་ཅན་གྱི་དོན་གནད་ཁག
བློ་བཟང་སེང་གེ་ལགས་ཀྱིས་ ཅི་ཕྱིར་ཐད་ཀར་དུ་བོད་མི་འོས་ཤོག་བླུགས་མཁན་ཚོ་ལ་དོན་གནད་འདི་མ་བཤད་པའི་ གནས་ཚུལ་འདི་ང་ཚོ་ཤེས་འདོད་ཆེན་པོ་ཡོད། སེང་གེ་ལགས་ཀྱི་བྱ་ཐབས་ནི་མི་འདྲ་བ་ཞིག་ཡིན་ལ་གྲོས་བསྡུར་བྱ་འོས་བ་ཞིག་ཀྱང་ ཡིན་པས་འོས་ཤོག་འཕེན་མཁན་ཚོས་གནས་ཚུལ་འདི་རྟོགས་པའི་ངང་ཐག་གཅོད་བྱ་ཐུབ་པ་ ཞིག་ཡིན། སེང་གེ་ལགས་ཀྱིས་ཝ་ཤིན་ཀྲོན་(Washington DC)དུ་ བོད་མི་མ་ཡིན་པའི་ཤེས་ལྡན་པ་ཚོ་ལ་བརྗོད་པའི་གནད་དོན་དེ་བོད་མི་འོས་ཤོག་ བླུགས་མཁན་རྣམས་ལ་གསལ་བཤད་བྱེད་དགོས་བ་ནི་བོད་མི་ཚོའི་ཐོབ་ཐང་ཞིག་ཡིན། བློ་བཟང་སེང་གེས་བོད་མི་ཚོར་བཤད་པའི་དོན་དེས་བོད་མི་མང་ངང་འཚབ་ཅན་ཞིག་ཏུ་ བཟོས་ཡོད། དཔེར་ན་བློ་བཟང་སེང་གེ་ལགས་ཀྱིས་ཕ་ཡུལ་དྲ་རྒྱའི་ནང་དུ་བྲིས་དོན་ལ་བོད་ཀྱི་ རྒྱལ་དར་དེ་ཕོ་བྲང་པོ་ཏཱ་ལའི་རྩེ་རིར་སྒྲེང་ཡོད། རྣམ་འགྱུར་འདི་ལྟ་བུ་ནི་གཅིག་བྱས་ན་བོད་མི་འོས་ཤོག་བླུགས་མཁན་ཚོ་ལ་སྤྱིའི་ ཆ་ནས་སེམས་འགུལ་ཐེབས་ཆེན་པོ་ཐེབས་ཡོད་ངེས་ཡིན། འོན་ཀྱང་བློ་བཟང་སེང་གེ་ལགས་ཀྱི་དགོངས་དོན་དེ་བོད་མི་ཚོ་རྒྱ་ནག་དང་མཉམ་གནས་ ཀྱི་དགོངས་དོན་དེ་དང་མཐུན་གྱི་མི་འདུག དེའི་རྐྱེན་པས་དྲི་བ་ཞིག་ལ་ཅིའི་ཕྱིར་སེང་གེ་ལགས་ཀྱིས་བོད་མི་འོས་ཤོག་འཕེན་ མཁན་ཚོར་བསམ་ཚུལ་གཅིག་དང་ཝ་ཤིན་ཀྲོན་དུ་སྲིད་ཇུས་བཟོ་མཁན་ཚོ་ལ་བསམ་ཚུལ་གཞན་ ཞིག་བཤད་པ་རེད་དམ། བློ་བཟང་སེང་གེ་ལགས་ནི་ཝ་ཤིན་ཀྲོན་དུ་ཧཱཝ་གཙུག་ལག་སློབ་གྲྭའི་ (Harvard University) ཁྲིམས་རྩོད་པ་ཞིག་ཡིན་པ་དང་ཁོང་གི་རྒྱལ་ཞེན་ནི་ཁྱད་དུ་འཕགས་ཞིང་བོད་མི་ཚོ་ རྒྱ་ནག་གི་སྒྲོམ་གཞིའི་ནང་ཞུགས་པར་སྐུལ་མ་དང་བོད་མི་ཚོ་ལ་རྒྱ་ནག་གི་མི་མང་ བཞིན་ཐོབ་ཐང་འདྲ་མཉམ་དགོས་བའི་དགོས་མཁོ་བཏོན་ཡོད།
འོན་ཀྱང་། རྡ་རམ་ས་ལར་ཧཱ་ཝ་གཙུག་ལག་སློབ་གྲྭའི་ཁྲིམས་རྩོད་པ་བློ་བཟང་སེང་གེ་ནི་ད་དུང་ བོད་ཀྱི་གཞོན་ནུ་ལྷན་ཚོགས་ཀྱི་ལས་འགུལ་བ་ཞིག་གི་བསམ་བློ་ཡོད་མཁན་ཞིག་ཡིན། ཁོང་གིས་གནད་དོན་འདི་དག་འགྲེལ་བརྗོད་བྱས་མེད། གཅིག་བྱས་ན་ཁོང་གིས་བོད་ལ་རང་བཙན་དང་ཡང་ན་རང་སྲིད་རང་སྐྱོང་གང་ཞིག་ཀྱང་ཐོབ་ པའི་རེ་བ་མེད་པ་ཙང་ཐབས་ལམ་གསུམ་པ་དེ་བོད་ནི་རྒྱ་ནག་གི་ཆབ་སྲིད་སྒྲོམ་གཞིའི་ ནང་མཉམ་གནས་བྱེད་རྒྱུ་དེ་ཡིན་པའི་ཡིད་ཆེས་བྱེད་ཀྱིན་ཡོོད་སྲིད། གལ་སྲིད་དངོས་གནས་འདི་ལྟར་དགོངས་ཀྱིན་ཡོད་ན་ཁོང་གི་དགོངས་གཞི་འདི་ནི་ད་དུང་ བོད་མི་འོས་ཤོག་བླུགས་མཁན་ཚོར་བརྗོད་པའི་དུས་ལ་བབས་མེད་པ་བསམ་ཡོད་པ་འདྲ། བློ་བཟང་སེང་གེ་ལགས་ཀྱིས་བོད་ཀྱི་རྒྱལ་དར་པོ་ཏ་ཱལའི་རྩེ་རུ་སྒྲེང་བའི་བྱེད་ ཕྱོགས་དེ་ནི་ཁོང་གི་ཆབ་སྲིད་མཉམ་གནས་ཀྱི་དགོངས་དོན་དེ་དང་མི་མཐུན་པ་དང་། ང་ཚོའི་རེ་བར་བློ་བཟང་སེང་གེ་ལགས་ཀྱིས་སྣང་ཚུལ་ཧེ་དཔག་ཅན་འདི་འགྲེལ་བརྗོད་ དང་ང་ཚོར་ཁོང་གི་དགོངས་དོན་ངོ་མ་དེ་གསལ་བཤད་བྱེད་པའི་རེ་བ་བྱེད་ཀྱིན་ཡོད། སྲིད་འཛིན་ཨོ་བྷ་མ་ནི་འོས་ཤོག་འཕེན་མཁན་ཚོས་ཅི་ཞིག་གོ་འདོད་པ་དེ་བརྗོད་མཁན་ ཞིག་མ་ཡིན་པ་དང་ཁོང་ཚོས་ཅི་ཞིག་ངེས་བར་དུ་གོ་དགོས་པ་དེ་བརྗོད་མཁན་ཞིག་ཡིན། སྤྱིར་དུས་ཚོད་དེ་ནི་ཨོ་བྷ་མ་ལ་མཚོན་ན་ཆབ་སྲིད་ཀྱི་དུས་ཚོད་ཅིག་ཡིན་མོད་ ཁོང་གིས་རང་ཉིད་ཀྱི་ཡིད་ཆེས་དེ་འོས་ཤོག་འཕེན་མཁན་ཚོའི་བསམ་ཤེས་ཀྱི་ནུས་ སྟོབས་ལ་བྱས་པ་རེད། དེར་བརྟེན་ང་ཚོའི་རེ་བ་ལ་སེང་གེ་ལགས་ཀྱིས་ཀྱང་ཨོ་བྷ་མ་བཞིན་ཆབ་སྲིད་ཀྱི་ བཤད་སྟེགས་ལས་བབས་ཏེ་སྐད་ཆ་གཉིས་མི་བཤད་པའི་རེ་བ་དང་འོས་ཤོག་འཕེན་མཁན་ཚོས་ ཁོང་གི་དགོངས་དོན་ངོ་མ་དེ་ལ་ཞིབ་འཇུག་དང་ཡིད་ཆེས་བྱེད་པའི་རེ་བ་ཡོད། གལ་སྲིད་འཇམ་དབྱངས་ནོར་བུ་ལགས་ཀྱིས་རྒྱ་ནག་གི་ཨོ་བྷ་མ་ཞེས་བའི་རྩོམ་ཡིག་ འདི་མ་བྲིས་པ་ཡིན་ན་བོད་མི་འོས་ཤོག་འཕེན་མཁན་ཚོས་བློ་བཟང་སེང་གེ་ལགས་ལ་དྲི་ བ་འདི་དག་འདོན་པའི་གནས་བབ་དང་ཁ་ཐག་ཧ་ཅང་རིང་བའི་གནས་སུ་གྱར་ཡོད་པའི་ཉེན་ཁ་ ཧ་ཅང་ཆེ། ང་ཚོས་དྲི་བ་འདི་དག་ནི་ངེས་པར་དུ་འདྲིི་དགོས་པ་ཞིག་ཡིན་པའི་ཡིད་ཆེས་བྱེད་ ཀྱི་ཡོད་ལ་བློ་བཟང་སེང་གེ་ལགས་ཀྱིས་ངེས་པར་དུ་རང་མོས་ངང་འོས་ཤོག་བླུགས་མཁན་ ཚོར་གནས་ཚུལ་གསལ་བོ་བཟོ་དགོས། ང་ཚོས་ཚུལ་མཐུན་གྱི་ངང་བློ་བཟང་སེང་གེ་ལགས་གླེང་སྟེགས་འདིའི་སྟེང་དུ་ལན་ འདེབས་དུ་ཕེབས་པར་གདན་འདྲེན་ཞུ་བཞིན་ཡོད། འོས་མི་སུ་ཞིག་ཡིན་ན་ཡང་རང་ཉིད་ཀྱི་དགོངས་ཚུལ་བརྗོད་པའི་ཐོབ་ཐང་ཡོད་པ་བཞིན་ འོས་ཤོག་བླུགས་མཁན་ཚོ་ལའང་འོས་མིའི་གནས་ཚུལ་ཆ་ཚང་ལ་ཞིབ་འཇུག་བྱེད་པའི་ཐོབ་ ཐང་ཡོད་པ་ལས་གཟིགས་བརྙན་ཕྱེད་ཙམ་སྟོན་པ་ཙམ་གྱིས་མི་ཆོག འོས་ཤོག་བླུགས་རྣམས་ཀྱིས་ངེས་པར་དུ་རང་ཉིད་ཀྱིས་རྒྱབ་སྐྱོར་བྱེད་འདོད་ཡོད་ པའི་འོས་མི་དེའི་ལོ་རྒྱུས་ཆ་ཚང་ལ་ཞིབ་འཇུག་ནན་ཏན་ཞིག་བྱེད་དགོས་བ་ཡིན། ང་ཚོའི་རེ་བ་ཆེན་པོ་ཞིག་ལ་བོད་ཀྱི་གསར་འགྱུར་རྒྱུད་ལམ་ཁག་གིས་གནད་དོན་འདི་ ལ་ཞིབ་འཇུག་ཡག་པོ་ཞིག་བྱེད་པའི་རེ་བ་ཡང་ཡང་ཞུ་བཞིན་ཡོད།
རྒྱ་ནག་གི་ཨོ་བྷ་མ།
མཐའ་དོན། བློ་བཟང་སེང་གེ་ལགསཀྱིས་དོན་ངོ་མ་ཁོང་ནི་རྒྱ་ནག་གི་ཨོ་བྷ་མ་བྱེད་འདོད་ཡོད་ ཅེས་བརྗོད་ཡོད་མེད་ལ་འོས་ཤོག་བླུགས་མཁན་ཚོའི་ངོས་ནས་ཤེས་འདོད་ཆེན་པོ་ཡོད་ ངེས་ཀྱང་། ང་ཚོའི་བསམ་ཚུལ་ལ་གནད་དོན་འདི་ནི་གོང་གི་དྲི་བ་དག་དང་བསྡུར་ན་དེ་ཙམ་གྱིས་ གལ་ཆེན་ཞིག་མཐོང་མ་སོང་། གང་ལྟར་སྒྲ་ཕབ་ཀྱི་ནང་དུ་གསལ་བ་བཞིན་བགྲོ་གླེང་དེའི་ནང་ཚོགས་ཞུགས་པ་ཞིག་ གིས་ཅང་ཙེ་མིན་གྱིས་བཤད་པའི་རྒྱ་མིས་བོད་ལ་ཞི་བའི་བཅིངས་གྲོལ་བཏང་བ་དང་ཨ་ རའི་སྲིད་འཛིན་ལིན་ཁོན་(Lincoln) གྱིས་མི་རིགས་ནག་པོ་ལ་བཅིངས་གྲོལ་བཏང་བ་གཉིས་གཅིག་མཚུངས་ཡིན་པའི་སྐོར་གྱི་དྲི་བ་ཞིག་བཏང་། ཨི་ལོ་ཁྲི་སི་པར་ལིན(Eliot Sperling) གྱིས་གསུང་བཤད་གནང་བའི་རྗེས་བློ་བཟང་སེང་གེ་ཡིས་བརྗོད་དོན། ༼དུས་ཚོད་ཀྱི་དབང་གིས་ངས་བཤད་དགོས་པ་ཞིག་ལ་ཁྱེད་ཚོས་ཤེས་གསལ་ལྟར་ད་ལྟ་ང་ལ་ གོ་སྐབས་ཤིག་ཐོབ་ཡོད་པ་ནི། ཅང་ཙེ་མིན་གྱིས་རྒྱ་ནག་གིས་བོད་ལ་བཟུང་བའི་སྲིད་བྱུས་དེ་ཨ་རིས་མི་རིགས་ནག་ པོ་ལ་བཟུང་བའི་སྲིད་བྱུས་ལས་ལེགས་པར་བཤད་ཡོད། དེར་བརྟེན་ངས་རང་ཉིད་རྒྱ་ནག་གི་སྲིད་འཛིན་རྗེས་མའི་འོས་མི་ཁྲོད་དུ་གདམ་པ་ ཡིན། མ་མཐའ་ཡང་ང་ལ་ཆ་རྐྱེན་ཞིག་ཡོད་པ་ནི་ཨོ་བྷ་མ་ཧ་ཝ་་ཁྲིམས་ལུགས་སློབ་གྲྭ་ནས་ ཐོན་པ་ཞིག་ཡིན་པ་དང་ང་ཡང་དེ་ནས་ཐོན་པ་ཞིག་ཡིན་པས་ངེད་གཉིས་ལ་འདྲ་མཚུངས་ཀྱི་ ཕྱོགས་མང་པོ་འདུག༽ བློ་བཟང་སེང་གེ་ཡིས་འདི་ནི་ཀུ་རེ་ཞིག་ཡིན་གསུངས་ཡང་ཕྱོགས་གཞན་ཞིག་ནས་ཀུ་རེ་ དེ་ཁོང་གིས་གང་གསུངས་བཞིན་པའི་སྐད་ཆའི་ཡང་སྙིང་དག་གི་ལྡོག་ཕྱོགས་ཞིག་ཡིན་པ་ གསལ་བོ་རེད། དེར་བརྟེན་འཇམ་དབྱངས་ནོར་བུས་འདི་ནི་དོན་གནད་གལ་ཆེན་ཞིག་ཏུ་མཐོང་བ་ལ་རྒྱུ་ མཚན་འདུག སློབ་དཔོན་ཆེན་མོ་ཁཱར་སོན་(Carlson) གྱིས་བློ་བཟང་སེང་གེ་ལ་གསུངས་དོན། ཁྱེདཀྱིས་ཁྲིམས་ལུགས་བསྐྱར་ཞིབ་ལ་རྩོམ་སྒྲིག་བྱེད་མྱོང་ཡོད་དམ། དེར་བློ་བཟང་སེང་གེས། བསྐྱར་འདྲི་ཞིག་བྱེད་ཞོར་ངས་འགྲོ་བ་མིའི་ཐོབ་ཐང་གི་སྙན་ཐོ་ཞིག་བྲིས་ཡོད་པ་ དེ་ཁྲིམས་ལུགས་བསྐྱར་ཞིབ་ཅིག་ཏུ་རྩིས་ན་འགྲིག་གམ། ཞེས་ལན་དུ་བརྗོད། བཀའ་བློན་ཁྲི་བའི་བགྲོད་གླེང་སྐབས་བློ་བཟང་སེང་གེ་ཡིས་ཁོང་དང་ཨོ་བྷ་མ་གཉིས་ འདྲ་མཚུངས་ཡིན་པའི་བྱེད་ཕྱོགས་སྐོར་ཁཱར་སོན་གྱིས་ང་ཚོ་ལ་དྲན་གསོ་ཞིག་བཏང་། ང་ཚོའི་བསམ་པར་ཐེངས་འདིའི་བློ་བཟང་སེང་གེ་ཡི་ལས་འགུལ་ཁག་དེ་འདྲའི་སྤུས་དག་ པོ་ཞིག་རེད་བསམ་གྱི་མེད། གང་ཡིན་ཞེ་ན་བློ་བཟང་སེང་གེ་ཁོང་རང་ཉིད་ཆེས་ཕུལ་དུ་བྱུང་བ་ཞིག་ཡིན་བསམ་པར་ ང་ཚོས་ཡིད་ཆེས་བྱེད་ཀྱི་མེད་ལ། མ་ཟད་ང་ཚོས་ཁོང་དང་ཨོ་བྷ་མ་གཉིས་བསྡུར་ཐུབ་ཀྱི་ཡོད་དེ་བས་ཀྱང་བསམ་གྱི་མེད། ང་ཚོས་བློ་བཟང་སེང་གེ་ལགས་ལ་ཁོང་གི་ལས་འགུལ་ཁག་ཁོང་རང་ཉིད་ཀྱི་དངོས་ཡོད་ གནས་སྟངས་ལ་གཞི་བཞག་ནས་སྤེལ་བར་སྐུལ་མ་གཏོང་གི་ཡོད།
(མཆན། འདི་དབྱིན་ཡིག་ནས་བསྒྱུར་བ་ཡིན་སྟབས། ནང་དོན་ལ་རྩོད་གཞི་བྱུང་ཚེ་དབྱིན་ཡིག་གི་ནང་དོན་དེ་ཁུངས་དག་ཡིན།
Note: This was translated from English. Should any discrepancy arise, the English version should be the final authority.)


text:
འཛམ་གླིང་ཐོག་བོད་ཀྱི་ནང་པའི་སློབ་གཉེར་ཁང་ཆེ་ཤོས་བླ་རུང་སྒར་ནི་ཆུ་ག་གོན་བཞིན་དུ་དུམ་བུར་བཏང་སྟེ། ལོ་གཅིག་ནང་རྒྱ་ནག་གི་དབང་འཛིན་པ་ཚོས་དགོན་པའི་གྲྭ་ཤག་སྟོང་ཕྲག་འགའ་ཤས་རྩ་གཏོར་བཏང་བ་དང་། སི་ཁྲོན་ཞིང་ཆེན་དཀར་མཛེས་བོད་རིགས་རང་སྐྱོང་ཟེར་བའི་གསེར་རྟ་ཁུལ་གྱི་ཆོས་སྡེ་བླ་རུང་སྒར་གྱི་སློབ་གཉེར་བ་སྟོང་ཕྲག་འགའ་ཤས་ཕྱིར་འབུད་བཏང་བ་དང་། ཡོངས་གྲགས་ལྟར་ནང་པའི་སློབ་གཉེར་བྱ་སའི་ལྟེ་གནས་ཆོས་སྡེ་དེ་དུམ་བུར་བཏང་སྟེ་གྲྭ་བཙུན་ཚོའི་བཞུགས་ཤག་བཏོར་ཏེ་ལམ་དང་། སྐས་ལམ། དེའི་གཡས་གཡོན་གྱི་ས་སྟོང་བཅས་སུ་བཟོས་ཡོད།
ས་གནས་དེ་རང་ནས་གསང་བའི་ཐོག་གནས་ཚུལ་གསར་པ་འགའ་ཤས་བོད་ཀྱི་འགྲོ་བ་མིའི་ཐོབ་དང་མང་གཙོ་འཕེལ་རྒྱས་ལྟེ་གནས་ཁང་དུ་འབྱོར་ཡོད་པ་རེད། དེ་ནི་ཕྱི་ལོ་ ༢༠༡༦ ལོའི་ཟླ་ ༧ པ་ནས་འདི་ལོའི་ལོ་སྟོད་བར་གྱི་གཏོར་བཤིག་ག་ཚོད་བཏང་མིན་དང་། ཡར་རྒྱས་ལ་ཁ་གཡར་བའི་གཏོར་ཤིག་གཏོང་བཞིན་པ་དེ། སྤྱི་ལོ་ ༢༠༠༡ ལོར་གཏོར་བཤིག་ཤུགས་ཆེ་བཏང་བ་དེ་དང་གཅིག་མཚུངས་སུ་གྱུར་ཡོད། བླ་རུང་སྒར་གཏོར་བཤིག་གཏོང་དགོས་དོན་ནི་སློབ་གཉེར་ཁང་དེའི་མཚན་ཉན་ཇི་ཆེར་སོང་ནས་ནང་ཆོས་དོན་གཉེར་བ་མང་པོ་ཞིག་འཛམ་གླིང་ཡུལ་གྲུ་གང་ས་ནས་ཕེབས་ཀྱི་ཡོད་སྟབས་རྒྱ་གཞུང་གིས་སྟངས་འཛིན་བྱེད་བདེ་ཆེད་དུ་ཡིན་པ་དང་། གཏོར་བཤིག་དེས་བོད་རིགས་ཙམ་མ་ཟད་རྒྱ་རིགས་ནང་ཆོས་དོན་གཉེར་བ་ཚོས་ཀྱང་འཁོན་འཛིན་དང་བློ་ཕམ་བྱེད་ཀྱི་ཡོད། དེས་རྐྱེན་པས་རྒྱ་གཞུང་གྱི་ཆེ་མཐོང་ལ་ཡང་གནོད་སྐྱོན་བྱུང་ཡོད།
གྲྭ་བཙུན་རྣམས་ཕྱིར་འབུད་བཏང་ནས་ཡུལ་སྐོར་སྤྲོ་འཆམ་པའི་ཆེད་དུ་འགྲོ་ལམ་བཟོས་པ།
ཟླ་སྔོན་མའི་ནང་པར་དང་བརྙན་ཐུང་འགའ་ཤས་རག་པ་དེ་ནས་བླ་རུང་སྒར་གྱི་གྲྭ་བཙུན་རྣམ་པའི་གྲྭ་ཤག་གཏོར་ནས་སྐས་ལམ་ཆེན་པོ་བཅུས་བླ་རུང་སྒར་དུམ་བུར་བཏང་ཡོད་པ་དང་། སྐས་ལམ་དེའི་རིང་ཚད་ལ་མི་ཌར་བརྒྱ་ལྷག་ཙམ་ཡོད་ལ། དེ་ཡུལ་སྐོར་སྤྲོ་འཆམ་ཚོ་རི་རྩེར་སྐྱོད་ཆེད་དུ་བཟོས་ཡོད་ལ། སྐས་ལམ་གྱི་གཡས་གཡོན་དུ་ས་སྟོང་ཧ་ཅང་གི་ཆེན་པོ་བཟོས་ཡོད། དེ་ནི་ས་གནས་རྒྱ་གཞུང་གི་ལས་བྱེད་པས་མེ་སྐྱོན་བྱུང་ཚེ་མེ་རྒྱ་ཁྱབ་མི་ཡོང་བའི་ཆེད་དུ་ཡིན་པར་ཁ་གཡར་གྱི་ཡོད་ཀྱང་། པར་རིས་ལ་གཞིགས་ན་མི་སྐྱོན་ཆེད་དུ་ས་སྟོང་ཆེན་པོ་དེ་འདྲ་འཇོགས་དགོས་དོན་མེད་པ་མཐོང་ཐུབ། ཕྲེད་ལམ་གསར་བཟོ་བྱས་པ་དེས་ཀྱང་གྲྭ་ཤག་དང་ཆོས་སྡེ་དེའི་ཁོར་ཡུག་དུམ་མཚམས་མང་པོར་བཏང་ཡོད་ལ། དེ་བཞིན་རི་ལམ་ཡང་མང་པོ་བཟོས་ཡོད་པ་དེ་དག་ཡུལ་སྐོར་སྤྲོ་འཆམ་པ་ཚོ་མགྲོན་ཁང་སོགས་ལ་འགྲོ་བདེ་ཆེད་དུ་ཡིན་པ་མཐོང་ཐུབ།
རྒྱ་གཞུང་གིས་བཙན་དབང་ཐོག་གཏོར་བཤིག་དེ་འདྲ་གཏོང་དགོས་དོན་ནི། ནང་པའི་ཆོས་སྡེ་སློབ་གཉེར་ཁང་དེའི་མཚན་སྙན་གྱི་ནུས་ཤུགས་རྒྱ་ཁབ་ཏུ་མི་འགྲོ་བའི་ཆེད་དུ་རེད་ཅེས་རྒྱ་མི་ནང་ཆོས་དོན་གཉེར་བ་མང་པོ་ཞིག་གིས་བཤད་ཀྱི་ཡོད་ཅིང་། དེ་བཞིན་རྒྱ་རིགས་བུ་མེད་ནང་ཆོས་དོན་གཉེར་བ་འགའ་ཞིག་གིས་དེ་ནི་ཡར་རྒྱས་ལ་ཁག་གཡར་བ་ཙམ་ལས་དོན་དངོས་སུ་གྲྭ་ཤག་དང་མི་འབོར་ཉུང་དུ་གཏང་རྒྱུའི་ཆེད་དུ་རེད་ཅེས་བཤད་ཀྱི་ཡོད། དེ་མཚུངས་སུ་ལོ་སྔོན་མར་ཡ་ཆེན་སྒར་དུ་ཡང་དོན་མེད་ཀྱི་ལམ་ཆེན་བཟོས་ནས་ཁང་པ་མང་པོ་རྩ་གཏོར་བཏང་ཡོད།
ཁང་པ་དམར་པོ་གཏོར་བཤིག་བཏང་བ།
ཟླ་བ་གསུམ་སོང་བའི་བླ་རུང་སྒར་དུ་ཡོད་པའི་རྒྱ་རིགས་ལས་མི་གཉིས་ཀྱིས་བརྗོད་དོན་ལ་སྐལ་ལམ་བཟོ་ཆེད་དུ་ཁང་པ་མང་པོ་གཏོར་བཤིག་བཏང་ཡོད་ཀྱང་ཁང་པ་དམར་པོ་གཏོར་བའི་གྲྭ་བཙུན་རྣམས་ལ་བླ་རུང་སྒར་གྱི་ཉེ་འགྲམ་ལ་གྲྭ་ཤག་གསར་པ་རྒྱ་གཞུང་གིས་སྤྲད་ཡོད་ཚུལ་བཤད་ཡོད། འོན་ཀྱང་ཁང་པ་གསར་པ་བརྒྱབ་པ་དེའི་ནང་ཡོད་པའི་མི་རྣམས་ཕྱིར་འབུད་བཏང་པའི་གྲྭ་བཙུན་ཡིན་པ་བཤད་ཚོད་ཐིག་གི་མེད་ལ། ཁང་པ་ཡང་ཧ་ཅང་གི་ཉུང་ཉུང་ཡིན་པ་རེད།
དེ་ཚོས་ཚང་མ་གོ་ཐུབ།
རྩ་གཏོང་བཏང་བའི་གྲྭ་ཤག་འགའ་ཤས་ལ་གུན་གསབ་རྒྱ་སྒོར་ཁྲི་གསུམ་སྤྲད་ཡོད་ཀྱང་། དེ་ཧ་ཅང་གིས་ཉུང་བས་གདང་ངེས་ཤིག་མེད། དཔེར་ན། བཙུན་མ་ཞིག་ལ་གུན་གསབ་རྒྱ་སྒོར་ཁྲི་གསུམ་སྤྲད་ཡོད་ཀྱང་ཁོ་མོའི་གྲྭ་ཤག་གཏོང་བཤིག་བཏང་བ་དེ་རྒྱག་སྐབས་རྒྱ་སྒོར་ཁྲི་བཅོ་ལྔ་ལྷག་ཕྱིན་ཡོད། ཁོ་མོ་བླ་རུང་སྒར་དུ་སླེབས་ནས་ལོ་སུམ་ཅུ་ཙམ་ཕྱིན་པ་དང་། ཁོ་མོའི་གྲྭ་ཤག་གཏོར་བཤིག་གཏོང་སྐབས་ཁོང་ཁྲོ་དང་བློ་ཕབ་ཧང་ཅང་ཆེན་པོ་བྱུང་ཚུལ་བཤད་ཡོད། དེ་བཞིན་བཙུན་མ་འགའ་ཤས་རང་ཤི་བརྒྱབ་ཡོད་ཚུལ་ལས་བཀའ་འདྲི་ཞུས་པར་ཁོང་ཚོས་ཚང་མ་ཤེས་ཀྱི་འདུག་ཅེས་འཇིགས་སྣང་ངང་ནས་ཞིབ་ཕྲའི་གནས་ཚུལ་གསུང་ཐུབ་ཀྱི་མེད། གུན་གསབ་དེ་གཏོར་བཤིག་གི་ཐོ་འགོད་བྱས་པའི་གྲྭ་ཤག་རྣམས་ལ་སྤྲད་ཡོད་ཚུལ་བཤད་ཡོད་ཀྱང་། དེ་ཚང་མར་རག་ཡོད་མེད་ཁ་གསལ་མེད་པ་རེད།
བཙན་བྱོལ་དུ་ཕེབས་ཡོད་པའི་བླ་རུང་སྒར་གྱི་མཁན་ཟུར་ཞིག་གི་གསུང་གསལ་ལ། གཏོར་བཤིག་དེས་རྐྱེན་པས་གྲྭ་བ་ལས་བཙུན་མ་ཚོར་དཀའ་ངལ་མང་བ་འཕྲད་ཡོད་ཚུལ་གསུངས་ཡོད། གང་ཡིན་ཞེས་ན། གྲྭ་བ་མང་ཆེ་བ་སོ་སོའི་གཞིས་དགོན་སོ་སོར་ཕྱིར་ལོག་བྱ་རྒྱུ་ཡོད་ཀྱང་བཙུན་མ་རྣམས་ལ་དེ་ལྟར་མེད། དེ་བཞིན་ས་གནས་མི་མང་གིས་ཀྱང་གྲྭ་བ་ལས་བཙུན་མ་མང་བ་ཕྱིར་འབུད་གཏང་ཡོད་ཚུལ་བཤད་ཡོད། གྲྭ་ཤག་གཏོར་བཤིག་བཏང་བའི་རྗེས་སུ་སྤྱི་ལོ་ ༢༠༡༧ ལོའི་སྟོན་ཀ་དང་དགུན་ཁར་ཕྱིར་འབུད་བཏང་བའི་བཙུན་མ་རྣམས་ལ་གནས་སྡོད་བྱ་ས་མེད་པའི་དཀའ་ངལ་ཆེན་པོ་འཕྲད་ཡོད།
ཉེ་བའི་འཆར་ཕྱིར་འབུད་བྱས་པའི་བཙུན་མའི་ཆེད་དུ་མཚོ་སྔོན་དང་སི་ཁྲོན་ཁུལ་དུ་བཙུན་དགོན་ཆེ་བ་ལྔ་ཙམ་བརྒྱབ་ཡོད་པ་དང་། དེ་མིན་བོད་ནང་གི་ས་ཁུལ་འགའ་ཤས་སུའང་བཙུན་མའི་སྡོད་ཁང་ཆུང་ངུ་འགའ་ཤས་བརྒྱབ་ཡོད། བཙུན་དགོན་དེ་དག་ལ་ལྟ་རྟོག་གནང་མཁན་བླ་རུང་སྒར་གྱི་མཁན་པོ་དང་དཔེ་འཁྲིད་དགེ་རྒན་ཚོས་གནང་གི་ཡོད། རྒྱ་གཞུང་གིས་ཁང་པ་གསར་རྒྱག་བཀག་སྡོམ་བྱས་རྐྱེན་ཕྱིར་འབུད་བྱས་པའི་གྲྭ་བ་འགའ་ཞིག་མི་ཉག་དཀར་མཛེས་ཁུལ་གྱི་བ་ལུ་རི་ཁྲོད་དུ་གུར་ཕུབ་ནས་བཞུགས་དགོས་ཀྱི་གནས་སྟངས་ཆགས་ཡོད། ཉ་རོང་ནས་བླ་རུང་སྒར་དུ་ཕེབས་ཏེ་ལོ་ ༨ ཙམ་སོང་བའི་གྲྭ་བ་ཞིག་གིས་གསུངས་པར། ལོ་སྔོན་མར་དགོན་པ་གཏོར་བཤིག་བཏང་བ་དང་འདི་ལོ་གསར་རྒྱག་བྱེད་སྐབས་གང་ཞིག་གཏོང་བཤིག་གཏོང་གི་ཡོད་མེད་ཤེས་ཀྱི་མེད་ཀྱང་། བཙུན་མའི་ཤག་མང་བ་གཏོར་ཡོད་པ་མ་ཟད་གཏོར་བཤིག་བཏང་བ་རྣམས་སྐས་ལམ་དང་འཕྲེད་ལམ་གྱི་ཆེད་དུ་ཡིན་པ་ད་ཆ་ཤེས་སོང་ཞེས་གསུང་ཡོད།
ནང་ཆོས་སློབ་གཉེར་བ་ལས་ཡུལ་སྐོར་སྤྲོ་འཆམ་པ་མང་བ་ཡོད།
དགོན་པའི་དཔེ་འཁྲིད་དགེ་རྒན་ཞིག་གིས་གསུངས་པར། དགོན་པའི་ནང་སློབ་གཉེར་བྱ་ཡུལ་གྱི་ས་ཆ་ལས་ཡུལ་སྐོར་སྤྲོ་འཆམ་པའི་ས་ཁྱོན་ཆེ་བ་བཟོས་སོང་ཞེས་གསུངས་ཡོད་ལ། སློབ་གཉེར་གནང་སའི་ཆོས་སྡེའི་ཁོར་ཡུག་ཇི་ཆུང་དུ་བཏང་ནས་ད་ལྟའི་ཆར་བླ་རུང་སྒར་དུ་སློབ་གཉེར་བ་ལས་ཡུལ་སྐོར་སྤྲོ་འཆམ་པ་མང་བ་དང་དེའི་ཆེད་དུ་ས་ཁྱོན་ཡང་ཆེ་བ་བཟོས་ཡོད། ཕྱིར་འབུད་བྱས་པའི་གྲྭ་བཙུན་ཁག་གཅིག་གི་ཕ་མ་འབྲོག་པ་ཡིན་པ་དང་། འགའ་ཤས་འདས་གྲོངས་སུ་གྱུར་སྟབས་ཕྱིར་ལོག་བྱ་ས་མེད་པར་ལུས་ཡོད།
བླ་རུང་སྒར་གྱི་རྒྱལ་སྒོའི་ཉེ་འགྲམ་དུ་མི་སྐྱ་ནང་ཆོས་སློབ་གཉེར་བ་བཞུགས་སའི་ཁང་པ་དེ་དེ་སྔ་མར་པོ་ཡིན་ཡང་། འདི་ལོ་རྒྱ་གཞུང་གིས་དེ་གསེར་སྐྱར་བཟོ་རུ་བཅུག་པ་དང་། དེ་ནི་རྒྱ་གཞུང་ནས་གྲྭ་བཙུན་དང་དབྱེ་འབྱེད་བདེ་བ་དང་། སྟངས་འཛིན་བྱེད་བདེ་བའི་ཆེད་དུ་ཡིན་པ་རེད།
དེང་སྐབས་འཛུགས་སྐྲུན་གྱི་ཟང་ཟིང་དབང་གིས་དགོན་པའི་ནང་བསུན་པོ་བཟོས་ནས་སློབ་གཉེར་ཚུལ་བཞིན་ཡོང་གི་མེད་པ་དང་། འཛུགས་སྐུན་པ་རྒྱ་ནག་གྲན་ཏུར་ཡོད་པའི་སི་ཁྲོན་ཧོ་ཞིས་(Chengdu-based Sichuan Huashi Co. Ltd) ཨར་ལས་པས་བྱེད་ཀྱི་ཡོད་སྟབས་རྒྱ་མི་ལས་མི་མང་དག་ཞིག་འབྱོར་ཡོད་ཀྱང་བོད་མི་འགའ་ཤས་ལས་མེད།
རྒྱ་གཞུང་གི་བླ་རུང་སྒར་དུ་ཁང་པ་ཆེན་པོ་ཞིག་གསར་སྐྲུན་བྱས་ཡོད་པ་དེ་ཕྱི་མིའི་ཆེད་དང་ཟ་ཁང་གི་ཆེད། གནས་མཇལ་བའི་ཆེད་རེད་སོགས་འདྲ་མིན་བཤད་ཀྱི་ཡོད། དེ་བཞིན་བཙུན་དགོན་གྱི་ཉེ་འགྲམ་དུ་ཁང་པ་གསར་པ་ཆེན་པོ་ཞིག་ཀྱང་བརྒྱབ་ཡོད་པ་དེ་འགའ་ཤས་ཀྱིས་དཔེ་མཛོད་ཁང་དང་། ཡང་འགའ་ཤས་ཀྱིས་དཔེ་ཚོང་ཁང་རེད་ཅེས་འདྲ་མིན་བཤད་ཀྱི་ཡོད། དེ་བཞིན་བླ་རུང་སྒར་གྱི་ཁོར་ཡུག་དང་གཡས་གཡོན་དུ་ཁང་པ་གསར་སྐྲུན་མང་པོ་བྱས་དང་བྱེད་མུས་ཡིན།
ཕྱི་རྒྱལ་བ་དང་ཤིན་ཅང་ངམ་ཤར་ཏུར་ཁེ་སི་ཐན་གྱི་མི་རིགས་ཡིན་པ་རྣམས་ཡོང་མི་ཆོག་པ།
འདི་ལོའི་ཕྱི་ཟླ་བདུན་པའི་ནང་ཆོས་འཁོར་དུས་ཆེན་སྐབས་རྒྱ་ནག་ནས་རྒྱ་རིགས་ཧ་ཅང་གི་མང་པོ་འབྱོར་ཡོད་པ་མ་ཟད། གནས་མཇལ་བ་ཚོས་དགོན་པའི་ནང་གི་ཁང་པ་ཐོག་རྩེག་གཉིས་བདག་ཉར་བྱས་ཡོད་པ་དང་། ཆོས་འཁོར་དུས་ཆེན་གྱི་རྗེས་སུ་ཡང་རླངས་འཁོར་འབབས་ཚུགས་སུ་རྒྱ་མི་ཡུལ་སྐོར་སྤྲོད་འཆམ་པའི་རླངས་འཁོར་མང་པོ་འབྱོར་བཞིན་ཡོད། དེ་གའི་སློབ་གཉེར་ཁང་གི་བོད་རིགས་སློབ་ཕྲུག་འགས་བརྗོད་གསལ་ལ། དེ་གར་རྒྱ་མི་ཡུལ་སྐོར་སྤྲོ་འཆམ་པ་ཚོ་དགོན་པའི་ནང་གང་བྱུང་དུ་འགྲོ་སྐྱོད་ཆོག་ཀྱང་། ཕྱི་རྒྱལ་བ་དང་ཤིན་ཅང་ནས་ཡིན་པ་ཚོ་ཡོང་ཆོག་གི་མེད་པ་དང་། གལ་སྲིད་རེ་ཟུང་སླེབས་ཐུབ་ཀྱང་བླ་རུང་སྒར་དུ་ཞག་སྡོད་ཆོག་གི་མེད་པ་མ་ཟད། གསེར་རྟ་རྫོང་ཐོག་གི་མགྲོན་ཁང་ཚོས་ཀྱང་ཁོང་ཚོར་སྣེ་ལེན་བྱེད་མི་ཆོག་པ་བཟོས་ཡོད་པ་རེད་ཅེས་གསུངས།
བྱ་གཏོར་ལ་ལྟ་ཆེད་ཡུལ་སྐོར་སྤྲོ་འཆམ་པ་མང་པོ་འབྱོར་བ།
བྱ་གཏོར་ལ་ལྟ་ཆེད་ཡུལ་སྐོར་སྤྲོ་འཆམ་པ་མང་པོ་བླ་རུང་སྒར་དུ་འབྱོར་གྱི་ཡོད་པ་དེ་ནི། ཕྱི་ལོ་ ༢༠༡༣ ལོར་རྒྱ་ནག་གི་ཡུལ་སྐོར་སྤྲོ་འཆམ་པའི་ཚོང་ལས་ཤུགས་ཆེར་བཏང་བ་དང་མཉམ་དུ་བླ་རུང་སྒར་གྱི་དུར་ཁྲོད་དེ་རྩེད་ར་ལྟ་བུའི་བཀོད་འདོན་བྱས་ཏེ། དུར་ཁྲོད་ལ་ལྕགས་ར་བསྐོར་ནས་པར་ལེན་མི་ཆོག་ཚུལ་བྲིས་ཡོད་ན་ཡང་། བོད་ཀྱི་གནའ་སྲོལ་གྱི་དུར་ས་དེ་དེང་སྐབས་ཡུལ་སྐོར་སྤྲོ་འཆམ་པའི་རྩེད་ར་ལྟ་བུར་བསྒྱུར་ཡོད་པ་རེད།


text:
ཟླ་5ཚེས་17ཉིན་གྱི་སྔ་དྲོ། རང་སྐྱོང་ལྗོངས་མི་དམངས་འཐུས་ཚོགས་སྐབས་བཅུ་པའི་རྒྱུན་ལས་ཨུ་ལྷན་གྱིས་ཚོགས་འདུ་ཐེངས་སོ་གཉིས་པ་འཚོགས་པ་རེད། ལྗོངས་ཏང་ཨུད་ཀྱི་ཧྲུའུ་ཅི་གཞོན་པ་རང་སྐྱོང་ལྗོངས་མི་དམངས་འཐུས་ཚོགས་རྒྱུན་ལས་ཨུ་ལྷན་གྱི་ཀྲུའུ་རེན་བློ་བཟང་རྒྱལ་མཚན་གྱིས་ཚོགས་འདུ་གཙོ་སྐྱོང་གནང་བ་དང་འབྲེལ་གསུང་བཤད་ཀྱང་གནང་ནས། “འདུ་ཤེས་བཞི”བརྟན་པོ་འཛུགས་པ་དང“སློབ་སྦྱོང་གཉིས་དང་ཚད་ལོན་གཅིག”གི་སློབ་སྦྱོང་སློབ་གསོ་རྒྱུན་རྣམ་ཅན་དང་ལམ་ལུགས་ཅན་ལ་སྐུལ་འདེད་བཏང་སྟེ་ཏན་ཏན་ཏིག་ཏིག་གི་ལས་ཀའི་གྲུབ་འབྲས་ལ་བརྟེན་ནས་ཏང་གི་ཚོགས་ཆེན་བཅུ་དགུ་པ་རྒྱལ་ཁའི་ངང་འཚོག་རྒྱུར་བསུ་བ་ཞུ་དགོས་པའི་ནན་བཤད་གནང་བ་རེད།
རང་སྐྱོང་ལྗོངས་མི་དམངས་འཐུས་ཚོགས་རྒྱུན་ལས་ཨུ་ལྷན་གྱི་ཀྲུའུ་རེན་གཞོན་པ་རྡོ་ཐོགས་དང་། སྐར་མ། ཀྲོའུ་ཁྲུན་ལའེ། བསྟན་འཛིན་རྣམ་རྒྱལ། འོད་ཟེར། ལི་ཝུན་ཧན། ཉི་མ་ཚེ་རིང་བཅས་དང་དེ་བཞིན་དྲུང་ཆེ་ལིའུ་ཀོང་ཤུས་ཚོགས་འདུར་ཞུགས་པ་རེད།
ད་ཐེངས་ཀྱི་ཚོགས་འདུའི་གྲོས་རིམ་ལ་གྲོས་འཆམ་བྱུང་རྗེས། ལྗོངས་ཏང་ཨུད་རྩ་འཛུགས་པུའུ་ཡི་པུའུ་ཀྲང་གཞོན་པ་ཀྲུའུ་ལེའང་ཀང་གིས་མི་དོན་དོན་གནད་སྐོར་གྱི་གསལ་བཤད་བྱས་པ་དང་། རང་སྐྱོང་ལྗོངས་མི་དམངས་འཐུས་ཚོགས་རྒྱུན་ལས་ཨུ་ལྷན་གྱི་ཀྲུའུ་རེན་གཞོན་པ་འཐུས་མིའི་ཐོབ་ཐང་ཞིབ་བཤེར་ཨུ་ལྷན་གྱི་ཀྲུའུ་རེན་ཨུ་ཡོན་སྐར་མས་འཐུས་མི་ཁག་གཅིག་གི་འཐུས་མིའི་ཐོབ་ཐང་སྐོར་གྱི་རང་སྐྱོང་ལྗོངས་མི་དམངས་འཐུས་ཚོགས་སྐབས་བཅུ་པའི་རྒྱུན་ལས་ཨུ་ལྷན་འཐུས་མིའི་ཐོབ་ཐང་ཞིབ་བཤེར་ཨུ་ལྷན་གྱི་སྙན་ཞུ་གནང་བ་རེད།
ཚོགས་འདུའི་ཐོག་འཐུས་མི་ཁག་གཅིག་གི་འཐུས་མིའི་ཐོབ་ཐང་སྐོར་གྱི་སྙན་ཞུ་དང་རང་སྐྱོང་ལྗོངས་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་གི་སྤྱི་བསྒྲགས་ལ་བརྡས་ཐག་བཅད་ནས་གྲོས་འཆམ་བྱུང་བ་དང་། གོ་གནས་བསྐོ་འཐེན་དོན་གནད་གཏན་འཁེལ་བྱས་ཏེ་ཧྥང་ལིང་མིན་གྱི་བོད་རང་སྐྱོང་ལྗོངས་མི་དམངས་སྲིད་གཞུང་གི་ཀྲུའུ་ཞི་གཞོན་པ་དང་རང་སྐྱོང་ལྗོངས་མི་དམངས་སྲིད་གཞུང་གི་དྲུང་ཆེའི་གོ་གནས་ནས་འཐེན་རྒྱུ་དང་། ཀྲང་ཡུང་ཙེ་བོད་རང་སྐྱོང་ལྗོངས་མི་དམངས་སྲིད་གཞུང་གི་ཀྲུའུ་ཞི་གཞོན་པར་བསྐོ་བཞག་བྱ་རྒྱུའི་གཏན་འབེབས་བྱས་པ་རེད། ཚོགས་འདུའི་ཐོག་ད་དུང་བསྐོ་འཐེན་དོན་གནད་གཞན་དག་ལ་གྲོས་འཆམ་བྱུང་བ་རེད། བློ་བཟང་རྒྱལ་མཚན་གྱིས་གསར་དུ་གོ་གནས་བསྐོ་བཞག་བྱས་པའི་མི་སྣར་ལས་གནས་བསྐོ་གཞག་ཡི་གེ་སྤྲད་གནང་བ་རེད།
བློ་བཟང་རྒྱལ་མཚན་གྱིས་གསར་དུ་གོ་གནས་བསྐོ་བཞག་བྱས་པའི་མི་སྣར་རྩ་འཛུགས་ཀྱི་ཡིད་ཆེས་དང་རེ་བ་དང་། མི་དམངས་ཀྱིས་སྤྲད་པའི་དབང་ཆ་དང་མངགས་བཅོལ་ཟབ་མོ། དུས་རབས་ལས་བྱུང་བའི་གོ་སྐབས་དང་ལས་སྟེགས་བཅས་ལ་གཅེས་སྤྲས་ལྡབ་བརྒྱ་བྱས་ཏེ་ཆབ་སྲིད་ཀྱི་སྤྲོ་སེམས་དང་། ཁྲིམས་སྐྱོང་གི་བསམ་བློ། ཡར་བརྩོན་གྱི་ལྟ་བ། འགན་འཁུར་གྱི་སྙིང་སྟོབས་བཅས་དེ་བས་ཆེན་པོས་འགན་འཁྲི་དང་ལས་སྐལ་ངོས་འཛིན་གསལ་པོ་དང་རྩ་ཁྲིམས་ཀྱི་དམ་བཅར་སྲུང་བརྩི་ནན་པོ་ཞུས་ནས་ལས་དོན་ཧུར་ཐག་བསྒྲུབས་ཏེ་ལས་གནས་གསར་པར་ལེགས་སྐྱེས་དེ་བས་ཆེ་བ་འབུལ་དགོས། གཅིག་ནས“འདུ་ཤེས་བཞི”བརྟན་པོ་བཅངས་ཏེ་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་དབང་གྲགས་དང་གཅིག་སྡུད་གཅིག་གྱུར་གྱི་འགོ་ཁྲིད་ལ་སྲུང་བརྩི་མཐའ་གཅིག་ཏུ་ཞུ་བ་དང་། སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་ཏང་གི་འགོ་ཁྲིད་ཀྱི་སྲོག་ཤིང་གནས་བབ་མཐའ་གཅིག་ཏུ་སྲུང་བ། ཀྲུང་དབྱང་དང་ལྗོངས་ཏང་ཨུད་ཀྱི་ཐབས་ཇུས་བཀོད་སྒྲིག་མཐའ་གཅིག་ཏུ་ལག་བསྟར་དོན་འཁྱོལ་བཅས་བྱས་ཏེ་ཆབ་སྲིད་ཀྱི་ལངས་ཕྱོགས་བརྟན་པའི་མིག་དཔེ་ཞིག་བྱེད་དགོས། གཉིས་ནས་ཁྲིམས་སྐྱོང་གི་འདུ་ཤེས་ཟབ་ཏུ་བཏང་ནས་སྣེ་ཁྲིད་དེ་ཁྲིམས་སྲུང་བ་དང་། ཁྲིམས་སྦྱོང་བ། ཁྲིམས་སྤྱོད་པ་བཅས་བྱེད་པ་དང་། ཁྲིམས་ལྟར་འགན་འཁྲི་ལག་བསྟར་དང་ཁྲིམས་ལྟར་དབང་ཆ་སྤྱོད་པ་མཐའ་འཁྱོངས་བྱེད་པ། རང་རྟོགས་ངང་མི་དམངས་འཐུས་ཚོགས་དང་དེའི་རྒྱུན་ལས་ཨུ་ལྷན་གྱི་ལྟ་སྐུལ་དང་ལེན་བྱེད་པ། ཁྲིམས་སྐྱོང་གི་བོད་ལྗོངས་དང་། ཁྲིམས་སྐྱོང་གི་སྲིད་གཞུང་། ཁྲིམས་སྐྱོང་གི་སྤྱི་ཚོགས་བཅས་འཛུགས་སྐྲུན་ལ་ཕྱོགས་ཡོངས་ནས་སྐུལ་འདེད་བཏང་སྟེ་ཁྲིམས་ལྟར་ལས་དོན་སྒྲུབ་པའི་མིག་དཔེ་ཞིག་བྱེད་དགོས། གསུམ་ནས་དངོས་སྒྲུབ་ཀྱི་སྙིང་སྟོབས་ཆེ་རུ་བཏང་ནས“གྲུབ་འབྲས་ང་གཅིག་པུར་བརྟེན་ནས་བྱུང་བ་ཞིག་མིན་རུང་། གྲུབ་འབྲས་གཏོད་པའི་ནང་ང་ངེས་པར་དུ་ཞུགས་དགོས་པའི”འདུ་ཤེས་བཅངས་ཏེ་བོད་ཀྱི་མི་རིགས་ཁག་གི་མི་དམངས་ལ་དྲང་པོ་དྲང་གཞག་དང་ལས་སྒྲུབ་ལས་གཏོད་ཀྱི་སེམས་ཤུགས་ཆེན་པོར་བརྟེན་ནས་ཕུགས་ལ་ཕན་པ་དང་། རྨང་གཞི་བརྟན་གཏོང་། དམངས་འཚོར་ཕན་འདོགས་པ་བཅས་ཀྱི་བྱ་བཟང་དང་བྱ་བ་དངོས་མང་ཙམ་སྒྲུབ་དགོས་པ་དང་། འགན་འཁུར་ཕོད་པ་དང་། འགན་འཁུར་མཁས་པ། སྙིང་རུས་ལས་བརྩོན། རང་རྟོགས་ལས་སྒྲུབ། ཕན་འབྲས་དངོས་དོན་གཉེར་བ་བཅས་བྱས་ཏེ་དངོས་སྒྲུབ་འགན་འཁུར་གྱི་མིག་དཔེ་ཞིག་བྱེད་དགོས། བཞི་ནས་སྤྱོད་གཙང་རང་གཅུན་མཐའ་འཁྱོངས་ཀྱིས་ཆབ་སྲིད་ཀྱི་སྒྲིག་ཁྲིམས་དང་ཆབ་སྲིད་ཀྱི་སྒྲིག་ལམ་ཨང་དང་པོར་བཞག་སྟེ་བྱ་སྤྱོད་དངོས་ཀྱིས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་ལ་མཐའ་གཅིག་ཏུ་ལྷག་བསམ་ཟོལ་མེད་བྱེད་པ་དང་། རྒྱུན་འཁྱོངས་ལྷོད་མེད་ངང་སྤྱོད་ཚུལ་ལེགས་སུ་གཏོང་བ། “བོད་སྐྱོད་པ་རྒན་གྲས་ཀྱི་སྙིང་སྟོབས”དར་སྤེལ་ཤུགས་ཆེན་གཏོང་བ། མི་གཙང་མ་གཙང་རྐྱང་ཞིག་བྱེད་པ་དང་། བྱ་བ་དྲང་པོ་དྲང་གཞག་སྒྲུབ་པ། ལས་དོན་དོ་དོ་ནན་ནན་སྒྲུབ་པ་བཅས་ཀྱི་སྒོ་ནས་སྤྱོད་གཙང་གཞུང་དྲང་གི་མིག་དཔེ་ཞིག་བྱེད་དགོས་པའི་ཐུགས་རེ་གནང་བ་རེད།
མཇུག་འགྲིལ་ཚོགས་འདུ་གྲོལ་རྗེས། བློ་བཟང་རྒྱལ་མཚན་གྱིས་གསར་དུ་གོ་གནས་བསྐོ་གཞག་བྱས་པའི་མི་སྣའི་རྩ་ཁྲིམས་ཀྱི་དམ་བཅའ་འཇོག་པའི་མཛད་སྒོ་གཙོ་སྐྱོང་གནང་བ་དང་འབྲེལ་ལྟ་སྐུལ་ཀྱང་གནང་བ་རེད། ཀྲང་ཡུང་ཙེས་ཀྲུའུ་ཆང་དང་། སྐར་མ་ཚེ་བརྟན། ཤའོ་ཁྲོན་ཅང་། ལི་ཧྥུའུ་ཀྲུང་། ཡུམ་སྐྱབས་བཅས་ཀྱི་སྣེ་ཁྲིད་དེ་དམ་ཚིག་ཀློག་པ་དང་། སྐལ་བཟང་རིན་ཆེན་གྱིས་རྡོ་རྗེ་ཚེ་རིང་དང་། ཚེ་སྒྲོན། ལྷག་པ་ཕུན་ཚོགས། རྡོ་རིས། ཕུན་ཚོགས་བསྟན་འཛིན་བཅས་ཀྱི་སྣེ་ཁྲིད་དེ་དམ་ཚིག་བཀླགས་པ་རེད།


text:
མི་སི་ཁ་ཁྲི།
མི་སི་ཁ་ཁྲི་(مسقط)ནི་ཨོ་མན་ཡི་རྒྱལ་ས་རེད།
ནང་དོན།
མིང་འབྱུང་ཚུལ།[རྩོམ་སྒྲིག]
ལོ་རྒྱུས།[རྩོམ་སྒྲིག]
ས་ཁམས།[རྩོམ་སྒྲིག]
དེ་ཡང་རང་རེའི་མཁས་དབང་སྔ་མ་དག་གིས་བོད་ཡུལ་འདི་ཐོག་མར་རྒྱ་མཚོ་ཆེན་པོ་ཞིག་ཡིན་པ་ལ་རྗེས་སུ་རིམ་གྱིས་མཚོ་བྲི་ནས་སྐམ་ས་བྱུང་ཚུལ་གསུངས་པ་བཞིན་ཚན་རིག་མཁན་པོ་རྣམས་ཀྱིས་ཀྱང་ཡུལ་འདི་ཐོག་མར་རྒྱ་མཚོ་ཆེན་པོ་ཞིག་ཡིན་ཞིང་གནམ་གཤིས་ནི་དྲོད་གཤེར་གཉིས་ལྡན་གྱི་རང་བཞིན་ཡོད་པ་དང་། ལོ་ཧྲིལ་པོའི་ཚ་གྲང་ཆ་སྙོམས་བྱས་ན10℃ཡས་མས་ཡིན་པ་ལ། ལོ་གྲངས་དུང་ཕྱུར་མང་པོའི་རིང་ས་ཐམས་ཅད་འཕུར་ཞིང་བརྡབ་པ་ལ་བརྟེན་ནས་རིམ་བཞིན་གྱེན་དུ་འཕར་ཏེ། དེང་དུས་ཀྱི་འཛམ་གླིང་ཡང་རྩེའི་སྐམ་ས་ཆེན་པོ་འདི་ཉིད་བྱུང་བར་དགོངས་པ་གཅིག་མཐུན་དུ་ངོས་འཛིན་གནང་གིན་ཡོད། འཛམ་གླིང་ཡང་རྩེའི་ཡུལ་གྲུ་འདིར་ལོ་རྒྱུས་ཐོག་ཤར་ཕྱོགས་སུ་རྒྱ་ནག་དང་། ལྷོར་རྒྱ་གར། ནུབ་ཏུ་པ་ཀི་སི་ཐན། བྱང་ཕྱོགས་ལི་ཡུལ་རྣམས་ཀྱི་ས་མཚམས་དང་འབྲེལ་ཞིང་། ས་ཁད་ཀྱང་ཤར་ལྷོ་གཉིས་ཀྱི་ཕྱོགས་སུ་དམའ་ལ། ནུབ་བྱང་གཉིས་སུ་མཐོ་སྟེ། དཔེར་ན། མངའ་རིས་དང་། ནག་ཆུ། རྨ་སྟོད། ཆུ་དམར་ལེབ་བཅས་ལ་རྒྱ་མཚོའི་ངོས་ལས་མཐོ་ཚད་མུས4500རུ་སླེབས་ཀྱི་ཡོད་པ་དང་། རྫ་ཡུལ་སོགས་རོང་ཁུལ་དམའ་ཤོས་རྣམས་སུ་རྒྱ་མཚོའི་ངོས་ལས་མཐོ་ཚད་མུས1400ཙམ་ལས་མེད། ཆ་སྙོམས་ཀྱི་མཐོ་ཚད་དེ་རྒྱ་མཚོའི་ངོས་ལས་མུས2800ཡན་དུ་སླེབས་ཀྱིན་ཡོད་ལ། ས་ཁད་མཐོ་ཞིང་གྲང་ངར་ཆེ་བ། མཁའ་དབུགས་སྲབ་པའི་ས་ཁུལ་ཞིག་ཏུ་ངོས་འཛིན་བྱེད་ཀྱིན་ཡོད་ཀྱང་། དོན་དུ་ས་ཁམས་དྭངས་ལ་མཁའ་དབུགས་གཙང་བའི་ས་ཁུལ་ཞིག་ཡིན་སྟབས། རིམས་ནད་སོགས་མི་ཡི་ཚེ་སྲོག་ལ་གནོད་པའི་ནད་རིགས་དག་ས་ཆ་གཞན་ལས་ཉུང་བར་མ་ཟད། གཏེར་ཁ་དང་། ནགས་ཚལ། སྨན་རིགས། རི་དྭགས། གཅན་གཟན། བྱ་རིགས་སོགས་དངོས་མང་སྣ་འཛོམས་ཀྱི་ས་ཁུལ་ཞིག་ཡིན། རི་ཐམས་ཅད་མཐོ་ཞིང་གཟར་བ་སྟེ། དཔེར་ན། རྒྱ་མཚོའི་ངོས་ལས་མཐོ་ཚད་མུས8848ཡན་ལ་སླེབས་པའི་འཇིག་རྟེན་འདིར་ཚད་མཐོ་ཤོས་ཀྱི་རི་བོ་སྟེ། རི་བོ་ཇོ་མོ་གླང་མ་ཉིད་ཡུལ་འདིའི་གཙུག་རྒྱན་ལྟར་གནས་ཤིང་། གཞན་ཡང་དེ་དང་ཆ་འདྲ་བའི་གངས་དཀར་ཏི་སེ། གཉན་ཆེན་ཐང་ལྷ། རྨ་ཆེན་སྦོམ་ར། རོང་བཙན་ཁ་བ་དཀར་པོ་ལ་སོགས་པའི་རི་ཆེན་པོ་དུ་མ་དང་ལྡན་ལ། ཆུ་ཐམས་ཅད་དྭངས་ཤིང་བསིལ་བ་སྟེ། མ་ཕམ་གཡུ་མཚོ་དང་། གནམ་མཚོ་ཕྱུག་མོ། ཡར་འབྲོག་གཡུ་མཚོ། ཁྲི་ཤོར་རྒྱལ་མོ་ལ་སོགས་པ་ལྡེམ་ལྡེམ་དུ་འཁྱིལ་བའི་མཚོ་དང་། ཡར་ཀླུང་གཙང་པོ། རྒྱལ་མོ་རྔུལ་ཆུ། རྨ་འབྲི་རྫ་གསུམ་ལ་སོགས་པ་ལྷང་ལྷུང་དྲག་ཏུ་འབབ་ཅིང་ཉ་སྲམ་སོགས་ཆུར་གནས་སྲོག་ཆགས་རིགས་མི་འདྲ་བ་དུ་མ་གནས་པའི་དྭངས་བསིལ་ཡན་ལག་བརྒྱད་ལྡན་གྱི་ཆུ་བོ་ཆེན་པོ་ཡང་ཧ་ཅང་མང་། ཡུལ་འདིའི་ས་ཐམས་ཅད་གཏེར་གྱིས་གང་བ་སྟེ། གཟི་དང་། ཁྲ་མན། ཁྱུང་སྐྱུགས། ནལ་ལ་སོགས་པ་མི་བཞུ་བའི་ཁམས་ཀྱི་རིན་པོ་ཆེ་དང་། གསེར་དང་། དངུལ། ཟངས། ལྕགས་ལ་སོགས་པ་བཞུ་བའི་ཁམས་ཀྱི་རིན་པོ་ཆེའི་རིགས་དང་། ཁབ་ལེན་དང་། གསེར་རྡོ། དངུལ་རྡོ། ལྕགས་རྡོ་ལ་སོགས་པ་བཞུ་བའི་ཁམས་ཀྱི་རྡོ་རིགས་དང་། སྦལ་རྒྱབ་དང་། གངས་ཐིགས། རྡོ་སོལ། ཡུགས། ལྷང་ཚེར། མཐིང་རྒྱུས་ལ་སོགས་མི་བཞུ་བའི་ཁམས་ཀྱི་རྡོ་རིགས་སོགས་གཏེར་ཁའི་རིགས་ཆེ་ཕྲ་དཔག་ཏུ་མེད་པ་བོད་ཡུལ་སྟོད་སྨད་བར་གསུམ་གྱི་ཕྱོགས་ཐམས་ཅད་ན་ཐོན་གྱིན་ཡོད། གཞན་ཡང་གཙང་པོའི་ཤར་ཕྱོགས་དང་ལྷོ་ཕྱོགས་ཀྱི་ས་ཁུལ་མང་ཆེ་བ་ཚ་རོང་ཞིང་པའི་ས་ཁུལ་ཏེ། ཙན་དན་དང་སྤོས་དཀར། ཨ་གར། ཐང་ཤིང་། ཤུག་པ། སྨྱུག་མ་ལ་སོགས་པའི་ནགས་ཀླུང་རབ་ཏུ་རྒྱས་པ་དེ་དག་གི་ཁྲོད་དུ་སྟག་དང་། གཟིག དོམ། དྲེད་ལ་སོགས་པ་གཅན་གཟན་གྱི་རིགས་མི་འདྲ་བ་དུ་མ་དང་། རྒྱ་དང་། གཙོད། གླ་བ་ལ་སོགས་པའི་རི་དྭགས་ཀྱི་རིགས་མི་འདྲ་བ་དུ་མས་གང་བ་མ་ཟད། ནེ་ཙོ་དང་། རྨ་བྱ། འཇོལ་མོ་ལ་སོགས་སྐད་སྙན་སྣ་ཚོགས་སྒྲོག་པའི་བྱ་རིགས་མི་འདྲ་བ་དུ་མའང་མང་དུ་གནས་ལ། ཛ་སུག་ཀོ་གསུམ། ཅུ་གུམ་ལི་གསུམ། ཨ་བ་སྐྱུ་གསུམ་ལ་སོགས་པ་རོང་ཁུལ་དུ་སྐྱེས་པའི་རྩི་སྨན། ཐང་སྨན། ཤིང་སྨན། སྔོ་སྨན་ལ་སོགས་པ་སྨན་གྱི་རིགས་སུ་གྱུར་པ་ཡང་མ་ཚང་བ་མེད་ཅིང་། ཀུ་ཤུ་དང་། རྒུན་འབྲུམ། ངང་ལག ཚ་ལུ་མ་ལ་སོགས་པ་ཤིང་ཐོག་དང་སྔོ་ཚལ་གྱི་རིགས་ཁྱད་པར་ཅན་ཐོན་པའི་ཁུངས་ཀྱང་ཡོད། ཐོན་སྐྱེད་ཀྱི་གཙོ་བོ་ཞིང་ལས་ལ་བྱེད་ཅིང་འབྲས་དང་། གྲོ། ནས། བྲ་བོ། སོ་བ། སྲན་མ། མ་རྨོས་ལོ་ཏོག་ལ་སོགས་པའི་འབྲུ་རིགས་སྣ་ཚོགས་འབྱུང་། དུས་བཞིའི་གནམ་གཤིས་ཀྱང་ཚ་གྲང་ཅུང་ཟད་སྙོམས་པོ་ཡིན་ཏེ། ལྷོ་བྲག་དང་། མཚོ་སྣ། སྨིན་གླིང་། མེ་ཏོག རྫ་ཡུལ། ཆུ་ཆེན། རྨུ་གླིང་སོགས་ཀྱི་ས་ཆ་རྣམས་རེད། ཡུལ་འདི་དག་གསོ་རིག་གཞུང་དུ་རླན་ཅན་སྣུམ་པ་བད་ཀན་གྱི་ཡུལ་ཞེས་པ་དེ་ཤས་ཆེ་བ་ཙམ་ཡིན། གཙང་པོའི་ནུབ་ཕྱོགས་དང་བྱང་ཕྱོགས་ཕལ་ཆེ་བ་ནི་རྒྱ་ཆེ་མཐའ་ཡས་པའི་རྩྭ་ཐང་ཡིན་ལ། རྫ་རི་དང་གངས་རི་མང་པོ་ཡོད་པ་དེ་དག་ཏུ་རྩྭ་ཆུ་མོད་ལ་སྨན་རིགས་མང་བ་སྟེ། གཟའ་དུག་ནག་པོ་དང་། ཧོང་ལེན། བོང་དཀར། སྲོ་ལོ། གཡའ་ཀྱི་མ། གང་ག་ཆུང་། བྱ་རྒོད་སུག་པ། དཔའ་བོ་དཀར་སེར། སྤང་རྒྱན་མེ་ཏོག ཨུད་པལ། ལུག་མིག ཚེར་སྔོན། སྟག་ཤ ཨུག་ཆོས། ལུག་རུ། ཀྱི་ལྕེ། ཤང་དྲིལ། མེ་ཏོག་སེར་ཆེན་ལ་སོགས་པ་རྩི་སྨན་དང་། སྔོ་སྨན་མཐའ་ཡས་པ་ཞིག་སྐྱེ་པ་དང་། སུ་རུ་དང་། སྤེན་མ་ལ་སོགས་པའི་ཤིང་ཕྲན་ཡང་སྐྱེ། སྤྱང་ཀི་དང་། འཕར་བ། བྱང་དྲེད་ལ་སོགས་གཅན་གཟན་གྱི་རིགས་དང་། རྐྱང་དང་། འབྲོང་། ཤ་བ། གཙོད། དགོ་བ་ལ་སོགས་པའི་རི་དྭགས་ཀྱི་རིགས་མི་འདྲ་བ་མང་པོ་གང་དགར་རྒྱུ། ཐོན་སྐྱེད་ཀྱི་གཙོ་བོ་ཕྱུགས་ལས་ཡིན་ཞིང་། སྒོ་ཕྱུགས་ནི་རྟ་དང་། ནོར། ལུག་རྣམས་གཙོ་བོ་ཡིན་ལ། ནོར་ལའང་འབྲི་དང་། གཡག མཛོ། མཛོ་མོ་ཞེས་པའི་དབྱེ་བ་ཡོད། དགྲ་རྐུན་གཅན་གཟན་སོགས་འགོག་བྱེད་ཀྱི་ཁྱི་གསོ་བའི་སྲོལ་ཡོད་ལ་ཁྱི་ཆེན་པོ་ཡིན་ན་རིན་ཐང་ཆེན་པོར་བརྩི། དབྱར་གྱི་དུས་སུ་མེ་ཏོག་སྣ་ཚོགས་བཀྲ་བའི་སྤང་ལྗོངས་ལྷ་ཡུལ་ལྟར་མཛེས་པས་འགྲོ་བ་ཐམས་ཅད་ཀྱི་ཡིད་དབང་འཕྲོག་ཅིང་། སྟོན་གྱི་དུས་སུ་རྩི་ཤིང་རྣམས་བསྐམས་ཏེ་རི་ཀླུང་ཐམས་ཅད་གསེར་མདོག་ཏུ་ཆགས་པ། དགུན་གྱི་དུས་སུ་གྲང་ལྷགས་ཆེ་བས་ཆུ་བོ་ཐམས་ཅད་དར་གྱི་སྦུབས་སུ་འཐུམས་པ། རི་ཀླུང་ཐམས་ཅད་ཁ་བའི་རྡུལ་གྱིས་ཁེངས་ཏེ་དཀར་སང་སང་དུ་འགྱུར་བ། དཔྱིད་ཀྱི་རྩྭ་ལོ་ཪྙིང་པ་ཟད་ཅིང་གསར་པ་མ་སྐྱེས་པར་རི་ཐང་ཐམས་ཅད་ནག་པོར་ཆགས་པ་བཅས་དུས་བཞིའི་རྣམ་འགྱུར་ཧ་ཅང་གསལ་བ་སྟེ། དགེ་སྐྱིད་དང་། སྒེར་རྩེ། ནག་ཆུ། ཆུ་དམར་ལེབ། མཚོ་སྔོན་པོའི་ཉིན་སྲིབ། རྨ་སྟོད། མགོ་ལོག གསེར་ཐར་སོགས་ཀྱི་ས་ཆ་རྣམས་རེད། ཡུལ་འདི་དག་གསོ་རིག་གཞུང་དུ་ངད་ཅན་གྲང་བ་རླུང་གི་ཡུལ་ཞེས་པ་དེ་ཤས་ཆེ་བ་ཙམ་ཡིན། ལྷོ་བྱང་གཉིས་ཀྱི་དཀྱིལ་དྲང་པོར་ཤར་མཐའ་ནས་ནུབ་མཐའི་བར་གྱི་ཡུལ་གྲུ་དེ་དག་ཕལ་ཆེར་རོང་མ་འབྲོག་གི་ས་ཁུལ་ཏེ། ཞིང་ལས་ཀྱི་ཐོན་སྐྱེད་ཅུང་ཟད་དར་ལ། ཕྱུགས་ལས་ཀྱང་ཅུང་ཟད་དར་བ། རོང་འབྲོག་གཉིས་ཀའི་ས་ཆ་ཡོད་པ་སྟེ། རུ་ཐོག རྩ་མདའ། ཆབ་མདོ། སྡེ་དགེ མི་ཉག རྒྱལ་རོང་། བསང་ཁོག ཆབ་ཆ་སོགས་ཀྱི་ས་ཁུལ་རྣམས་ཡིན་ལ། ཡུལ་འདི་དག་གསོ་རིག་གཞུང་དུ་བསྟན་པའི་སྐམ་ས་ཚ་གདུང་ཆེ་བ་མཁྲིས་པའི་ཡུལ་ཞེས་པ་དེ་ཤས་ཆེ་བ་ཙམ་ཡིན། དེང་དུས་ས་གཤིས་རིག་པའི་སྒོ་ནས་བཤད་ན། བོད་ཀྱི་ཡུལ་དབུས་ལྷ་ས་ནི་ཤར་ཐིག91དང་བྱང་ཐིག30ཡི་འཕྲད་མཚམས་སུ་གནས་ཡོད་ཅིང་། ཤར་ནུབ་གཉིས་ཀྱི་མཐའ་དེ་ཤར་ཐིག78དང105ཡི་བར་དུ་གནས་པ་དང་། ལྷོ་བྱང་གཉིས་ཀྱི་མཐའ་དེ་བྱང་ཐིག26ནས39བར་གནས་ཡོད། །
ཁྱུང་རྩེ་བཀྲ་ཤིས། 2012ལོའི་ཟླ 08ཚེས 10ཉིན་དང་། ཁམས་པའི་གསར་འགྱུར་དྲ་བའི་ལེ་ཚན།
དཔལ་འབྱོར།[རྩོམ་སྒྲིག]
མི་འབོར།[རྩོམ་སྒྲིག]
པར་རིས་བར་འཁྱམས།[རྩོམ་སྒྲིག]
-
མི་སི་ཁ་ཁྲི།.png


text:
རྒྱུས་ལོན་པ་ལྟར་ན། ཟླ5པའི་ཚེས23ཉིན། མཚོ་སྔོན་ཞིང་ཆེན་མཚོ་ལྷོ་བོད་རིགས་རང་སྐྱོང་ཁུལ་བྲག་དཀར་རྫོང་རྩ་འཛུགས་པུའུ་ཡིས་གཙོ་སྒྲུབ་བྱས་པའི་རྩོམ་རིག་དུས་དེབ《བྲག་དཀར》དངོས་སུ་འགྲེམ་སྤེལ་བྱས། འདི་ལས་བྲག་དཀར་རྩོམ་རིག་གནས་མལ་གསར་པ་ཞིག་ཏུ་བསླེབས་པ་མཚོན་ཡོད།
རྩོམ་རིག་དུས་དེབ《བྲག་དཀར》ནི་བྲག་དཀར་རྫོང་གི་ཕྱོགས་བསྡུས་རང་བཞིན་གྱི་དུས་དེབ་ཅིག་ཡིན་པ་དང་། ལོ་གཅིག་གི་ནང་དུ་བསྡོམས་པས་འདོན་ཐེངས་བཞི་དང་། དེ་ལས་དེབ་གཉིས་བོད་ཡིག་དང་དེབ་གཉིས་རྒྱ་ཡིག་ཡིན། དེའི་ནང་དུ་བྲག་དཀར་གླེང་སྟེགས་དང་། རྩོམ་རབ་མཚམས་སྦྱོར། རྩོམ་པ་པོ་ངོ་སྤྲོད། སྒྲུང་གཏམ། ལྷུག་རྩོམ། དམངས་སྲོལ་སོགས་ལེ་ཚན་དགོས་མཁོ་ལྟར་བཀར་ཡོད་པ་དང་། ས་གནས་ཀྱི་ན་གཞོན་རྩོམ་པ་པོ་ཚོར་རྩོམ་རིག་གསར་རྩོམ་གྱི་གཤིན་ས་ལེགས་པོ་ཞིག་འདོན་སྤྲོད་བྱེད་པའི་ཆེད་ཡིན།
རྗེས་སུ་རྩོམ་རིག་དུས་དེབ《བྲག་དཀར》གྱིས་བློ་མཐུན་ཞི་ཅིན་ཕིན་གྱི་རིག་རྩལ་བྱ་བའི་གྲོས་ཚོགས་སྟེང་གི་གཏམ་བཤད་གལ་ཆེན་མཛུབ་སྟོན་དུ་བཟུང་ཞིང་། སྤྱི་ཚོགས་རིང་ལུགས་ཀྱི་རིན་ཐང་ལྟ་ཚུལ་གཙོ་བོས་རིག་རྩལ་གསར་རྩོམ་ལ་སྣེ་ཁྲིད་བྱས་ཏེ་དུས་རབས་ཀྱི་དགོས་མཁོ་དང་མང་ཚོགས་ཀྱི་འདོད་བློ་ངོ་མ་མཚོན་པའི་བརྩམས་ཆོས་གང་མང་སྤེལ་ཞིང་། བྲག་དཀར་རྫོང་གི་རིག་གནས་དྲིལ་སྒྲོག་དང་ན་གཞོན་རྩོམ་པ་པོ་སྐྱེད་སྲིང་གི་ཆེད་དུ་ནུས་པ་ཡོད་ཚད་འདོན་སྲིད།


text:
༄༅། །ཕྱི་ལོ་ ༢༠༡༤ ཟླ་ ༦ ཚེས་ ༧ རེས་གཟའ་སྤེན་པ་ཉིན་གྱི་ཕྱི་དྲོ་ཆུ་ཚོད་ ༣།༣༠ ནས་ ༥ བར་གངས་སྐྱིད་གཉའ་ཁྲི་ཚོགས་ཁང་ནང་བོད་ཀྱི་སྲིད་བྱུས་ཉམས་ཞིབ་ཁང་གི་གོ་སྒྲིག་འོག་བོད་མིའི་སྒྲིག་འཛུགས་ཀྱི་སྲི་ཞུ་བ་རྣམས་ལ་༼དོལ་རྒྱལ་སྐོར་ངོ་སྤྲོད་༽ཅེས་པའི་བརྗོད་གཞིའི་ཐོག་དཔལ་ལྡན་དགའ་ལྡན་ཕོ་བྲང་པ་ཆེན་པོའི་དྲུང་ ཆེ་སྐུ་ངོ་བློ་བཟང་སྦྱིན་པ་མཆོག་གིས་གསུང་བཤད་གནང་བ་ནས་འདིར་དྲི་བ་དྲིས་ལན་རིགས་ཕུད་དེ་ཟུར་བཀོད་བྱས་པ་གཤམ་གསལ།
ཐོག་མར་གོ་སྒྲིག་གནང་མཁན་བོད་ཀྱི་སྲིད་བྱུས་ཉམས་ཞིབ་ཁང་དང་། བོད་མིའི་སྒྲིག་འཛུགས་ཀྱི་ལས་ཁུངས་ཁག་གི་དྲུང་ཆེ་རྣམ་པ། ལས་བྱེད་རྣམ་པ་བཅས་པར་འཚམས་འདྲི་ཞུས་པ་དང་སྦྲགས་དོལ་རྒྱལ་དང་འབྲེལ་བའི་གནས་ཚུལ་མདོར་བསྡུས་ཤིག་སྙན་སེང་ཞུ་རྒྱུ་ཡིན། རྩ་བའི་དོལ་རྒྱལ་སྐོར་རྣམ་པ་ཚོས་མ་མཁྱེན་པ་དང་། མ་གསན་པ་ཞིག་ང་ལ་གསར་པ་ཞུ་རྒྱུ་གང་ཡང་མེད། འོན་ཀྱང་རང་རང་སོ་སོར་ཕྱག་ལས་མི་འདྲ་བ་ཡོད་པར་བརྟེན། ཐུགས་བསྙེལ་པ་འདྲ་ཡོད་ན། དྲན་གསོ་ལྟ་བུ་དང་། ཡང་བར་ལམ་ནས་ལས་བྱེད་གཞོན་པ་མང་པོ་ཕེབས་ཡོད་པར་བརྟེན། དེ་དག་གི་མཁྱེན་རྟོགས་ཆེད་ངས་གསལ་བཤད་ཕྲན་བུ་ཞུ་རྒྱུ་ཡིན།
ཚང་མས་མཁྱེན་གསལ་རེད། དོལ་རྒྱལ་སྐོར་༸གོང་ས་༸སྐྱབས་མགོན་ཆེན་པོ་མཆོག་གིས་ཐོག་མར་ཕྱི་ལོ་ ༡༩༧༨ ལོར་བཀའ་སློབ་སྩལ་ཡོད་པ་རེད། དུས་དེ་ནས་བཟུང་ད་བར་ཧ་ལམ་མི་ལོ་ ༣༥ ལྷག་ཙམ་འགྲོ་ཡི་ཡོད། དོལ་རྒྱལ་གྱི་གནད་དོན་ཐོག་མར་༸གོང་ས་ལྔ་པ་ཆེན་པོའི་སྐུ་དུས་སུ་བྱུང་ཞིང་། བོད་གཞུང་དགའ་ལྡན་ཕོ་བྲང་པ་ཆེན་པོ་སྤྱི་ལོ་ ༡༦༤༢ ལོར་དབུ་བརྙེས་པ་རེད། དོལ་རྒྱལ་གྱི་གནས་ཚུལ་དེ་སྤྱི་ལོ་ ༡༦༥༦ ལོར་སྤྲུལ་སྐུ་གྲགས་པ་རྒྱལ་མཚན་གཤེགས་རྗེས་ལྷགས་པ་ཞིག་རེད། སྐབས་དེར་དོལ་རྒྱལ་མ་གཏོགས་ཤུགས་ལྡན་དང་། རྒྱལ་ཆེན་ཤུགས་ལྡན། རྡོ་རྗེ་ཤུགས་ལྡན་ལ་སོགས་པའི་མིང་མི་འདྲ་བ་མེད། དོལ་རྒྱལ་ཟེར་བའི་མིང་དེ་ཐོབ་ཚུལ་ནི། དོལ་ཟེར་བ་བོད་ཀྱི་ལྷོ་ཁའི་ཁུལ་གྱི་ས་ཆ་གཅིག་གི་མིང་རེད། ཁོ་པ་དོལ་ཆུ་མིག་དཀར་པོར་གནས་པར་བརྟེན་དོལ་རྒྱལ་ཞེས་བརྗོད་པ་རེད།
སྤྱིར་ལུང་པའི་རྒྱལ་པོ་དང་། བཙན་པོ། མི་རྗེ། མིའི་གཙོ་བོ་སོགས་ལ་རྒྱལ་པོ་ཞེས་བརྗོད་སྲོལ་ཡོད། འོན་ཀྱང་སྐབས་འདིའི་རྒྱལ་པོ་ཞེས་པ་ནི་མི་མ་ཡིན་དང་། འབྱུང་པོ། དམ་སྲི་བཅས་ལ་གོ་དགོས། ཧིན་སྐད་དུ་ཚིག་མཛོད་ནང་བྷུཏ་ (booth) བྲིས་འདུག དེའི་དོན་ནི་གནོད་བྱེད་གཟུགས་མེད་གདོན་བགེགས་ལ་གོ། ༸གོང་ས་ལྔ་པ་ཆེན་པོས་དོལ་རྒྱལ་ཟེར་བ་དེ་བསྟན་པ་དང་འགྲོ་བར་གནོད་ཅིང་འཚེ་བ་བྱེད་མཁན་ཞིག་ཡིན་པར་གཟིགས་ནས་དམ་བསྒྲགས་ཆེན་པོ་མཛད་ཡོད། འོན་ཀྱང་བར་ལམ་ནས་དོལ་རྒྱལ་བསྟེན་མཁན་ཚོའི་དྲིལ་བསྒྲགས་ཡིག་ཆ་མང་པོའི་ནང་༸རྒྱལ་མཆོག་ལྔ་པ་ཆེན་པོས་དོལ་རྒྱལ་གྱི་འཕྲིན་བསྐུལ་ལྗགས་རྩོམ་མཛད་ཚུལ་དང་། བལ་ཡུལ་གཉའ་ནང་འཕེལ་རྒྱས་གླིང་དུ་ཡོད་པའི་དོལ་རྒྱལ་གྱི་འདྲ་སྐུ་དེ་༸རྒྱལ་བ་ ལྔ་པ་ཆེན་པོའི་ཕྱག་བཟོ་རེད་ཅེས་འུད་སྒྲོག་བྱེད་བཞིན་ཡོད། ༸གོང་ས་ལྔ་པ་ཆེན་པོ་དོལ་རྒྱལ་དམ་བསྒྲགས་མཛད་མཁན་ཐོག་མ་དེ་ཡིན་ཞིང་། གང་གི་གསུང་འབུམ་ཁག་ནང་དེ་འདྲ་གནང་བ་ཚིག་ཟུར་ཙམ་ཡང་མི་གསལ། བར་ལམ་རྒྱ་ནག་ནས་ཐོན་པའི་ཡིག་ཆ་ཁག་གི་ནང་༸གོང་ས་ལྔ་པ་ཆེན་པོ་ནས་བཟུང་༸རྒྱལ་བ་སྐུ་ཕྲེང་བཅུ་བཞི་པ་ཆེན་པོའི་བར་༸རྒྱལ་བ་སྐུ་ཕྲེང་རིམ་བྱོན་གྱིས་བསྟེན་པ་རེད་ཅེས་བཤད་འདུག་ཀྱང་དོན་དངོས་ཐོག་༸རྒྱལ་མཆོག་ལྔ་པ་ཆེན་པོ་ནས་བཅུ་གསུམ་པ་ཆེན་པོའི་བར་སུ་གཅིག་གིས་བསྟེན་གནང་མཛད་མེད། ༸རྒྱལ་དབང་ཁོངས་ནས་དོལ་རྒྱལ་དང་ཐོག་མར་འབྲེལ་བ་བྱུང་ས་དེ་༸རྒྱལ་བ་སྐུ་ཕྲེང་བཅུ་བཞི་པ་ཆེན་པོ་ཡིན།
ཕྱི་ལོ ༡༩༥༠ ཐམ་པའི་ལོ་མཇུག་ཏུ་ཆམ་མདོ་རྒྱ་ལག་ཏུ་ཤོར་བ་རེད། དེ་ཤོར་བའི་ཛ་དྲག་གི་གནས་ཚུལ་ལ་བརྟེན་ནས་༸སྐྱབས་མགོན་རིན་པོ་ཆེ་ཉེན་གཡོལ་ཆེད་དུ་གྲོ་མོར་གདན་འདྲེན་ཞུས་ཏེ་གལ་ཏེ་གནས་སྟངས་ད་དུང་སྡུག་ཏུ་སོང་ན་རྒྱ་ གར་དུ་ཕེབས་ཆོག་དགོངས་བཞེས་གནང་ཡོད་པ་རེད། སྐབས་དེར་གློ་བུར་དུ་ཆིབས་སྒྱུར་བསྐྱངས་དགོས་པའི་རྒྱུ་མཚན་གྱི་ཐོག་ནས་གནས་དགའ་གཉིས་ཀྱི་སྐུ་རྟེན་ཆིབས་ཞབས་ལྷན་རྒྱས་ལ་བཅར་ཐུབ་མེད། དུས་ཚོད་གང་ཙམ་རྗེས་སྐུ་འཁོར་ནང་ནས་ཁག་གཅིག་གིས་ལྷ་སར་རྒྱ་མི་བསླེབས་ཡོད་པར་བརྟེན་རྒྱ་གར་དུ་ཆིབས་སྒྱུར་བསྐྱངས་ན་མ་གཏོགས་འགན་བཟོད་ཀྱི་མ་རེད། ཅེས་པའི་དགོངས་ཚུལ་གཅིག་དང་། ཁག་གཅིག་གིས་ལྷ་ལྡན་དུ་ཞབས་སོར་འཁོད་དེ་རྒྱ་མི་དང་ཞི་མཐུན་ཡོང་ཐབས་བྱེད་དགོས་ཞེས་དགོངས་ཚུལ་མི་མཐུན་པ་ཁག་གཉིས་བྱུང་བ་རེད། དེ་སྐབས་༸གོང་ས་མཆོག་དགུང་ལོ་ ༡༦ རེད། དེ་དང་འབྲེལ་བའི་བཀའ་སློབ་ནང་། དེའི་སྐབས་སུ་སྐུ་ན་ཕྲ་བ་དང་། འཇིག་རྟེན་གྱི་སྲིད་དང་། ཆོས་ཕྱོགས་ཀྱི་འགྲོ་སྟངས་རང་མགོ་ཐོན་པ་གང་ཡང་མེད། ཅེས་བཀའ་ཕེབས་ཡོད་པ་ལྟར། ཛ་དྲག་གི་གནས་ཚུལ་དེ་འདྲའི་སྐབས་སུ་ཅི་བྱས་ཐག་གཅོད་གནང་རྒྱུ་མཛད་དཀའ་བྱུང་བའི་སྐབས་དེར། བཞུགས་འཇགས་གནང་ཡུལ་གྲོ་མོ་དུང་དཀར་དགོན་པ་ཡིན་པ་དང་། དུང་དཀར་དགོན་པའི་ནང་དུ་དོལ་རྒྱལ་གྱི་རྟེན་གཞི་ཡོད། ༸སྐྱབས་རྗེ་ཕ་བོང་ཁ་པ་དང་མཚན་ཞབས་དར་ཧན་༸སྐྱབས་རྗེ་ཁྲི་བྱང་རིན་པོ་ཆེར་དད་ཞེན་སོགས་ཀྱིས་རྐྱེན་པས་འབྲེལ་བ་ཐོག་མ་ཆགས་འདུག
ཕྱི་ལོ་ ༡༩༥༩ ལོར་རྒྱ་གར་དུ་ཆིབས་སྒྱུར་བསྐྱངས་ཏེ་ཐོག་མར་མ་སུ་རི་དང་། དེ་ནས་བཞུགས་སྒར་ཕོ་བྲང་རྙིང་པར་བཞུགས་གདན་འཇགས་པ་རེད། ཕྱི་ལོ་ ༡༩༦༨ ལོར་ཕོ་བྲང་གསར་པར་སྤོ་གནང་མཛད་རྗེས་གནས་ཆུང་ཆོས་རྒྱལ་ཆེན་པོས་དོལ་རྒྱལ་དང་འབྲེལ་བ་གནང་རྒྱུ་མཚམས་འཇོག་གནང་དགོས་པའི་གསོལ་འདེབས་ཞུས་འདུག འོན་ཀྱང་༸གོང་ས་མཆོག་གིས་དོ་དོ་ཏན་ཏན་མཛད་ནས་ཐག་གཅོད་མཛད་རྒྱུའི་དགོངས་བཞེས་མཛད་པ་མ་གཏོགས་གནས་ཆུང་གི་བཀའ་ལུང་ལ་ལམ་སེང་ཆ་འཇོག་གནང་མེད། དེ་ནས་བཟུང་དོལ་རྒྱལ་མུ་མཐུད་བསྟེན་ན་དེར་སྐྱོན་ཞིག་ཡོད་པར་གཟིགས་ཏེ་སྔར་གྱི་ལོ་རྒྱུས་དང་། ༸རྒྱལ་བ་ལྔ་པ་ཆེན་པོའི་སྐབས་དོལ་རྒྱལ་ཐོག་མར་བྱུང་སྟབས་རྣམ་ཐར་ཡོངས་རྫོགས་དང་། འབྲེལ་ཡོད་སྐྱེས་ཆེན་གཞན་གྱི་རྣམ་ཐར་ཁག་ལ་ཐུགས་ཞིབ་དང་། དེ་བཞིན་ཆོས་ཕྱོགས་ནས་ཕྱག་མོ་དང་། ཟན་བརྟག དེ་བཞིན་གཟིམ་ལམ་གྱི་མཚན་མ་སོགས་ཐམས་ཅད་རྩེ་མཐུན་བྱུང་བ་ལྟར་ཕྱི་ལོ་ ༡༩༧༥ ལོ་མཇུག་ནས་དོལ་རྒྱལ་གྱི་བསྐང་གསོ་འཕྲིན་བསྐུལ་གསུང་འདོན་གནང་རྒྱུ་བཞག་སྟེ་ ཕྱི་ལོ་ ༡༩༧༨ ལོར་ཐོག་མར་གསལ་བསྒྲགས་མཛད་པ་ནས་བཟུང་བོད་པའི་གཞིས་ཆགས་ཁག་དང་། ཆོས་སྒར་ཁག་བཅས་པར་དོལ་རྒྱལ་བསྟེན་གསོལ་བྱས་ན་ཁེ་ལས་གྱོང་ཆེ་བ་དང་། ཕན་ལས་གནོད་ཆེ་བ། དགེ་ལས་སྐྱོན་ཆེ་བ་ཡོད་པའི་སྐོར་སྔ་ཕྱི་བར་གསུམ་དུ་བླང་དོར་གྱི་བཀའ་སློབ་རིམ་ཅན་དུ་ཕེབས་ཡོད། འོན་ཀྱང་ཉན་དང་མ་ཉན་མང་ཚོགས་རང་རང་སོ་སོའི་རང་དབང་གིས་ཐག་གཅོད་བྱེད་རྒྱུར་བཞག་པ་གནང་བ་ལས་རལ་གྲི་གནམ་གཡུག་ལྟ་བུའི་ཐག་གཅོད་གང་ཡང་གནང་མེད།
དམ་བསྒྲགས་མཛད་དོན་བཀའ་སློབ་སྩལ་བ་ཁག་ནས་རྡོག་སྒྲུག་བརྒྱབ་སྟེ་ཞུས་ན། དང་པོ། དེ་༸རྒྱལ་བ་ལྔ་པ་ཆེན་པོའི་སྐབས་སུ་བོད་གཞུང་དགའ་ལྡན་ཕོ་བྲང་པ་ཆེན་པོ་ཐོག་མར་དབུ་བརྙེས་པ་རེད། དེ་འདྲ་ཡིན་དུས་ད་ལྟ་༸གོང་ས་སྐུ་ཕྲེང་བཅུ་བཞི་པ་ཆེན་པོ་མཆོག་༸རྒྱལ་བ་ལྔ་པ་ཆེན་པོའི་ཁྲིའི་སྟེང་བཞུགས་ཡོད་པར་སོང་། ༸རྒྱལ་བ་ལྔ་པ་ཆེན་པོས་ཕྱག་ལས་དབུ་འཛུགས་མཛད་པ་དེ་མཇུག་སྐྱོང་གནང་རྒྱུ་དེ་ཁོང་གི་ཐུགས་འགན་ཡིན་པ་དགོངས་ཀྱི་ཡོད། གཉིས་པ། ང་ཚོ་ཚང་མ་ནང་པ་སངས་རྒྱས་པ་རེད། ནང་པའི་གཞུང་ནས་སྐྱབས་གནས་དཀོན་མཆོག་གསུམ་ཁས་ལེན་ཕྱིན་འཇིག་རྟེན་པའི་ལྷ་ལ་སྐྱབས་སུ་འགྲོ་ན་སྐྱབས་འགྲོའི་བསླབ་བྱ་དང་འགལ་ཏེ་སྐྱབས་འགྲོ་སྟོང་གི་ཡོད། སྤྱིར་གཞུང་བསྟེན་སྲུང་མ་དམར་ནག་གཉིས་ལ་མཚོན་ན། དཔལ་ལྡན་ལྷ་མོ་འཇིག་རྟེན་ལས་འདས་པའི་སྲུང་མ་ཡིན་དུས་སྐྱབས་སུ་འགྲོ་ཆོག་གི་ཡོད། གནས་ཆུང་རྒྱལ་བ་རིགས་ལྔའམ་བདེ་གཤེགས་རིགས་ལྔའི་ངོ་བོ་ཡིན་ནའང་རྣམ་པ་འཇིག་རྟེན་དྲེགས་པའི་ཚུལ་དུ་ཕེབས་ཡོད་སྟབས། མི་དང་མ་སོང་ན་གྲོགས་པོ་བློས་ཐུབ་ཚད་ལྡན་ཞིག་ལ་ངོས་འཛིན་གྱིས་གྲོགས་དང་འཕྲིན་ལས་བསྐུལ་ན་འགྲིགས་པ་རེད། འོན་ཀྱང་ཕྱག་འཚལ་བ་དང་སྐྱབས་སུ་སོང་ན་ནང་པའི་གྲས་ནས་རང་བཞིན་གྱིས་བུད་འགྲོ་གི་ཡོད།
དོལ་རྒྱལ་བསྟེན་མཁན་ཚོས་ཐོག་མར་འཇམ་མགོན་རྒྱལ་བའི་བསྟན་སྲུང་ཡིན་ཞེས་བཤད། དེ་རྗེས་ཡི་དམ་ཡིན་ཞེས་གསང་བ་འདུས་པ་ལྷ་ ༣༢ དང་དོལ་རྒྱལ་ལྷ་སོ་གཉིས་ངོ་བོ་གཅིག་མཚུངས་ཡིན་ལུགས་བཤད། དེང་སང་སེངྒ་པུར་ནས་བཏོན་པའི་ཡིག་ཆ་དེ་དག་གི་ནང་ (Buddha of Campassion, Intelligence and Healing) ཞེས་སྙིང་རྗེ་དང་ཤེས་རབ་སོས་བྱེད་བཅས་པའི་སྟོན་པ་ཡིན་ཞེས་སྨྱོ་ལབ་བྱས་འདུག མགོ་འབུལ་ལུས་འབུལ་བྱས་པ་དེ་ནང་ཆོས་ཀྱི་འགྲོ་སྟངས་དང་ཡོངས་སུ་འགལ་བ་རེད། ༸གོང་ས་ཆེན་པོས་གནས་ལུགས་མཁྱེན་པའི་ཐོག་ནས་ལམ་ནོར་ཡོ་བསྲང་གནང་རྒྱུ་གང་གི་ཐུགས་འགན་དུ་གཟིགས་ནས་ལམ་སྟོན་གནང་བ་ཞིག་རེད། གསུམ་པ། རི་བོ་དགེ་ལུགས་པའི་བསྟན་པ་ཕྱི་གཙང་ནང་གཙང་དེ་བར་སྐབས་ནས་ལྷ་ཀླུ་གསོལ་མཆོད་ ཀྱི་ལམ་དུ་སོང་བར་དག་ཐེར་དང་། བཞི་པ། བོད་བསྟན་སྲིད་སྤྱིའི་འཕྲལ་ཕུགས་ཀྱི་བདེ་རྩར་དགོངས་ནས་འཛེམས་ཟོན་དང་སྙན་ཅོག་འཇམ་ཐབས་དོར་ཏེ་སྤང་བླངས་བཀའ་སྩལ་བ་ཞིག་རེད། ལྔ་པ། གཞུང་བསྟེན་སྲུང་མ་དམར་ནག་གཉིས་དང་། སྐྱེས་བུ་གསུམ་གྱི་སྲུང་མ་དང་འཁོན་གྲས་ཡོང་མུས་དེས་བོད་བསྟན་སྲིད་སྤྱིར་གོད་ཆགས་ཡོང་ཉེན་ཡོད། དྲུག་པ། ༸གོང་ས་༸སྐྱབས་མགོན་ཆེན་པོས་ཆོས་ལུགས་རིས་མེད་ཐོག་ཐུགས་བརྩོན་གྱིས་ཆོས་ལུགས་རིས་མེད་ཕྱག་བཞེས་མཛད་བཞིན་ཡོད། ༸གོང་ས་མཆོག་གིས་རིས་མེད་ཀྱི་བླ་མ་ཉི་ཤུ་རྩ་གྲངས་བསྟེན་གནང་མཛད་པའི་ནང་ནས་གཅིག་མ་གཏོགས་ཚང་མ་དོལ་རྒྱལ་ལ་དགག་པ་གནང་མཁན་ཤ་སྟག་ཡིན།
དོལ་རྒྱལ་བསྟེན་ན་བསྟན་སྲིད་ལ་གནོད་ཀྱི་འདུག་ཅེས་པའི་དོན་ནི། ཕྱི་ལོ་ ༡༩༣༣ ལོར་༸རྒྱལ་མཆོག་སྐུ་ཕྲེང་བཅུ་གསུམ་པ་ཆེན་པོ་ཞིང་གཤེགས་རྗེས་དོལ་རྒྱལ་བསྟེན་གསོལ་ཁྱབ་སྤེལ་ཤུགས་ཆེན་པོ་ཆགས་པ་རེད། མདོ་སྨད་ཁུལ་ལ་ཞུ་རྒྱུ་མེད། འོན་ཀྱང་ཁམས་ཕྱོགས་དང་དབུས་ཀྱི་ས་ཁུལ་མང་པོའི་ནང་དོལ་རྒྱལ་བསྟེན་གསོལ་ཤུགས་ཆེ་རུ་ཕྱིན་པ་དེས་བོད་གངས་ཅན་གྱི་ལྗོངས་ལ་ལྷག་པར་དུ་བཀའ་དྲིན་ཆེ་བ་སློབ་དཔོན་རིན་པོ་ཆེའི་སྐུ་བརྙན་མང་པོ་ཆུར་གཡུག་སྟེ་གཏོར་བཤིག་བཏང་བ། དེ་བཞིན་པདྨ་བཀའ་ཐང་ལ་སོགས་པ་མེར་སྲེག་པ། བཛྲ་གུ་རུ་བགྲང་ན་ཕན་ཡོན་མེད་རབས་སོགས་དྲིལ་བསྒྲགས་བྱས་པ། ལྡེབས་རིས་ཐོག་རྙིང་མའི་ཞི་ཁྲོའི་ལྷ་ཚོགས་ཡོད་པ་དེ་དག་ནག་བསུབ་བཏང་བ་སོགས་བོད་མི་ནང་ཁུལ་ལ་རྙོག་དྲ་ཧ་ཅང་ཆེན་པོ་ཞིག་བཟོས་ཡོད། གལ་ཏེ་དེ་སྐབས་དེང་སང་ནང་བཞིན་རླུང་འཕྲིན་དང་དྲ་རྒྱ། ཚགས་པར། ཁ་པར་ལ་སོགས་པའི་མཐུན་རྐྱེན་ཡོད་པ་ཡིན་ན་རྙོག་དྲ་འབ་སུ་མ་འདུས་པ་ཡོང་སྲིད་པ་རེད། དེས་རྐྱེན་པས་བཅོམ་ལྡན་འདས་ཀྱི་རྗེས་འཇུག་དགོན་སྡེ་ཕན་ཚུན་དང་། མི་མང་ནང་ཁུལ་མ་མཐུན་པ་དང་། གཅིག་གིས་གཅིག་ལ་ཡིད་མ་ཆེས་པ་དང་། མ་དགའ་བ་བྱས་ཏེ་རྒྱང་ཐག་རིང་དུ་བཏང་བ་སོགས་གང་ལྟར་བོད་སྤྱིའི་ནུས་པ་ཁ་བྲལ་ཏེ་རྡོག་ལ་སྒྲིལ་མ་ཐུབ་པར་དུམ་བུ་མང་པོ་ཞིག་ཆགས་ཉེན་ཡོད་པའི་རྒྱུ་མཚན་གྱིས་ ཡིན།
དོལ་རྒྱལ་རྗེས་འབྲང་པ་ཚོས་ཡ་མཚན་པ་ཞིག་ལ་དགེ་ལུགས་པ་ཞིག་གིས་རྙིང་མ་དང་ས་སྐྱ། བཀའ་བརྒྱུད་སོགས་ཆོས་ལུགས་གཞན་གསན་བསམ་བྱས་ན། དོལ་རྒྱལ་གྱིས་ཚར་གཅོད་བྱེད་ཀྱི་རེད། ཅེས་ཞེད་སྣང་བསྐུལ་བ་ནི་དོན་དུ་ནང་འགལ་ཡིན། རི་བོ་དགེ་ལུགས་པའི་བསྟན་པའི་བདག་པོ་ཁམས་གསུམ་ཆོས་ཀྱི་རྒྱལ་པོ་རྗེ་ཙོང་ཁ་པ་ ཆེན་པོ་རེད། དགེ་ལུགས་ཀྱི་བསྟན་པ་མ་དར་གོང་རྙིང་མ་དང་བཀའ་བརྒྱུད། ས་སྐྱ། བཀའ་གདམས་པ་བཅས་དར་ཡོད། རྗེ་རིན་པོ་ཆེ་རང་ཉིད་ཀྱིས་ཀརྨ་པ་རོལ་པའི་རྡོ་རྗེ་ལས་ཡོངས་རྫོགས་དགེ་བསྙེན་གྱི་སྡོམ་པ་བཞེས་པ་དང་། ས་སྐྱའི་ཆོས་རྗེ་དོན་གྲུབ་རིན་ཆེན་གྱི་དྲུང་ནས་དགེ་ཚུལ་གྱི་སྡོམ་པ་བཞེས་ཏེ་མཚན་བློ་བཟང་གྲགས་པ་ཞེས་གསོལ། འབྲི་གུང་སྤྱན་སྔ་བ་ཆོས་ཀྱི་རྒྱལ་པོ་ལས་ཐེག་ཆེན་གྱི་སེམས་བསྐྱེད་ཞུས། ས་སྐྱ་བ་དཀའ་བཞི་ཚུལ་ཁྲིམས་རིན་ཆེན་ལས་བསྙེན་རྫོགས་ཀྱི་སྡོམ་པ་བཞེས། དེ་བཞིན་རི་བོ་དགེ་ལུགས་པའི་ཐུན་མོང་མིན་པའི་ཕྱག་བཞེས་དཔལ་རྡོ་རྗེ་འཇིགས་བྱེད་ཀྱི་བཀའ་དབང་ཞུ་ས་དེ་ཡང་ས་སྐྱའི་བླ་མ་ཞིག་ཡིན། གཞན་ཡང་རྗེ་ཙོང་ཁ་པ་ཆེན་པོས་གཞུང་ཆེན་གསན་ས་ས་སྐྱའི་བླ་མ་རྗེ་བཙུན་རེད་མདའ་བ་གཞོན་ནུ་བློ་གྲོས་ཞེས་མཁས་གྲུབ་གཉིས་ལྡན་གྱི་སྐྱེས་ཆེན་དམ་པ་དེ་ཉིད་དགེ་བའི་བཤེས་གཉེན་གཙོ་བོར་བསྟེན། ཇོ་ནང་ཆོས་རྗེ་ལས་སྦྱོར་དྲུག་དང་བུ་སྟོན་དངོས་སློབ་ལས་དུས་འཁོར། རྙིང་མའི་ཕྱོགས་ནས་གྲུབ་ཆེན་ལས་ཀྱི་རྡོ་རྗེའམ་ལྷོ་བྲག་གྲུབ་ཆེན་ལས་བཀའ་གདམས་ལམ་རིམ་སོགས་ཆོས་བཀའ་མང་པོ་གསན་ཡོད།
ལྷག་པར་ཁོང་གིས་ལུང་བསྟན་པ་ལྟར་གདན་སའི་མཚན་ལ་རི་བོ་དགེ་ལྡན་པའམ་དགེ་ལུགས་ཞེས་གསོལ་ཡོད། རི་བོ་དགེ་ལུགས་པས་གཙིགས་ཆེར་འཛིན་པའི་དཔལ་གསང་བ་འདུས་པ་ཡང་སྒྲ་སྒྱུར་གྱི་རྒྱལ་པོ་མར་པ་ལོ་ཙཱ་བ་ཆོས་ཀྱི་བློ་གྲོས་ལས་བརྒྱུད་པ་ཞིག་ཡིན། དེར་བརྟེན་རྗེ་རིན་པོ་ཆེ་མ་ཕེབས་གོང་དུ་རྙིང་མ། བཀའ་བརྒྱུད། ས་སྐྱ། ཇོ་བོ་བཀའ་གདམས་པ། ཇོ་ནང། བུ་སྟོན་བཅས་ཀྱི་བླ་མ་བརྒྱ་དང་ལྔ་བཅུ་ཙམ་བསྟེན་པ་གནང་ཡོད། དགེ་ལུགས་པའི་བསྟན་པའི་བདག་པོས་ཆོས་ལུགས་གྲུབ་མཐའ་དེ་དག་སྟོན་པ་བཅོམ་ལྡན་འདས་ལས་བྱུང་བའི་ཆོས་ལུགས་གཅིག་གྱུར་ཡིན་པ་གཟིགས་ནས་ཆོས་ལུགས་དེ་དག་གི་བླ་མ་བརྒྱ་དང་ལྔ་བཅུ་ཙམ་བསྟེན་པ་གནང་ནས་ཉམས་བཞེས་མཛད་མཁན་མཁས་པའི་ཕ་རོལ་ཏུ་ཕྱིན་པའི་སྐྱེས་ཆེན་ཞིག་གི་རྗེས་འཇུག་ཡིན་ཟེར་མཁན་དེ་ཚོས་ཆོས་ལུགས་ཕན་ཚུན་ ཉམས་བཞེས་གནང་ན་དོལ་རྒྱལ་གྱིས་གནོད་ཀྱི་རེད། ཟེར་རྒྱུ་འདི་ནང་འགལ་ཤིན་ཏུ་ཆེན་པོ་ཞིག་རེད། བདུན་པ། ༸སྐྱབས་མགོན་རིན་པོ་ཆེ་གཞིས་ཆགས་ཁག་མང་པོར་ཆིབས་སྒྱུར་བསྐྱངས་སྐབས་རྒན་རྒོན་དང། ནད་པ་སོགས་མང་དག་ཅིག་༸གོང་ས་མཆོག་མཇལ་ཁར་བཅར་སྐབས་ཕལ་ཆེ་བས་དོལ་རྒྱལ་གྱིས་གནོད་པ་དང་། བར་ཆད་སོགས་ཡོང་ཚུལ་༸སྙན་སེང་ཞུ་མཁན་ཇི་སྙེད་ཅིག་བྱུང་ཡོད། བསྟན་པ་དེ་འཛིན་དང་བཅས་པ་སྲུང་མཁན་དངོས་གནས་ཤིག་ཡིན་ན། མི་མང་ཉམ་ཆུང་དེ་དག་ལ་གྲོགས་དང་འཕྲིན་ལས་བྱེད་དགོས་པ་ལས་གནོད་པ་བསྐྱལ་དུས་ བསྟན་པ་སྲུང་མཁན་ཞིག་མིན་པའི་རྟགས་རེད། རྒྱུ་མཚན་དེ་དག་ལ་བརྟེན་ནས་༸གོང་ས་མཆོག་གིས་དམ་བསྒྲགས་མཛད་དགོས་བྱུང་བ་རེད།
དེ་ནས་བར་ལམ་དོལ་རྒྱལ་བསྟེན་མཁན་ཚོས་༸གོང་ས་མཆོག་གིས་ཆོས་དད་རང་མོས་སྤྲོད་ཀྱི་མི་འདུག ཅེས་གནད་དོན་འདིའི་ཐོག་སྐད་ཅོར་ཤུགས་ཆེན་པོ་རྒྱག་བཞིན་ཡོད། ༸གོང་ས་མཆོག་གིས་སྩལ་བའི་བཀའ་སློབ་སྔ་ཕྱི་བར་གསུམ་ལ་ཞིབ་འཇུག་བྱས་ན། ཆོས་བྱེད་དང་མ་བྱེད་རང་རང་སོ་སོའི་འདོད་པ་རེད། ཆོས་བྱས་པའི་དབང་དུ་བཏང་ནའང་ཆོས་ལུགས་གང་ཞིག་བྱེད་མིན་སོ་སོའི་འདོད་པ་རེད། དེ་བཞིན་སྲུང་མ་གང་བསྟེན་དང་མི་བསྟེན་ཡང་སོ་སོའི་རང་དབང་རེད། ཡིན་ནའང་དོལ་རྒྱལ་བསྟེན་མཁན་ཞིག་ཡིན་ཕྱིན་༸གོང་ས་མཆོག་གི་དྲུང་ནས་ཆོས་ཉན་ དུ་མ་ཡོང་ཞེས་དང་། དེ་བཞིན་༸གོང་ས་མཆོག་གི་སྐུ་དྲུང་ནས་དགེ་ཚུལ་སློང་གི་སྡོམ་པ་ཞུ་བར་ཡོང་ན་ འགྲིག་གི་མ་རེད་ཅེས་བཀའ་སྩལ་བ་བླ་མའི་སྐུ་དབང་ཡིན། ༸གོང་ས་མཆོག་གིས་ཡང་ཡང་སྐུ་རྩེད་དང་སྦྲགས་ནས། ཁ་ཆེ་ཕ་ལུས་སྙིང་གཏམ་བཤད་ཡོད་དོ། ཉན་དང་མི་ཉན་སོ་སོའི་བསམ་བློ་རེད་ཅེས་མཇུག་སྡོམ་མཛད་བཞིན་ཡོད། འོན་ཀྱང་དོལ་རྒྱལ་རྗེས་འབྲང་པ་ཚོས་བར་ལམ་དགོས་པའི་དབང་གིས་ཆེད་མངགས་བཀག་འགོག་ (Ban) ཅེས་པའི་ཚིག་འདི་བེད་སྤྱོད་བྱས༌ནས་དོལ་རྒྱལ་བསྟེན་གསོལ་བཀག་འགོག་མཛད་པ་དང་བསྟེན་ཆོག་གི་མེད་པའི་བཙན་བཀའ་བཏང་གནང་མཛད་པའི་སྐྱོན་བརྗོད་བྱེད་ཀྱི་ཡོད།
ཕྱོགས་གཞན་ནས་བཤད་ན། དོལ་རྒྱལ་བསྟེན་མཁན་གྱིས་༸རྒྱལ་བའི་བཀའ་ལ་བརྩི་གི་མེད་པས་དམ་ཉམས་ཀྱི་ཉེས་པ་ མི་འབྱུང་ཆེད་བླ་སློབ་གཉིས་ཀར་ཐུགས་འགན་བཞེས་པ་ཡིན། དམ་ཚིགས་ཉམས་པ་ནི། ས་བོན་མེ་ཡིས་འཚིག་པ་ལ། མྱུ་གུ་ལྗང་ཁུ་མི་འབྱུང་བ་ཇི་བཞིན་ཕན་གནོད་ཀྱི་འབྲེལ་བ་ཆེན་པོ་ཡོད་པ་རྟེན་འབྲེལ་ལྟོས་གྲུབ་ཡིན་པ་མཁྱེན་དགོས། ཁ་ཆེའི་ཆོས་བྱེད་མཁན་ཞིག་ལ་ཆ་བཞག་ན་ཤིཡཱ་ (Shia) དང་། སུ་ནི་(Sunni) གཉིས་ཀ་ཁ་ཆེ་རེད། གཉིས་ཀས་ཀུ་རན་ཁས་ལེན་གྱི་ཡོད། འོན་ཀྱང་ཤི་ཡཱ་རྗེས་འཇུག་པས་སུ་ནིའི་སྲོལ་ལུགས་ལ་ཁས་ལེན་གྱི་མེད། དཔེ་དེ་བཞིན་དུ་ང་ལ་ཁང་པ་ཞིག་ཡོད་པ་ཆ་བཞག ངས་ཁང་གླ་གཏོང་སའི་མོ་ཡན་དེ་ཚོར་ནག་ཚོང་རྒྱག་མཁན་དང་ཉལ་ཐག་འཐེན་མཁན་ལ་ཁང་གླ་གཏོང་གི་མིན་ཞེས་བཀག་པ་འདི་ཁང་བདག་གི་དབང་ཚད་རེད། རྒྱ་ནག་དམར་པོའི་ཏང་གི་སྒྲིག་འཛུགས་ནང་ཆོས་ལ་དད་པ་བྱེད་མཁན་གཅིག་ཡོད་པ་ཤེས་རྟོགས་བྱུང་བ་ཡིན་ན། ཏང་གི་སྒྲིག་འཛུགས་ནས་ཕྱིར་འབུད་དང་སྦྲགས་ཉེས་པ་གཏོང་གི་རེད། དེར་བརྟེན་ཆོས་ལུགས་གང་དང་གང་བྱས་ཀྱང་དེར་འགྲོ་སྟངས་ལམ་ལུགས་ཤིག་ཡོད་པ་དེའི་མཚམས་ལས་མ་བརྒལ་བ་འགྲོ་དགོས་པ་ལས་དེ་དང་འགལ་བ་ཞིག་བྱས་པ་ཡིན་ན་མ་འགྲིག་པ་རེད། འོན་ཀྱང་ཡ་མཚན་ཤོས་ཤིག་ལ་དོལ་རྒྱལ་རྗེས་འབྲང་པ་ཚོས་ཡང་ནས་ཡང་དུ་༸གོང་ས་མཆོག་གིས་བཀའ་མ་སྩལ་བ་ཞིག་བཀའ་སྩལ་སོང་ཞེས་ཧམ་པ་ཆེ་མདོག་བྱེད་ཀྱི་འདུག དཔེར་ན། བོད་རྒྱ་ཞི་མོལ་གྱི་འབྲེལ་བར་ཆ་མཚོན་ན། ༸གོང་ས་མཆོག་གིས་འདས་པའི་གནས་ཚུལ་གང་ཡིན་རུང་མིན་རུང་ད་ལྟའི་དངོས་ཡོད་གནས་ཚུལ་ཐོག་ང་ཚོས་གཉིས་སྨན་དབུ་མའི་ཐབས་ལམ་ཐོག་ནས་རྩོད་ཀྱི་ཡོད། ཅེས་ཞེ་ས་མ་ཞུས་ན་མ་ཎི་ལྟར་བགྲང་བ་གནང་གི་ཡོད།
འོན་ཀྱང་རྒྱ་དམར་ནས་ཆེད་མངགས་དགོས་པའི་དབང་གིས་༸གོང་ས་མཆོག་གིས་རང་བཙན་དང་ཕྱེད་རང་བཙན། མངོན་པར་མི་གསལ་བའི་རང་བཙན། རྣམ་པར་འགྱུར་བའི་རང་བཙན་བཅས་རྩོད་ཀྱི་ཡོད་ལུགས་རང་སྣང་གང་དྲན་གྱི་འགྲེལ་བཤད་འདྲ་མིན་སྣ་ཚོགས་རྒྱག་པ་ཇི་བཞིན་དོལ་རྒྱལ་རྗེས་འབྲང་པ་ཚོས་ཀྱང་༸གོང་ས་མཆོག་གིས་དོལ་རྒྱལ་བསྟེན་གསོལ་ཆོག་གི་མ་རེད། ཅེས་བཀག་སྡོམ་མཛད་པའི་སྐྱོན་འཛུགས་ཞུ་བཞིན་ཡོད། དེ་ཚོ་དངོས་འབྲེལ་ཡིན་མིན་མོན་གྷོ་ལྟ་བུར་མཚོན་ན། ཤར་དགའ་ལྡན་གྱིས་དོལ་རྒྱལ་བསྟེན་གསོལ་བྱས་དང་བྱེད་བཞིན་པ་རེད། བསྟེན་གསོལ་བྱེད་ཆོག་དང་མི་ཆོག་ཟེར་ནས་རྩོད་པ་རྒྱག་མཁན་སུ་གཅིག་མེད། དེ་བཞིན་སྦེལ་ཀོབ་ཏུ་སེར་སྤོམ་ཟེར་བའི་ནང་དུ་དོལ་རྒྱལ་བསྟེན་གསོལ་བྱས་དང་བྱེད་མུས་རེད། ཁོང་ཚོར་དོལ་རྒྱལ་བསྟེན་གསོལ་ཆོག་གི་མ་རེད། ཅེས་སུ་གཅིག་གིས་བརྗོད་མྱོང་མེད། དབྱིན་ཡུལ་སྐལ་བཟང་རྒྱ་མཚོའི་ཆོས་ཚོགས་ནང་༸རྒྱལ་བ་རིན་པོ་ཆེའི་སྐུ་དཔར་བཤམས་ན་འགྲིག་གི་མེད། ངའི་མདུན་ནས་ཆོས་ཉན་ཕྱིན་ཆད་༸རྒྱལ་བ་རིན་པོ་ཆེའི་སྐུ་མདུན་ནས་ཆོས་ཞུས་ན་འགྲིག་གི་མ་རེད། ཅེས་ཁྱབ་བསྒྲགས་བྱས་ཡོད། དེ་ལ་རྩོད་པ་རྒྱག་མཁན་སུ་གཅིག་མེད། ཁོ་རང་ཚོས་དེ་ལྟར་བྱེད་ཆོག་པ་ཞིག་ལ། ༸སྐྱབས་མགོན་རིན་པོ་ཆེས་དོལ་རྒྱལ་སྐོར་བཀའ་སློབ་ཕེབས་པར་ཁོང་ཚོས་ཆེད་མངགས་ གནས་ཚུལ་ཆེན་པོ་བཟོས་ནས་བེད་སྤྱོད་ལོག་པ་གཏོང་གི་འདུག བྱེད་སྟངས་དེ་ཚོ་ང་ཚོས་གསལ་པོ་ཤེས་པ་བྱ་རྒྱུ་གནད་འགག་མཐོང་གི་འདུག
བར་ལམ་ནས་དོལ་རྒྱལ་སྟེན་མཁན་ཚོས་ཁ་ནས་དོལ་རྒྱལ་དང་ཆོས་དད་རང་མོས་ཟེར་གྱི་ཡོད་ཀྱང་། དོན་དངོས་ཐོག་༸རྒྱལ་བ་རིན་པོ་ཆེར་ཐད་ཀར་དམིགས་ནས་ (Target) ཉེས་འཛུགས་བྱེད་ཀྱི་ཡོད། རྒྱ་གཞུང་གི་སྲིད་བྱུས་ལ་ང་ཚོས་ཉམས་ཞིབ་བྱས་ན། ཕྱི་ལོ་ ༡༩༩༣ ལོར་ཟི་ཁྲོན་གྱི་གྲོང་ཁྱེར་ཁྲིན་ཏུར་རྒྱ་གཞུང་གིས་གསང་བའི་ཚོགས་འདུའི་ཐོག་གྲོས་ཆོད་གཅིག་བཞག་པའི་ནང་། ཆོས་ལུགས་ཀྱི་སྒྲིག་འཛུགས་ཁག་ནང་འཛུལ་ཞུགས་ཐེ་ཇུས་ཀྱིས་བོད་མིའི་ལས་འགུལ་ཁ་བྲལ་གཏོང་རྒྱུ་ཞེས་གསལ་འདུག ཆོས་ལུགས་ཀྱི་ལས་འགུལ་ཟེར་དུས་དོལ་རྒྱལ་བསྟེན་མཁན་ཚོས་སྤྱོད་པ་སློག་སྟེ་བོད་མིའི་སྤྱི་ཚོགས་ནང་རྙོག་དྲ་བཟོ་མུས་ཀྱི་སེར་ཀ་གང་དུ་ཡོད་པ་དེའི་དཀྱིལ་དུ་འཚང་ནས་ཆེ་རུ་གཏོང་ཐབས་ཀྱི་སྲིད་བྱུས་བཟུང་བ་ཞིག་ཡིན་། ཕྱི་ལོ་ ༡༩༩༨ ལོར་སླར་ཡང་ཟི་ཁྲོན་གྱི་གྲོང་ཁྱེར་ཁྲིན་ཏུར་གསང་ཚོགས་ཀྱི་ཡིག་ཆ་ཨང་ ༡༡ ནང་དོལ་རྒྱལ་ཚོགས་པ་དང་འབྲེལ་བ་དམ་ཟབ་བྱ་རྒྱུ་ཞེས་ཚིག་ཁ་གསལ་པོ་བཀོད་འདུག ཕྱི་ལོ་ ༢༠༡༠ ལོར་ཀྲུང་གོའི་བོད་རིག་པའི་དུས་དེབ་ཅེས་པ་གཞུང་འབྲེལ་དུས་དེབ་འདོན་ཐེངས་གཉིས་པའི་ནང་ཏཱ་ལའི་རུ་ཚོགས་དང་འགྲན་རྒོལ་བྱེད་ཐུབ་པའི་ཕྱི་སྡོད་བོད་རིགས་སྤུན་ཟླའི་སྟོབས་ཤུགས་གསོ་སྐྱོང་བྱེད་རྒྱུ་ཞེས་འཁོད་འདུག དེ་དག་གིས་ག་རེ་མཚོན་གྱི་འདུག་ཅེ་ན། བོད་ཕྱི་ལ་ཡོད་པའི་བཙན་བྱོལ་ནང་༸རྒྱལ་བ་རིན་པོ་ཆེ་དང་། བོད་མིའི་སྒྲིག་འཛུགས་ལ་ཁ་གཏད་དང་། གདོང་ལེན། ངོ་རྒོལ་བྱེད་མཁན་དེ་ཚོ་བདག་པོ་བརྒྱབ་སྟེ་གསོ་སྐྱོང་བྱེད་དགོས་ཞེས་ཁ་གསལ་པོ་བྱས་ཏེ་བཤད་འདུག
ཕྱི་ལོ་ ༢༠༡༡ ལོར་པེ་ཅིང་དུ་ཚོགས་འདུ་ཞིག་གི་སྐབས་སུ་འཐབ་ཕྱོགས་གཅིག་གྱུར་གྱི་ལས་བསྡོམས་ནང་དོལ་རྒྱལ་བསྟེན་གསོལ་ཐོག་འབྲེལ་བ་གང་འདྲ་བྱས་དང་། འགྲོ་གྲོན་གང་བཏང་བ་སོགས་ཁོང་ཚོའི་ལས་བསྡོམས་ནང་གསལ་ཡོད། བར་ལམ་ནས་དོལ་རྒྱལ་བསྟེན་མཁན་ཚོའི་ལས་འགུལ་མང་པོ་ཞིག་རྒྱ་གཞུང་གི་སྲིད་བྱུས་དང་མཚུངས་པ་བྱེད་ཀྱི་འདུག འགྲེལ་བཤད་རྒྱས་པོ་དགོས་གལ་མི་འདུག ཉེ་ཆར་བོད་ཀྱི་བང་ཆེན་ཚགས་པར་ནང་དོལ་རྒྱལ་སྐོར་རྩོམ་ཡིག་ཅིག་མཐོང་བྱུང་། དེའི་ནང་ཨ་རིར་ཡོད་པའི་དོལ་རྒྱལ་བསྟེན་མཁན་སྣག་བོ་རྒྱ་མཚོས་ང་ཚོས་་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱིས་གང་བཤད་པར་ཉན་དགོས་ཞེས་བཤད་པ་ལུང་འདྲེན་བྱས་འདུག དེས་གང་སྟོན་གྱི་འདུག དཔེར་ན། གཞུང་ཞབས་པ་རྣམས་ཀྱིས་བཀའ་ཤག་གི་བཀའ་བསྒྲུབ་དགོས་བརྗོད་དུས་ལས་བྱེད་པ་ཡིན་པའི་ཆ་ནས་ལས་འགན་དུ་གོ་ཆོག བོད་གཞུང་གི་ཕོགས་ཟས་ནས་བོད་གཞུང་གི་ལས་དོན་སྒྲུབ་པ་ལྟར། ཁོ་པ་ཚོ་རྒྱ་གཞུང་གིས་བེད་སྤྱོད་བཏང་བ་ཧ་ཅང་གསལ་པོ་རེད་མི་འདུག་གམ། དོན་དངོས་སུ་རྒྱ་གཞུང་གིས་གང་བཤད་པ་རྣམས་ལ་བརྩིས་དགོས་ཀྱི་རེད་ཅེས་ཤོད་ཀྱི་ཡོད།
དོལ་རྒྱལ་ཚོགས་པས་ཡིག་ཆ་བཀྲམ་པ་དང་། གཏམ་བཤད་བྱས་པ་ཁག་གི་ནང་འབེན་ལྟ་བུ་དམིགས་ས་༸སྐྱབས་མགོན་རིན་པོ་ཆེ་རེད་འདུག བོད་པའི་ནང་འཛམ་གླིང་སྤྱིས་མཐོང་ཡོད་པ་དང་། ཡིད་ཆེས། གུས་བཀུར། ཆ་འཇོག་བཅས་ཞུ་ཡུལ་༸རྒྱལ་བ་རིན་པོ་ཆེ་ཡིན་པ་དང་། དེ་བཞིན་བོད་ནང་ཡོད་པའི་བོད་ཆོལ་ཁ་གསུམ་གྱི་ཁྱོན་ལ་གནས་པའི་བོད་རིགས་ཡོངས་ རྫོགས་ཀྱིས་གློ་སྙིང་བྲང་གསུམ་བསྟན་ས་༸རྒྱལ་བ་རིན་པོ་ཆེ་ཡིན་པ་བཅས་ཁོང་ཚོས་ ཤེས་ཀྱི་ཡོད། ཁོང་སྤྱི་ཚོགས་དང་ཁ་བྲལ་ཐབས་དང་། མཚན་ཤས་བཟོ་ཐུབ་ན་ཁོང་ཚོའི་དམིགས་ཡུའ་འགྲུབ་པ་ཙམ་མ་ཟད་རྒྱ་དམར་ལ་དགོས་རྒྱུ་ཡང་དེ་རེད། ཁོང་ཚོས་༸སྐྱབས་མགོན་རིན་པོ་ཆེའི་སྐུ་རྒྱུད་བོད་པ་གཙང་མ་མ་རེད་ཟེར་བ་དང་། འཕགས་པ་སྤྱན་རས་གཟིགས་ཀྱི་རྣམ་སྤྲུལ་མིན་པ། ༸གོང་ས་སྐུ་ཕྲེང་བཅུ་གསུམ་པའི་ཡང་སྲིད་མིན་ལུགས་སོགས་རང་སྣང་གང་དྲན་བཤད་ཡོད།
༸གོང་ས་༸སྐྱབས་མགོན་ཆེན་པོའི་སྐུ་རྒྱུད་སྔར་ཆོས་རྒྱལ་གྱི་སྐུ་དུས་བོད་དབུས་འཕན་པོའི་ཕྱོགས་ནས་ས་སྲུང་དུ་བཏང་བའི་དམག་མི་ལས་མཆེད་པ་ཡིན། བོད་གངས་ཅན་གྱི་ཞིང་འདི་སྤྱན་རས་གཟིགས་ཀྱི་འདུལ་ཞིང་དུ་༸རྒྱལ་བའི་ལུང་གིས་ཟིན་པ་ཁས་ལེན་བྱེད་དམ་མི་བྱེད། དེ་བཞིན་རྩོད་མེད་ཀྱི་མཁས་གྲུབ་པཎ་ཆེན་ཡེ་ཤེས་རྩེ་མོ་དང་། ལོ་ཆེན་ཐུགས་རྗེ་དཔལ་བ་གཉིས་ཀྱིས་རྗེ་དགེ་འདུན་གྲུབ་པ་འབྲོམ་སྟོན་རྒྱལ་བའི་འབྱུང་གནས་ཀྱི་རྣམ་སྤྲུལ་དུ་བསྒྲུབ་པར་རིས་མེད་ཀྱི་སྐྱེས་ཆེན་ཀུན་གྱིས་ཚད་མར་ཞལ་བཞེས་གནང་ཡོད་པར་མ་ཟད། འབྲོམ་སྟོན་སྤྱན་རས་གཟིགས་ཀྱི་རྣམ་སྤྲུལ་ཡིན་པ་བཀའ་གདམས་བུ་ཆོས་ནང་ཇོ་བོ་ཆེན་པོས་གསུངས་པ་མ་མཐོང་བ་ག་ལ་སྲིད། དེ་བཞིན་༸གོང་ས་ཆེན་པོ་༸རྒྱལ་མཆོག་སྐུ་གོང་མའི་ཡང་སྲིད་ཡིན་པ་ལྷ་བླའི་ལུང་བརྟག་དང་ངོ་མཚར་གྱི་མཚན་མ་སོགས་རྩེ་མཐུན་བྱུང་ཡོད། ཆོས་ཁས་ལེན་ན་ངོས་འཛིན་ཞུ་སྟངས་དེ་འདྲ་རེད། དེ་མིན་ལས་བྱེད་བསྐོ་གཞག་གི་ལམ་ལུགས་ལྟར་གནས་སྤར་གནས་འཕོས་བྱས་པ་བཞིན་མ་རེད།
༸སྐྱབས་རྗེ་ཁྲི་བྱང་རིན་པོ་ཆེས་༸རྒྱལ་མཆོག་སྐུ་གོང་མའི་ཡང་སྲིད་མིན་པ་ཞིག་གི་ཡོངས་འཛིན་དུ་དབུ་འཁོར་བ་ལྟ་བུ་དོན་དུ་༸སྐྱབས་རྗེ་རིན་པོ་ཆེར་ཡང་ཤུགས་ལ་དམའ་འབེབས་བྱས་པ་མ་ཡིན་ནམ། དེ་བཞིན་བོད་ནང་རང་ལུས་མེར་སྲེག་གཏོང་མཁན་མང་པོ་བྱུང་བ་རེད། རང་གི་ལུས་དགའ་བཞིན་སྤྲོ་བཞིན་བློས་གཏོང་མཁན་སུའང་མེད། འུ་ཐུག་ཐབས་ཟད་དེ་རང་ལུས་མེར་སྲེག་བཏང་བ་རེད། རང་ལུས་མེར་སྲེག་གཏོང་མཁན་ཚོ་༸རྒྱལ་བ་རིན་པོ་ཆེས་བཀོད་མངགས་གནང་བ་ཡིན་ལུགས་ཁག་དཀྲི་བྱས་ཡོད། གཞན་ཡང་བཤེས་གཉེན་བསྟེན་ཚུལ་ནོར་བ་རེད་ཅེས་ཤོད་ཀྱི་ཡོད། བཤེས་གཉེན་བསྟེན་ཚུལ་ནོར་བ་རེད་ཅེས་པ་དེ་གཞན་གང་ཡང་མ་རེད། ཡོངས་འཛིན་སྐུ་གཞོན་པས་དོལ་རྒྱལ་བསྟེན་གྱི་ཡོད། ༸གོང་ས་མཆོག་གིས་དོལ་རྒྱལ་བསྟེན་མཚམས་བཞག་པ་མ་ཟད། དོལ་རྒྱལ་བསྟེན་གསོལ་ཐོག་དམ་བསྒྲགས་གནང་བ་དེས་རང་གི་ཡོངས་འཛིན་གྱི་ཕྱག་སྲོལ་ཉམས་བཞེས་མ་གནང་བ་ཡིན་ཙང་བཤེས་གཉེན་བསྟེན་ཚུལ་ལོག་པ་རེད་ཅེས་ཤོད་ཀྱི་ ཡོད། དེ་རྒྱུ་མཚན་ཡང་དག་མ་རེད། སྟོན་པ་བཅོམ་ལྡན་འདས་རྒྱ་གར་དུ་སྐུ་བལྟམས་པ་རེད། རྒྱ་གར་དུ་ནང་ཆོས་མ་དར་སྔོན་དུ་ཧིན་རྡུའི་ཆོས་དར་ཡོད། སྟོན་པ་བཅོམ་ལྡན་འདས་ཀྱིས་ཧིན་རྡུའི་བླ་མ་མང་པོ་བསྟེན་པ་གནང་ནས་དེ་ཚོའི་ས་ནས་ལེགས་བཤད་གང་ཡོད་སྒྲུག་སྟེ་མཐའ་མ་ནང་ཆོས་ཁྱབ་སྤེལ་གནང་བ་རེད། དེ་འདྲ་སོང་ཙང་སྟོན་པ་བཅོམ་ལྡན་འདས་ཀྱིས་ཧིན་རྡུའི་བླ་མའི་དགོངས་པ་དང་འགལ་བའི་ཆོས་གསར་པ་ཞིག་དར་སྤེལ་བྱས་པར་བརྟེན་བཤེས་གཉེན་བསྟེན་ཚུལ་ལོག་པ་རེད་ཅེས་སྒྲུབ་ཐུབ་ཀྱི་མ་རེད།
དེ་བཞིན་ཉེ་ཆར་༸གོང་ས་མཆོག་ནོར་ཝེ་དུ་ཆིབས་སྒྱུར་སྐབས་ནོར་ཝེའི་སྲིད་བློན་གྱིས་མཇལ་འཕྲད་མ་ཞུས་པར་དགའ་པོ་བྱུང་ཞེས་གསར་འགོད་གསལ་བསྒྲགས་སྤེལ་ཡོད། ༸གོང་ས་མཆོག་དང་མཇལ་འཕྲད་ཞུས་ན་ཁོང་ཚོར་གནོད་ཀྱི་ཡོད་པ་གསལ་པོ་བསྟན་པ་རེད། ༸གོང་ས་མཆོག་གི་མཚན་སྙན་དང་། མཛད་འཕྲིན་རྒྱས་པ་ཡིན་ན། བོད་མི་དམངས་ཀྱི་རྒྱལ་ཁ་རེད། དེ་སྔ་ཆིག་སྟོང་དགུ་བརྒྱ་དྲུག་ཅུ་རེ་གྲངས་ནང་རྡ་སར་ཆོས་ཚོགས་ཚུགས་པ་རེད། ཆོས་ཚོགས་གྲུབ་རྗེས་སོ་སོའི་བཞུགས་གནས་སུ་ཕྱིར་ཕེབས་པའི་སྐབས་སྐྱབས་རྗེ་བདུད་འཇོམས་རིན་པོ་ཆེ་ཤི་ལི་གུ་རིར་བཙོན་དུ་ཚུད་ནས་སྐུ་མཉེལ་པོ་བྱུང་བ་རེད། དོན་རྐྱེན་དེ་རྡ་ས་ནས་རྒྱ་གར་གསང་བའི་ལས་ཁུངས་སུ་ཞུ་ལོག་ཕུལ་ནས་བཟོས་པ་རེད་ཅེས་བེད་སྤྱོད་ལོག་པ་བཏང་ནས་ཆོས་ལུགས་གྲུབ་མཐའ་ནང་ཁུལ་དཀྲོག་རྐྱེན་བཟོ་ཐབས་བྱེད་ཀྱི་འདུག རྡ་ས་ནས་ཟེར་དུས་དོ་དམ་བྱེད་འཇུག་མཁན་དེ་༸གོང་ས་མཆོག་དང་བོད་གཞུང་ལ་མ་ཉེས་ཁག་གཡོགས་བྱས་པ་རེད། དེ་ཚོ་གཞི་མེད་པའི་གནས་ཚུལ་རེད།
དངོས་ཡོད་གནས་ཚུལ་ནི། སྐབས་དེ་དུས་ང་ཚོས་རྒྱ་གར་ལུང་པའི་ཁྲིམས་དང་། འགྲོ་སྟངས། འགྲོ་ལུགས་སོགས་རེ་རེ་བཞིན་མ་ཤེས་པའི་དབང་གིས་སྐབས་དེ་དུས་ཀ་རྡོར་སྒང་གསུམ་སྲུང་སྐྱོབ་ཀྱི་ས་ཁུལ་རེད། ལྡི་ལི་དབུས་ནང་སྲིད་ལས་ཁུངས་ནས་བཀའ་འཁྲོལ་མེད་པར་ཕྱིན་ན། དོ་དམ་བྱེད་ཀྱི་ཡོད། དེ་དུས་གནས་སྟངས་ཐུགས་རྒྱུས་མེད་པར་ཕེབས་པའི་དབང་གིས་ཊི་ཤི་ཊ་ཟམ་པ་ནས་དོ་དམ་གནང་པ་རེད། མཐར་༸གོང་ས་མཆོག་གིས་རྒྱ་གར་གྱི་སྲིད་བློན་ལ་ཕྱག་བྲིས་ཕུལ་གནང་བའི་ཐུགས་རྗེ་བཀའ་དྲིན་ལ་བརྟེན་ནས་བཙོན་དུ་ཡུན་རིང་བཞུགས་མ་དགོས་པར་ལམ་སེང་གློད་བཀྲོལ་བཏང་བ་རེད། ཁོང་ཚོས་ཕྱོགས་ཡོངས་ཀྱི་དངོས་ཡོད་གནས་ཚུལ་ཡོངས་རྫོགས་མ་བཤད་པར་ཁོ་རང་ཚོའི་བེད་སྤྱོད་དང་། ཁེ་ཕན། མཐོང་ཚུལ་བཟོ་ཆེད་འདི་རིགས་དཀྲོག་གཏམ་སྤེལ་དོན་ལ་བསམ་གཞིགས་ནན་པོ་གནང་དགོས།
ཕྱི་ལོ་ ༡༩༩༦ ལོར་༸གོང་ས་མཆོག་གིས་དོལ་རྒྱལ་སྐོར་དམ་བསྒྲགས་ཤུགས་ཆེ་རུ་བཏང་བའི་སྐབས་སུ། ཁོང་ཚོས་བོད་གཞུང་གི་ལས་བྱེད་ཁོངས་དོལ་རྒྱལ་བསྟེན་མཁན་ཡོད་ན་ཕྱིར་འབུད་བྱེད་ཀྱི་ཡོད་པ་དང་། སློབ་གྲྭ་ཁག་གི་ནང་ཕ་མ་དོལ་རྒྱལ་བསྟེན་གསོལ་བའི་བུ་ཕྲུག་སློབ་གྲྭ་ནས་ཕྱིར་འབུད་བྱེད་ཀྱི་འདུག གཞིས་ཆགས་ཁག་གི་ནང་དོལ་རྒྱལ་སྟེན་མཁན་ཡོད་ན་ས་ཞིང་གི་ཐོབ་ཐང་ཕྱིར་བསྡུ་བྱས་ནས་གཞིས་ཁོངས་ནས་ཕྱིར་འབུད་བྱེད་ཀྱི་འདུག་ཅེས་ཁུངས་མེད་ཀྱི་སྐྱོན་འཛུགས་བྱས་པར་བརྟེན། བོད་གཞུང་གིས་དེ་ལྟར་བྱས་པ་ཞིག་དངོས་འབྲེལ་ཡོད་ན། ཕྱིར་འབུད་བྱས་པའི་སློབ་ཕྲུག་གམ་གཞིས་མི་དེའི་མིང་དང་། ཕྱིར་འབུད་བྱེད་མཁན་གྱི་ས་གནས་འགོ་འཛིན་སུ་ཡིན་རེ་རེ་བཞིན་ཁུངས་སྐྱེལ་བྱེད་ཐུབ་པ་ཡིན་ན་བསྐྱར་ཞིབ་གནང་གི་ཡིན། ཞེས་སྔ་ཕྱིར་ཡོངས་ཁྱབ་གསལ་བསྒྲགས་ཐེངས་འགའ་ཤས་གནང་ཡོད་ཀྱང་ཁུངས་སྐྱེལ་ཐུབ་པ་མི་གཅིག་བྱུང་མེད། དེ་ནས་ལོ་ ༡༥།༡༦ སོང་རྗེས་བསམ་བཏང་དྲན་སྐྱེས་བྱས་ཏེ་རྙོག་མ་གཏིང་སློང་གིས་དྲྭ་རྒྱ་དང་ཡིག་ཆ་མང་པོའི་ནང་བཀོད་འདུག དེ་ནི་ཕྱི་རྒྱལ་ལུང་པའི་ནང་འགྲོ་བ་མིའི་ཐོབ་ཐང་ཟེར་རྒྱུ་དེ་ཧ་ཅང་རྩ་ཆེན་པོ་དང་གལ་ཆེན་པོ་རྩིས་ཀྱི་ཡོད་པ་དང་། དེ་འདྲའི་ཐོག་ནས་བོད་མིའི་སྒྲིག་འཛུགས་ལ་མཚན་ཤས་བཟོ་ཆེད་གོ་སྐབས་ཟིན་ཏེ་བེད་སྤྱོད་ལོག་པ་བཏང་བ་གསལ་པོ་རེད།
དེ་ལྟར་ཁོ་པ་ཚོས་ངོ་ཚ་མེད་པར་ཧམ་པ་ཆེན་པོའི་ཐོག་ནས་ལོ་རྒྱུས་ལ་འཁྱོག་བཤད་བྱེད་ཀྱི་ཡོད། མ་བརྟག་མ་དཔྱད་པར་ཕྱོགས་གཅིག་གི་གནས་ཚུལ་ལ་ཆ་འཇོག་བྱས་ཏེ་བསྡོམས་བརྒྱབ་ན་ཐལ་ཆ་རེད། དངོས་སུ་མ་བྱུང་བའི་གནས་ཚུལ་དང་། མ་བྱས་པ་ཞིག་ལ་ང་ཚོས་བྱས་སོང་ཞེས་མཛུབ་མོ་བཙུགས་ན། དེ་ནི་ང་ཚོའི་ནོར་འཁྲུལ་རེད། དེ་ལྟར་བྱས་ན་ཁོང་ཚོ་དང་ང་ཚོའི་དབར་ཁྱད་པར་མ་བྱུང་བ་རེད། ཁོང་ཚོས་རྒྱུ་མཚན་དང་གཞི་རྩ་མེད་པའི་སྐད་ལོག་རྒྱག་པར་ང་ཚོའི་ངོས་ནས་དངོས་ བྱུང་བདེན་པའི་གནས་ཚུལ་གསལ་བཤད་བྱ་རྒྱུ་བོད་རིགས་སྤྱི་དང་། ལྷག་པར་གཞུང་གི་སྒྲིག་འཛུགས་མ་ལག་དང་བཅས་པར་དམིགས་བསལ་གྱི་འབྲེལ་བ་ཆགས་ཡོད་པར་ངོས་འཛིན་བྱེད་ཀྱི་ཡོད། ༸གོང་ས་མཆོག་གིས་སངས་རྒྱས་ཀྱི་བསྟན་པ་དང་། བོད་སྤྱིའི་བདེ་རྩའི་ཆེད་དུ་ལམ་སྟོན་གནང་བ་དེར་བསྙོན་འཛུགས་བྱེད་སྐབས་སུ་ང་ ལ་མཛུབ་མོ་འཛུགས་མཁན་མི་འདུག་བསམ་ནས་ཁ་རོག་བཞུགས་ན། དེ་ནི་ང་ཚོའི་ལས་འགན་མ་སྒྲུབ་པ་རེད། དཔེར་ན། ཕྱི་རྒྱལ་ནང་པའི་ཁོངས་ནས་དོལ་རྒྱལ་བསྟེན་གསོལ་གྱི་གནས་ཚུལ་དེ་བོད་པ་ནང་ཁུལ་གྱི་གནས་ཚུལ་རེད་ཅེས་མ་ཤེས་ཤེས་མདོག་གི་འགྲེལ་བཤད་བྱེད་ཀྱི་ཡོད། ང་རང་ཚོ་བོད་མི་ནང་ཁུལ་ལ་ཆ་མཚོན་ན། དེ་ནི་དགེ་ལུགས་པ་ནང་ཁུལ་གྱི་རྙོག་དྲ་རེད་མ་གཏོགས་ཆོས་ལུགས་གཞན་དང་འབྲེལ་བ་མི་འདུག་ཅེས་ལག་པ་འཆང་མི་དགོས་པ་གཙོ་འདོན་གནང་གི་ཡོད། དོལ་རྒྱལ་བསྟེན་གསོལ་དེ་སངས་རྒྱས་ཀྱི་བསྟན་པ་དང་། བོད་ཀྱི་རྩ་དོན་དང་འབྲེལ་བ་ཡོད།
དེ་བཞིན་དོལ་རྒྱལ་བསྟེན་གསོལ་བའི་གྲྭ་བཙུན་ཁག་གཅིག་གིས་སྟོད་འགག་ལྗང་ཁུ་གྱོན་པའི་སྲོལ་ངན་གསར་གཏོད་བྱས་པ་འདི་འདུལ་ཁྲིམས་དང་འགལ་ཡོད། དེ་རིགས་ལ་ཁྱོད་དང་ང་ཞེས་ཕར་ཁག་ཚུར་དཀྲི་བྱས་ཏེ་དགག་ལན་མ་བྱས་ན། ནམ་ཞིག་ངན་པ་ལང་ཤོར་དུ་སོང་ནས་བསྟན་པ་དེ་འཛིན་དང་བཅས་པར་མཐོང་བརླག་ཉེན་ཡོད། དེའི་ཐད་ང་ཚོ་སྐྱ་སེར་ཕོ་མོ་རྒན་གཞོན་ཡོངས་ལ་ལས་འགན་ཡོད་པ་མཐོང་གི་འདུག ཁོང་ཚོའི་ཕྱོགས་ནས་གཞི་རྩ་ཁུངས་ལུང་བདེན་འབྲེལ་མིན་པའི་གནས་ཚུལ་སྤེལ་བ་རྣམས་ལ་སྐབས་མཚམས་སོ་སོར་བདེན་པའི་ལན་འདེབས་བྱེད་མ་ཐུབ་པ་ཡིན་ན། ད་ལྟའི་གནས་ཚུལ་རྣམས་མ་འོངས་པའི་ལོ་རྒྱུས་ཆགས་ཀྱི་ཡོད། མ་འོངས་པར་༸རྒྱལ་བ་སྐུ་ཕྲེང་བཅུ་བཞི་པ་ཆེན་པོས་བོད་བསྟན་པ་ཆབ་སྲིད་དང་། བོད་སྤྱིའི་བདེ་རྩའི་སླད་སྐུ་ངལ་དེ་ལྟ་བུ་བཞེས་འདུག་ཀྱང་སྐབས་དེ་དུས་ཁོང་གི་རྗེས་འབྲངས་པ་ཚོས་ཞལ་བཙུམས་ནས་བཞུགས་འདུག ཁོང་ལ་ཕྱག་རོགས་དང་། དཔུང་རོགས་ཞུས་མི་འདུག་ཅེས་གསལ་བ་ཡིན་ན། ང་ཚོའི་ལོ་རྒྱུས་ག་འདྲ་ཞིག་ཆགས་སོང་ངམ། དེར་བརྟེན་ཕྱོགས་མང་པོ་གཅིག་ནས་དགོངས་པ་བཞེས་ཏེ་དངོས་ཡོད་གནས་ཚུལ་བདེན་པ་བདེན་སར་འཁྱོལ་བ་ཞིག་གནང་རྒྱུ་ཧ་ཅང་གནད་འགག་མཐོང་གི་འདུག་པ་དེ་ལུགས་དགོངས་པར་འཇགས་པ་ཞུ།། །།


text:
བདག་ཉིད་ཆེན་པོ་སློབ་དཔོན་ཟམ་གདོང་རིན་པོ་ཆེ་མཆོག་གིས་དཔེ་སྟོན་སློབ་གྲྭའི་དུས་ཆེན་སྲུང་བརྩི་ཐོག་གསུང་བཤད་གནང་བ།
༈ ཕྱི་ལོ་ ༢༠༡༥ ཟླ་ ༡༠ ཚེས་ ༡༠ ཉིན་མེས་དབོན་གཙུག་ལག་དཔེ་སྟོན་སློབ་གྲྭ་དབུ་བརྙེས་ནས་ལོ་བཅུ་འཁོར་བའི་དུས་ཆེན་སྲུང་བརྩིའི་མཛད་སྒོའི་ཐོག་དམིགས་བསལ་སྐུ་མགྲོན་བཀའ་བློན་ཁྲི་ཟུར་མཁས་དབང་ཟམ་གདོང་རིན་པོ་ཆེ་བློ་བཟང་བསྟན་འཛིན་མཆོག་ནས་གནང་བའི་གསུང་བཤད།
༄༅།། ཁྱབ་བདག་འཁོར་ལོའི་མགོན་པོ་༸གོང་ས་༸སྐྱབས་མགོན་རྒྱལ་བའི་དབང་པོ་ཐམས་ཅད་མཁྱེན་ཅིང་གཟིགས་པ་ཆེན་པོ་མཆོག་ལ་གུས་ཕྱག་སྔོན་དུ་བཏང་སྟེ། དེ་རིང་འདིར་འདུས་པའི་སྐྱབས་ཡུལ་དགེ་འདུན་པ་རྣམ་པ་དང་། བོད་མིའི་སྒྲིག་འཛུགས་ཀྱི་མང་གཙོའི་ཀ་བ་གསུམ་གྱི་ཆེས་མཐོའི་མཛད་གཙོ་རྣམ་པ། སམ་བྷོ་ཊ་དང་དཔེ་སྟོན་སློབ་གྲྭའི་ལས་ཀྱི་སྣེ་ལ་གཏོགས་པ་རྣམ་པ། སློབ་ཕྲུག་རྣམ་པ། གཞན་ཡང་ཕྱོགས་མཐའ་ནས་འདུས་པའི་སྐུ་མགྲོན་རྣམ་པ་ཚང་མར། ཐོག་མར་དེ་རིང་མེས་དབོན་གཙུག་ལག་དཔེ་སྟོན་སློབ་གྲྭ་དབུ་བརྙེས་ནས་ལོ་ངོ་བཅུ་འཁོར་བའི་དུས་ཆེན་འདིའི་ཐོག་༸གོང་ས་༸སྐྱབས་མགོན་ཆེན་པོ་མཆོག་སྐུ་དངོས་སུ་༸ཞབས་སོར་འཁོད་པའི་སྐལ་བཟང་གི་དགའ་སྟོན་འདིར་འཚམས་འདྲི་དང་བཀྲ་ཤིས་བདེ་ལེགས་ཞུ་རྒྱུ་ཡིན།
དེ་རིང་འདིར་གཏམ་བཤད་ཞུ་རྒྱུའི་གོ་སྐབས་ཐུང་ངུ་ཐོབ་པ་འདིའི་ཐོག་དམིགས་བསལ་ཞུ་རྒྱུ་གང་ཡང་མི་འདུག འོན་ཀྱང་ང་རང་སྒེར་དང་འབྲེལ་བ་ཡོད་པའི་དགོངས་སེལ་དང་། གསལ་བཤད། མཐོང་ཚུལ་བཅས་ཞུ་རྒྱུ་ཡིན།
ཐོག་མར་དགོངས་སེལ་ཞུ་རྒྱུ་ནི། བར་ལམ་ཕྱི་ནང་གི་མི་མང་པོ་དང་། ལྷག་པར་དཔེ་སྟོན་སློབ་གྲྭར་ཉམས་ཞིབ་ཆེད་ཕེབས་མཁན་རྒྱ་གར་གྱི་མཁས་པ་ཁ་ཤས་ཀྱིས། ཁྱེད་རང་བཀའ་ཤག་ལ་ཡོད་སྐབས་དཔེ་སྟོན་སློབ་གྲྭ་འདི་ས་ཆ་ཧ་ཅང་གུ་དོག་པོ་ཞིག་ནང་བཙུགས་འདུག ཁང་པ་སྐྱོ་པོ་དང་། རྩེད་ཐང་ཡང་མི་འདུག དེ་གང་འདྲ་བྱས་པ་རེད། དེ་ནོར་འཁྲུལ་ཆེན་པོ་རེད་ཅེས་བརྗོད་མཁན་བྱུང་། ད་ལྟ་ཕྱིར་བལྟས་སློག་སྐབས་དངོས་ཡོད་ཀྱི་གནས་སྟངས་རེད་འདུག སྐབས་དེ་དུས་ས་ཁང་སྟོང་པ་འཕྲལ་དུ་ཐོབ་ཐུབ་པ་འདི་མ་གཏོགས་མེད། ཕྱོགས་གཞན་ནས་དྷ་རམ་ས་ལར་མགོ་འཛུགས་ཐུབ་པ་ཡིན་ན་ང་དང་། ཕྱག་སྦྲེལ་ཤེས་རིག་བཀའ་བློན། གཞན་ཡང་རྡ་སར་ཡོད་པའི་མཁས་དབང་ཚོས་ཡང་ཡང་གཟིགས་རྟོག་གནང་རྒྱུར་ཁྱད་པར་ཞིག་ཡོང་གི་རེད་བསམས་ནས་བཙུགས་པ་རེད། སྐབས་དེར་དཔེ་སྟོན་སློབ་གྲྭར་སློབ་ཕྲུག་འཛུལ་མཁན་ཉུང་ངུ་ལས་མེད། ཁྲལ་ལྟ་བུར་ཕྱོགས་མཐའ་ཁག་ནས་འཁྲིད་ཡོང་བའི་སློབ་ཕྲུག་ཉུང་ཤས་ལས་བཙུགས་པ་ཡིན་སྟབས། ས་ཁུལ་དེ་འགྲིགས་པ་ལྟ་བུ་ཞིག་མཐོང་བ་རེད། བར་ལམ་ནས་དཔེ་སྟོན་སློབ་གྲྭར་སློབ་ཕྲུག་ཇེ་མང་སོང་སྟབས། ད་ལྟ་གུ་དོག་པོ་ཆགས་ཡོད་ཚོད་འདུག དེར་བརྟེན་སྐབས་དེའི་འཛིན་སྐྱོང་གིས་ཕུགས་རྒྱང་རིང་པོར་བསམ་བློ་བཏང་མ་ཐུབ་པའི་སྐྱོན་ཆ་བྱུང་བ་ངོས་ལེན་ཞུས་པའི་ཐོག་ནས་དགོངས་སེལ་ཞུ་རྒྱུ་ཡིན།
གསལ་བཤད་ཞུ་རྒྱུ་ནི། བོད་པའི་སྤྱི་ཚོགས་ནང་མི་མང་པོས་ཤེས་ཡོན་སྲིད་བྱུས་འདི་ངས་བཟོས་པ་ལྟ་བུ་ཞིག་ལ་དགོངས་མཁན་ཡོད་ཚོད་འདུག ཁྱེད་རང་གིས་བཟོས་པའི་ཤེས་ཡོན་སྲིད་བྱུས་དང་། ཁྱེད་རང་གིས་བརྩམས་པའི་ཤེས་ཡོན་སྲིད་བྱུས་ཞེས་འབྲི་མཁན་དང་གསུང་མཁན་ཡོང་གི་འདུག ང་ཚོའི་བཀའ་ཤག་སྐབས་སུ་མགོ་འཛུགས་བྱས་པ་དངོས་ཡོད་གནས་ཚུལ་རེད། འོན་ཀྱང་ཤེས་ཡོན་སྲིད་བྱུས་ངས་བཟོས་པ་མིན་པ་དེ་ངེས་པར་དུ་མཁྱེན་དགོས། དཔེར་ན། རྒྱ་གར་ནང་ཌོག་ཊར་བི་ཨར་ཨམ་བེཌ་ཀར་ (Dr.B.R. Ambedkar) མཆོག་ལ་རྒྱ་གར་རྩ་ཁྲིམས་ཀྱི་རྩོམ་པ་པོ་ཞེས་བརྗོད་སྐབས། ཨམ་བེཌ་ཀར་མཆོག་གིས་གྲོས་ཚོགས་ནང་ངས་དེ་འདྲ་ཐོས་སྐབས་ང་རང་ངོ་ཚ་སྟེ་རྔུལ་ཆུ་ཐོན་གྱི་འདུག་ཅེས་གསུངས་མྱོང་བྱུང་འདུག གང་ལགས་ཤེ་ན། ཨམ་བེཌ་ཀར་མཆོག་གིས་རྒྱ་གར་རྩ་ཁྲིམས་ཀྱི་ཟིན་བྲིས་ཚོགས་ཆུང་གི་ཚོགས་གཙོ་གནང་པ་རེད། འོན་ཀྱང་ངས་ཤེས་ཡོན་སྲིད་བྱུས་ཟིན་བྲིས་ཚོགས་ཆུང་ནང་ཐེ་གཏོགས་གང་ཡང་བྱས་མེད།
ཤེས་ཡོན་སྲིད་བྱུས་འདིའི་ཐོག་མའི་བསམ་བློའི་ས་བོན་གང་ནས་རྙེད་པ་རེད་ཅེ་ན། འདས་པའི་ལོ་བཞི་བཅུ་ཞེ་གྲངས་རིང་༸གོང་ས་༸སྐྱབས་མགོན་ཆེན་པོ་མཆོག་གིས་བོད་མིའི་མ་འོངས་ཤེས་ཡོན་ཐོག་བཀའ་སློབ་རིམ་སྩལ་གནང་བ་དེ་ཚོའི་ནང་ནས་ཕྱོགས་བསྡུས་དང་། སྟོན་པ་བཅོམ་ལྡན་འདས་ཀྱིས་ལེགས་པར་གསུངས་པའི་དམ་ཆོས་ནས་བྱུང་བའི་རིགས། དེ་བཞིན་རྒྱ་གར་གྱི་སྔོན་བྱོན་མཁས་པ་མང་པོའི་གསུང་ལ་གཞིར་བཞག་སྟེ། ༢༠༠༢ ཕྱི་ཟླ་ ༡ པོའི་ནང་རྒྱུན་རིང་ཉམས་མྱོང་ཡོད་པའི་དགེ་རྒན་དང་སློབ་སྤྱི་བཅས་མི་གྲངས་ ༢༠༠ ཙམ་ལས་གྲུབ་པའི་ཤེས་རིག་ཚོགས་ཆེན་ཐེངས་དྲུག་པའི་ཉིན་གསུམ་གྱི་བགྲོ་གླེང་གི་གྲུབ་དོན་བཅས་ལས་བྱུང་། དེའི་ཐོག་ནས་རྙེད་པའི་བསམ་བློའི་ས་བོན་དངོས་སུ་ཡིག་ཐོག་ལ་ཕབ་མཁན་ནི་སྐབས་དེ་དུས་ཀྱི་ཤེས་རིག་དྲུང་ཆེ་ཀརྨ་དགེ་ལེགས་ལགས་ཀྱི་གཙོ་སྐྱོང་འོག་བོད་ཁྱིམ་གྱི་དགེ་ཟུར་ཌོག་ཊར་བུ་མོ་ཚེ་རིང་ལགས་དང་། བོད་ཁྱིམ་གྱི་ཤེས་རིག་འགན་འཛིན་ངག་དབང་རྡོ་རྗེ་ལགས། རིགས་ལམ་སློབ་གྲྭའི་དགེ་རྒན་བློ་བཟང་རིན་ཆེན་ལགས། ཤེས་རིག་གི་ལས་བྱེད་ཆུང་ཚེ་རིང་ལགས་བཅས་ལས་གྲུབ་པའི་ཟིན་བྲིས་ཚོགས་ཚུང་བཙུགས་ཏེ། ཟིན་བྲིས་དང་པོ་དང་གཉིས་པ་ཟིན་བྲིས་ཚོགས་ཆུང་གིས་བཟོས་པ་རེད། དེའི་རྗེས་ལྡི་ལིར་ཚོགས་པའི་རྒྱ་གར་མཁས་པ་ཁག་གི་ཚོགས་འདུ་དང་། ལྡེ་ར་ལྡུན་གྱི་སྲོང་བཙན་དཔེ་མཛོད་ཁང་དུ་ཚོགས་པའི་བོད་ཀྱི་མཁས་པ་ཁག་གི་ཚོགས་འདུ། དེ་ནས་༸གོང་ས་༸སྐྱབས་མགོན་ཆེན་པོ་མཆོག་དབུ་བཞུགས་ཐོག་དྷ་རམ་ས་ལར་ཚོགས་པའི་ནུབ་ཕྱོགས་མཁས་པ་ཁག་གི་ཚོགས་འདུ་བཅས་ཚོགས་འདུ་རིམ་པ་གསུམ་གྱི་ནང་ཞིབ་བསྡུར་གནང་བ་མ་ཟད། བཙན་བྱོལ་བོད་མིའི་སྤྱི་ཚོགས་སུ་ཟིན་བྲིས་དང་པོ་དང་གཉིས་པ་འགྲེམས་སྤེལ་གྱིས་དགོངས་འཆར་བྱུང་བ་ཆ་ཚང་ཕྱོགས་བསྡུས་བྱས་པ་ཟིན་བྲིས་ཚོགས་ཆུང་དང་བཀའ་ཤག་གིས་གཏན་ལ་ཕབ་པ་དེ་ ༢༠༠༤ ཕྱི་ཟླ་ ༩ པའི་ནང་བོད་མི་མང་སྤྱི་འཐུས་ལྷན་ཚོགས་ཀྱིས་སྤྱི་ཡོངས་ཀྱི་བགྲོ་གླེང་དང་། ཚོགས་ཆུང་ཆ་བགོས་ཀྱི་བགྲོ་གླེང་། དེའི་རྗེས་དོན་ཚན་རེ་རེ་བཞིན་སྤྱི་མོས་མང་མོས་ཀྱིས་གཏན་ལ་ཕབ་སྟེ་དོན་ཚན་མང་ཆེ་བ་ཆེས་མཐོའི་མང་མོས་ཐོག་ཕྱིན་པ་མ་ཟད། མཐའ་མའི་ཕྱོགས་བསྡོམས་ཀྱི་ཡིག་ཆ་དེ་སྤྱི་མོས་ཐོག་གཏན་ལ་ཕབ་པ་རེད།
དེར་བརྟེན་ཤེས་ཡོན་སྲིད་བྱུས་ཀྱི་འདི་བོད་མི་མང་སྤྱི་འཐུས་ལྷན་ཚོགས་ཀྱིས་གཏན་ལ་ཕབ་པའི་ཁྲིམས་དང་གནས་ཚད་མཉམ་པའི་ཡིག་ཆ་ཡིན་སྟབས། མ་འོངས་པར་འདི་ལ་བསྐྱར་བཅོས་དང་འགྱུར་བ་གཏོང་དགོས་རིགས་གང་ཟག་བྱེ་བྲག་པ་དང་། ལས་ཁུངས་བྱེ་བྲག་པ་ཞིག་གི་དབང་ཚད་འོག་མེད་པར། སྤྱི་འཐུས་ལྷན་ཚོགས་རང་གིས་བསྐྱར་ཞིབ་དང་བསྐྱར་བཅོས་གནང་དགོས་པའི་གནས་སྟངས་ཤིག་ཆགས་ཡོད། དེས་ན་ཤེས་ཡོན་སྲིད་བྱུས་འདི་བོད་མི་མང་སྤྱི་འཐུས་ལྷན་ཚོགས་ཀྱིས་གཏན་ལ་ཕབ་པའི་ཤེས་ཡོན་སྲིད་བྱུས་ཤིག་ཡིན་པ་དང་། སྤྱི་འཐུས་ལྷན་ཚོགས་ཀྱི་ངོས་ནས་ཀྱང་འདི་རང་ཉིད་ཀྱིས་གཏན་ལ་ཕབ་པའི་ཡིག་ཆ་ཞིག་ཡིན་དགོངས་ཏེ། བདག་པོའི་འདུ་ཤེས་བཟུང་ནས་འདི་ལ་སྲུང་སྐྱོབ་དང་རྒྱུན་གནས། བསྐྱར་བཅོས་དགོས་རིགས་དུས་ནས་དུས་སུ་གཟིགས་ཐུབ་དགོས་པ་དེ་གལ་ཆེན་པོ་རེད།
དེ་ནས་མཐོང་ཚུལ་ནི། ཐོག་མར་དཔེ་སྟོན་སློབ་གྲྭ་འདི་བཙུགས་སྐབས་ཚང་མ་དྭོགས་པ་རྣམ་རྟོག་ངང་བསྡད་པ་རེད་ལ། འཛུལ་མཁན་ཡང་ཉུང་ངུ་ལས་མེད། ད་ལྟ་འདིའི་ནང་མ་ཚུད་པའི་སྡུག་བསྔལ་མ་གཏོགས། འཛུལ་མཁན་མེད་པའི་སྡུག་བསྔལ་མེད་པ་དེ་ཡག་པོ་རེད་བསམ་གྱི་ཡོད། ཕྱོགས་གཅིག་ནས་འདས་པའི་ལོ་གཅིག་ནང་དཔེ་སྟོན་སློབ་གྲྭ་ནས་ཐོན་པའི་སློབ་ཕྲུག་རྣམས་གཞི་རིམ་གོང་མའི་འཛིན་གྲྭ་བཅུ་པ་བཅུ་གཅིག་ནང་འགྲོ་རྒྱུའི་གོ་སྐབས་བྱུང་ཡོད། སྐབས་དེར་དགེ་རྒན་དང་སྤྱི་ཚོགས་ནང་སེམས་ཁྲལ་ཆེ་ཤོས་གང་རེད་ཅེ་ན། འཛིན་གྲྭ་བཞི་པ་ནས་མ་གཏོགས་སྐད་ཡིག་གཞན་སློབ་ཀྱི་མེད་པར་བརྟེན། ཨིན་སྐད་སོགས་རྗེས་ལུས་ཐེབས་ཀྱི་རེད་བསམ་པའི་དོགས་པ་ཞིག་ཡོད། འོན་ཀྱང་ད་ལྟ་དངོས་སུ་ཁོང་ཚོ་འཛིན་གྲྭ་བཅུ་པ་བཅུ་གཅིག་ལ་སླེབས་སྐབས་རྗེས་ལུས་ཐེབས་རྒྱུའི་ཚབ་ཏུ་སྔོན་འགྲོའི་འཛིན་གྲྭ་ནས་ཨིན་ཇི་བསླབས་ཏེ་ཡོང་མཁན་ཚོ་དང་ཁོང་ཚོ་བསྡུར་སྐབས་སྔོན་ལ་མ་གཏོགས། རྗེས་སུ་ལུས་པ་བྱུང་མེད་པ་དངོས་མཐོང་ལག་ཟིན་བྱུང་འདུག འདི་གནས་ཚུལ་བཟང་པོ་ཞིག་རེད་བསམ་གྱི་འདུག ཕྱི་ནང་གི་མི་རིགས་མང་པོས་ང་ཚོའི་ཤེས་ཡོན་སྲིད་བྱུས་འདི་དཔེ་བལྟ་རྒྱུ་ཞིག་ལ་ཡོང་གི་འདུག་ཅེས་བསྔགས་བརྗོད་གནང་མཁན་མང་པོ་འདུག དེར་བརྟེན་སྔོན་མ་ང་ཚོར་ཡོད་པའི་དྭོགས་པ་རྣམ་རྟོག་རྣམས་བསངས་ཐུབ་པ་ཞིག་བྱུང་ཡོད། སྔོན་མ་དཔེ་སྟོན་སློབ་གྲྭ་ཐོག་མར་འཛུགས་སྐབས་འདི་ལ་ཚོད་བལྟ་སློབ་གྲྭ་བརྗོད་དགོས་ཞེས་གསུང་མཁན་མང་པོ་བྱུང་། སྐབས་དེར་ང་ཚོས་ཚོད་བལྟ་བྱེད་དགོས་པ་གང་ཡང་མེད། སྔོན་གྱི་མཁས་པ་གོང་མ་ཚོས་ཚོད་བལྟ་གནང་གྲུབ་པ་ཞིག་རེད། འདི་དཔེ་སྟོན་ཆེད་ཡིན་ཞེས་བཤད་དེ་དཔེ་སྟོན་སློབ་གྲྭ་འདི་བཙུགས་པ་རེད།
དེ་རིང་དཔེ་སྟོན་སློབ་གྲྭ་ལོ་བཅུ་འཁོར་བའི་དུས་ཆེན་འདིའི་ཐོག་སློབ་གྲྭ་འདིའི་ནང་མུ་མཐུད་ཕྱག་ལས་གནང་མཁན་གྱི་དགེ་རྒན་དང་ལས་བྱེད། ཞིབ་ཚགས་པོས་སློབ་སྦྱོང་གནང་མཁན་གྱི་སློབ་ཕྲུག་ཚང་མར་ངས་རྗེས་སུ་ཡི་རངས་དང་བསྔགས་བརྗོད་ཡོད། ལྷག་པར་དུ་༸གོང་ས་༸སྐྱབས་མགོན་ཆེན་པོ་མཆོག་ལ་ཤེས་ཡོན་སྲིད་བྱུས་བཟོ་འགོད་སྐབས་ཐོག་མཐའ་བར་གསུམ་དུ་ཐུགས་ཞིབ་དང་བཀའ་སློབ་སྩལ་བ་དང་། དཔེ་སྟོན་སློབ་གྲྭ་འདི་ལ་མེས་དབོན་གཙུག་ལག་དཔེ་སྟོན་སློབ་གྲྭ་ཞེས་མཚན་གསོལ་རས་གནང་བ། དེ་རིང་མཛད་འཆར་མང་པོ་ཕྱིར་བསྡུ་མཛད་པའི་སྐབས་ཤིག་ཡིན་ནའང་ལོ་བཅུ་འཁོར་བའི་དུས་ཆེན་འདིའི་ཐོག་དངོས་སུ་༸ཞབས་སོར་འཁོད་པ་འདི་ཚང་མའི་བསོད་སྐལ་ཆེན་པོ་ཞིག་རེད། དེར་བརྟེན་བཀའ་དྲིན་ཆེ་ཞེས་ཞུ་རྒྱུ་དང་ཆབས་ཅིག ཁྱེད་ཚོའི་མི་ཚེ་དོན་ལྡན་ཡོང་བའི་སྨོན་འདུན་ཞུ་རྒྱུ་ཡིན། ཐུགས་རྗེ་ཆེ། ཞེས་གསུངས།


text:
དེ་རིང་༧གོང་ས་རྒྱལ་བ་རིན་པོ་ཆེ་མཆོག་དགུང་གྲངས་ ༨༢ ལ་ཕེབས་པའི་སྐུའི་འཁྲུངས་སྐར་དང་བསྟུན་ཏེ། བོད་ཀྱི་དུས་བབ་དྲ་བའི་ལག་ཐོག་ཁ་པར་དང་ལག་འཁྱེར་གློག་དེབ་སོགས་ཀྱི་པར་གཞི་གསར་པའི་མཉེན་ཆས་བཏང་ཡོད་པ་དང་། མཉེན་ཆས་འདི་མ་འོངས་པའི་ཉིན་གྲངས་ ༡༠༠ རིང་རིན་མེད་ཕབ་ལེན་བྱེད་ཆོག
བོད་ཀྱི་དུས་བབ་ཀྱི་མཉེན་ཆས་གསར་པ་(tibettimes APP)འདི་ཁྱོད་ཀྱི་ལག་ཐོག་ཁ་པར་(Mobile)དང་། ལག་འཁྱེར་གློག་དེབ་(ipad)སོགས་ཀུ་ཤུ་(IOS)རྟགས་ཅན་ཡིན་ན་(app store)དང་། ཨན་ཌོར་ཌི་(Android)རྟགས་ཅན་ཡིན་ན་(Play Store)ནས་ཕབ་ལེན་བྱེད་ཐུབ་པ་མ་ཟད། དེ་གཉིས་ཀྱི་བེད་སྤྱོད་དང་ཇུས་འགོད་སོགས་ཀྱང་གཅིག་གྱུར་ཡིན།
རིམ་སྤར་(Upgrade)ཞེས་པའི་མིང་ཚིག་འདི་དེ་རིང་གི་བརྡ་འཕྲིན་སྤྱིའི་འཕེལ་ཕྱོགས་ཤིག་ཆགས་ཡོད་པ་ལྟར། བོད་ཀྱི་དུས་བབ་མཉེན་ཆས་འདིའང་སྐྱོན་ཀུན་སེལ་ཡོན་ཏན་ཀུན་ལྡན་ཞིག་ཡིན་མི་སྲིད་སྟབས། དུས་ནས་དུས་སུ་སྤུས་ཇེ་དག་དང་སྣ་ཇེ་འཛོམ་དུ་གཏོང་རྒྱུ་ཡིན་པས། ཁྱེད་ཀྱི་ཁ་པར་ནང་གི་བོད་ཀྱི་དུས་བབ་མཉེན་ཆས་ཀྱང་བདུན་ཕྲག་འགའ་རེ་དང་། ཡང་ན་ཟླ་རེའི་མཚམས་སུ་ངེས་པར་དུ་ཁ་གསབ་(Update)དང་། ཡང་ན། རྦད་དེ་ནག་གསུབ་(Delet)བཏང་སྟེ་བསྐྱར་དུ་ཕབ་ལེན་བྱས་ན་ཁྱེད་ལ་དུས་བབ་མཉེན་ཆས་མ་ལག་གསར་ཤོས་དེ་རེག་པ་མ་ཟད། ཆ་རྐྱེན་ཇེ་འཛོམས་དང་འཁོར་རྒྱུག་ཀྱང་ཇེ་མགྱོགས་སུ་འགྲོ་བའི་དགེ་མཚན་ཡོད།
བོད་ཀྱི་དུས་བབ་ཀྱི་མཉེན་ཆས་གསར་པ་འདི་ནི། རྒྱ་གར་ལྷོ་ཕྱོགས་གྷོ་ཝར་རྟེན་གཞི་བྱེད་པའི་ཀུ་ཤུ་འཆར་འགོད་བཟོ་གྲྭ་དང་། དྷ་རམ་ས་ལའི་བོད་ཀྱི་བརྡ་འཕྲིན་ལས་ཁུངས། བོད་ཀྱི་དུས་བབ་ལས་ཁུངས་བཅས་ཚོགས་པ་གསུམ་མཉམ་འབྲེལ་ཐོག་འདས་པའི་ལོ་ངོ་གཅིག་དང་ཕྱེད་ལྷག་རིང་བཟོས་ཤིང་། མཉེན་ཆས་འདི་ནི་(NDK)ཞེས་པའི་དཔར་གཞི་དང་ (SDK) ཞེས་པའི་དཔར་གཞི་གཉིས་ཀྱི་རྨང་གཞིའི་ཐོག་ཀུ་ཤུ་(apple)དང་གྷོ་གྷིལ་(Google)གཉིས་གཅིག་གྱུར་དུ་བཟོས་པའི་བོད་ཡིག་ཁ་པར་བརྒྱུད་ཁུངས་མཉེན་ཆས་ཐོག་མ་དེ་ཆགས་ཡོད།
༼ བོད་ཀྱི་དུས་བབ་མཉེན་ཆས་གསར་པ་བེད་སྤྱོད་གཏོང་ཕྱོགས། ༽
(1.) བོད་ཀྱི་དུས་བབ་དྲ་བའི་འཆར་ངོས། བོད་ཀྱི་དུས་བབ་དྲ་ཚིགས་ཨ་མ་དང་། ཐེངས་འདིར་གསར་དུ་སྒོ་འབྱེད་བྱས་པའི་མཉེན་ཆས་(App)གང་ཡིན་རུང་། ཁྱོད་ཀྱི་གློག་ཀླད་དང་ཁ་པར་སོགས་ནང་བོད་ཡིག་མེད་ཀྱང་བདེ་བླག་ཏུ་འཆར་ཐུབ་པའི་ཁྱད་ཆོས་ཡོད།
(2.) བོད་ཀྱི་དུས་བབ་མཉེན་ཆས་ཕབ་ལེན། ཁྱོད་ཀྱི་ལག་ཐོག་ཁ་པར་དང་ལག་འཁྱེར་ཀློག་དེབ་ཀུ་ཤུ་(IOS)རྟགས་ཅན་ཡིན་ན་(app store)དང་། ཨན་ཌོར་ཌི་(Android)རྟགས་ཅན་ཡིན་ན་(Play Store)ནས་ཕབ་ལེན་བྱེད་དགོས།
(3.) བོད་ཀྱི་དུས་བབ་འཚོལ་བཤེར། ཁྱོད་ཀྱིས་བོད་ཀྱི་དུས་བབ་མཉེན་ཆས་ཕབ་ལེན་བྱེད་པར། ཁྱོད་ཀྱི་ཁ་པ་ཀུ་ཤུ་ཡིན་ན་(app store)ནང་བོད་ཡིག་ཐོག་ ‘བོད་ཀྱི་དུས་བབ།’ དང་། ཡང་ན་དབྱིན་ཡིག་ནང་ tibettimes ཞེས་བཏགས་ཏེ་འཚོལ་དགོས་པ་དང་། ཁྱོད་ཀྱི་ཁ་པར་ཨན་ཌོར་ཌི་ཡིན་ན་(Play Store)ནང་དབྱིན་ཡིག་ཐོག་ tibettimes ཞེས་བཏགས་ན་རྙེད་ཐུབ།
(4.) བོད་ཀྱི་དུས་བབ་མཉེན་ཆས། བོད་ཀྱི་དུས་བབ་མཉེན་ཆས་གསར་པ་འདི་བེད་སྤྱོད་གཏོང་བར། ཁྱོད་ཀྱི་ལག་ཐོག་ཁ་པར་དང་ལག་འཁྱེར་གློག་དེབ་སོགས་ཐོན་རིམ་(Verion)གསར་བའི་རིགས་ཡིན་དགོས་པ་མ་ཟད། ཁོག་པའི་ཤོང་ཚད་ཀྱང་གང་འཚམ་ཆེན་པོ་ཡོད་པ་དང་། མ་ཐར་སྟོང་ཆ་(MP 50)ལས་མ་ཉུང་བ་ཡོད་དགོས།
(5.) བོད་ཀྱི་དུས་བབ་སྟེང་མཆན་འགོད་སྟངས། ཁྱོད་ཀྱིས་བོད་ཀྱི་དུས་བབ་སྟེང་མཆན་དང་བསམ་ཚུལ་སོགས་འགོད་ཚེ། བོད་ཀྱི་དུས་བབ་ལ་སྔར་དེབ་སྐྱེལ་བྱས་མེད་ན་གསར་དུ་དེབ་སྐྱེལ་བྱེད་དགོས་པ་དང་། སྔར་དེབ་སྐྱེལ་བྱས་ཡོད་ན་ནང་འཛུལ་ནང་ཕྱིན་ཏེ་ཐོ་མིང་དང་གསང་ཚིག་མ་ནོར་བར་བཏགས་རྗེས་མཆན་འགོད་ཐུབ།
(6.) ནང་འཛུལ་བྱེད་སྟངས། ཁྱོད་ཀྱི་ཁ་པར་ནང་གློག་འཕྲིན་དང་ངོ་དེབ་སོགས་བེད་སྤྱོད་གཏོང་གི་ཡོད་ཚེ། དུས་བབ་ཁ་པར་མཉེན་ཆས་སྟེང་གི་ནང་འཛུལ་ནང་ཕྱིན་ན། ངོ་དེབ་ (Facebook)ཀྱི་རྟགས་ཤིག་དང་། གློག་འཕྲིན་ (Gmail)གྱི་རྟགས་ཤིག་ཡོད་པ་དེ་གཉིས་གང་གི་སྟེང་གནན་ན་ནང་འཛུལ་བྱེད་ཐུབ།
(7.) དེབ་སྐྱེལ་བྱེད་སྟངས། ཁྱོད་ཀྱིས་དེབ་སྐྱེལ་གསར་དུ་བྱེད་པར་དུས་བབ་ཁ་པར་མཉེན་ཆས་མདུན་ངོས་སྒང་གི་གཡོན་ཟུར་གྱི་ནང་འཛུལ་ཞེས་པར་ཕྱིན་ཞིང་། དེའི་འོག་གི་གཡོན་ཟུར་དུ་ ‘དེབ་སྐྱེལ’ ཞེས་པ་ཞིག་ཡོད་པ་དེ་གནན་ཏེ། མིང་དང་། གློག་འཕྲིན། ཐོ་མིང་སོགས་རེ་རེ་བཞིན་བསྐོངས་ཏེ་འོག་གི་དེབ་སྐྱེལ་ཞེས་པར་མནན་རྗེས། སོ་སོའི་གློག་འཕྲིན་ནང་ཕྱིན་ན་ཁྱོད་ལ་བོད་ཀྱི་དུས་བབ་ཀྱིས་གློག་འཕྲིན་ཞིག་འབྱོར་ཡོད་པའི་ནང་གི་འབྲེལ་ཐག་སྒང་མ་དེར་མནན་ཏེ་གསང་ཚིག་བཟོ་དགོས། གསང་ཚིག་གསར་པ་ཡར་འཇུག་བྱས་རྗེས་བསྐྱར་དུ་ནང་འཛུལ་ནང་ཕྱིན་ཏེ་གློག་འཕྲིན་དང་གསང་ཚིག་གཉིས་མ་ནོར་བར་བཏགས་ཏེ་ནང་འཛུལ་བྱེད་དགོས།
(8.) ཐོ་མིང་དང་གསང་ཚིག བོད་ཀྱི་དུས་བབ་དྲ་ཚིགས་ཨ་མའི་ནང་དེབ་སྐྱེལ་བྱས་པ་དང་དུས་བབ་ཁ་པར་མཉེན་ཆས་ནང་དེབ་སྐྱེལ་བྱས་པ་གཅིག་པ་ཡིན་ཞིང་། དེ་གཉིས་ཕན་ཚུན་གཅིག་གྱུར་དུ་བེད་སྤྱོད་གཏོང་ཐུབ། དྲ་ཚིགས་ཨ་མའི་སྟེང་དེབ་སྐྱེལ་བྱས་པའི་ཐོ་མིང་དང་གསང་ཚིག་དུས་བབ་མཉེན་ཆས་ནང་བེད་སྤྱོད་གཏོང་ཐུབ་ལ། དུས་བབ་ཁ་པར་མཉེན་ཆས་སྟེང་དེབ་སྐྱེལ་བྱས་པའི་ཐོ་མིང་དང་གསང་ཚིག་དུས་བབ་དྲ་ཚིགས་ཨ་མའི་ནང་དུའང་བེད་སྤྱོད་གཏོང་ཐུབ། (དུས་བབ་མཉེན་ཆས་ནང་གློག་འཕྲིན་དང་གསང་ཚིགས་གཉིས་བེད་སྤྱོད་བཏང་སྟེ་ནང་འཛུལ་བྱེད་དགོས་ལ། དུས་བབ་དྲ་ཚིགས་ཨ་མའི་སྟེང་གློག་འཕྲིན་དང་ཐོ་མིང་གང་རུང་དང་། འོག་ཏུ་གསང་ཚིག་བེད་སྤྱོད་བཏང་སྟེ་ནང་འཛུལ་བྱེད་དགོས།)
(9.) གསང་ཚིག་བརྗེད་པ། གལ་སྲིད་ཁྱོད་ཀྱིས་སྔོན་ཆད་དེབ་སྐྱེལ་བྱས་པའི་གསང་ཚིག་བརྗེད་པ་ཡིན་ན། དུས་བབ་མཉེན་ཆས་ཀྱི་ནང་འཛུལ་ནང་གི་ཁ་སྐོང་འོག་ཏུ་ ‘གསང་ཚིག་བརྗེད་ན་འདིར་གནོན།’ཞེས་པ་ཞིག་ཡོད་པ་དེ་བརྒྱུད་ནས་ཁྱོད་ཀྱིས་དེ་སྔ་དུས་བབ་ནང་བེད་སྤྱོད་བཏང་ཡོད་པའི་གློག་འཕྲིན་དེ་ཁ་སྐོང་ནང་བཏགས་ཏེ་གསང་ཚིག་བསྐྱར་གསོ་བྱེད་དགོས།
(10.) མིང་བརྗེ་བོ་རྒྱག་པ། ཁྱོད་རང་ནང་འཛུལ་བྱས་རྗེས། ‘ནང་འཛུལ་བྱེད་ས་དེར་ཁྱོད་ཀྱི་མིང་བོད་ཡིག་དང་དབྱིན་ཡིག་གང་རུང་ཐོག་འཆར་ཡོད། ཁྱོད་ཀྱིས་མིང་དེ་བརྗེ་བོ་རྒྱག་འདོད་ན། མིང་དེའི་སྟེང་གནན་ན་བརྗེ་བོ་རྒྱག་ཐུབ། རྗེས་མ་མིང་བསྐྱར་དུ་བརྗེ་བོ་རྒྱག་པར་ཡང་གོང་ལྟར་མིང་དེའི་སྟེང་གནན་ན་བརྗེ་བོ་རྒྱག་ཐུབ།
བོད་ཀྱི་དུས་བབ་མཉེན་ཆས་བེད་སྤྱོད་གནང་མཁན་རྣམ་པའི་དཀའ་ངལ་དང་དོགས་འདྲི་ལ་དུས་ནས་དུས་སུ་ལམ་སྟོན་གསལ་བཤད་ཞུ་བཞིན་ཡོད།
མཐའ་མའི་ཁ་སྣོན་ ༢༠༡༧།༧།༡༥


text:
རང་ཁྱིམ།
ང་རང་ཕྱི་སྣོད་ཀྱི་འཇིག་རྟེན་སྟེང་གི་མི་རྣམས་ཀྱི་ཤུལ་རྗེས་ལ་སྤྲོ་བ་སྐྱེས། མི་རྣམས་རྐང་རྗེན་དུ་ལྗོན་ཤིང་གསེབ་ཏུ་ཕྱིན་ པའི་རྟགས་མཚན་ཏེ། ཞབས་རྗེས་སུ་ཞབས་རྗེས་བསྟར་ནས་ཀྱག་ཀྱོག་གི་ལམ་ཕྲན་ཞིག་གྲུབ་འདུག སྔོ་ཐིང་ཐིང་གི་ སྤང་ལྗོངས་དང་ནེམ་ཤིག་ཤིག་གི་ན་ཐང་། ས་ཁར་མངོན་པའི་སྡོང་རྩྭ་བརྒྱུད་དེ། ནེའུ་གསིང་དང་གསོམ་ཤིང་གི་གསེབ་ དེད་ནས། འགབ་ཀྱི་ཆུ་ཕྲན་སྟེང་གི་གདུང་ཟམ་བརྒལ་ཏེ། བསྐྱར་དུ་བྲེལ་མྱུར་གྱིས། ཁང་བརྩེགས་ལ་འཛེགས་པ་ལྟར་ལྗོན་ པའི་རྩ་ནས་མཐོ་སར་བསྙེགས།
ཀྱེ། ངེད་སྙིང་ཉེ་བའི་མི་རྣམས། གལ་སྲིད་རང་ཉིད་ཀྱི་ལམ་ཕྲན་མ་བརྗེད་ན་དངོས་ནས་གླེང་མི་ཚར་བའི་སྐད་ཆ་ མཆིས། ང་ཞབས་ཟུང་གི་འཁོར་ལོ་ནགས་ཚལ་དང་རྩྭ་ཐང་ལྷུན་པོ་སོགས་སུ་བསྒྱུར་ཡོད། ག་ས་གང་ཡང་རང་ཁྱིམ་ ཡིན། དེ་ཡང་ངས་རྒྱུན་དུ་གནས་དེ་དག་ལ་གཏམ་རྒྱུད་ཅིག་བྲིས་པ་ཙམ་གྱིས་འཐུས། །
ས་ཆེན་གྱི་སྤྱན།
སྲོད་དུས་སུ་རླུང་ལྡང་མཚམས་བཞག སྟག་པ་དཀར་བོའི་གསར་དུ་འབུས་པའི་ལོ་འདབ་དག་གྲག་འགུལ་ཅུང་ཙམ་ ཡང་མེད། སྟག་པ་དཀར་བོའི་རི་འགབ་ཏུ་མི་རྣམས་རྒྱུན་དུ་རྐང་ཐང་དང་ཤིང་རྟར་བསྐྱོན་ཏེ་འགྲོ་བཞིན་མཆིས་མོད་ཕྱོགས་ གང་དུ་བསྐྱོད་པ་ཤེས་མ་བྱུང་། ཉེ་འགྲམ་གྱི་བྱེ་སའི་ལམ་ཕྲན་དུ་ཁོ་བོས་བྱིས་པ་ཞིག་གི་རྐང་རྗེན་མཐོང་བྱུང་། སྙིང་ཤིན་ཏུ་རྗེ་ བོར་འདུག མིས་ཁྲེལ་དགོད་བགྱིས་པར་སྐྲག་པ་མིན་ན་ངས་དངོས་ནས་དེར་མཆུ་སྦྱོར་ངེས།
རི་འགབ་ཀྱི་ལམ་གྱི་སྟེང་མི་སྐོར་ཞིག་ཤིང་རྟར་བསྡད་དེ་ཁ་བརྡ་གློད་ཀྱིན་འདུག ཁོ་ཚོའི་སྐད་སྒྲ་འཇམ་ཐིང་ངེར་གྱི་ ཆུ་ངོས་སུ་ཕོག་ལ་གསལ་ལྷང་ངེར་སྟག་པ་དཀར་བོའི་རི་སྟེང་དུ་ཁྱབ། ཕལ་ཆེར་ཤིང་རྟ་ཆེན་པོ་རེ་རེའི་འགྲམ་དུ་རྟེའུ་ཕྲུག་ ཅིག་རྒྱུགས་ཀྱིན་ཡོད། སོ་ནམ་པ་རྣམས་ཀྱི་ཁ་བརྡ་ནི་ཡུང་མ་སར་བཏབ་ཟིན་པའམ་ཏེ་མེ་ཐུ་ལེ·ཕ་ཧྥུ་ལོ་ཧྥུ་ཟེར་བ་ཞིག་ གིས་ཆུང་མ་འདས་ནས་བདུན་ཕྲག་དྲུག་མ་འགོར་བར་ཡང་བསྐྱར་གཉེན་བསྒྲིགས་བྱས་ཤིང་། དེ་ཡང་ཁོས་བྱིས་པ་དྲུག་སྙོར་ དགོས་པས་ཐབས་གཞན་གྱིས་སྟོང་བ། ད་དུང་མ་ལེ་ཡ་ཟེར་བ་ཞིག་ཡ་ཁེ་ཧྥུ·ཀེ་ལེ་ཀི་ལེ་ཡར་ཧྥུ་ཟེར་བ་ཞིག་གི་ཆུང་མ་ བྱས་ཟིན་ལ། ཁོ་མོ་ལོ་བཞི་བཅུ་ཞེ་དྲུག་དང་སྐྱེས་པ་དེ་ལོ་དྲུག་ཅུ་རེད། མ་ལེ་ཡ་བ་མོ་ཆུང་ཆུང་ཞིག་ཡོད་པ……ཤིང་རྟ་ཆེན་མོར་སྡོད་མཁན་རྗེས་མ་དག་གིས་མ་ལེ་ཡར་ཅི་ཞིག་ཡོད་པ་གསལ་བོར་མ་ཐོས་སྟབས། དེ་ནས་བ—མོ—ཆུང—ཆུང་ཞེས་པའི་ཡིག་འབྲུ་བཞི་བོའི་སྒྲ་རི་བོའི་སྟེང་གསལ་ལྷང་ལྷང་དུ་གྲགས།
མཐར་ཡོད་ཚད་ལྷིང་འཇགས་སུ་གྱུར། གཙང་བོ་མཚོ་མོར་འདྲེས་མཚམས་ནས་ཨུ་ལེ་བདུན་གྱི་ཕ་རོལ་ནས་གྲགས་ པའི་བྱ་སྐད་གསལ་བོར་ཐོས་ཐུབ།
དེའི་རྗེས་ནས་གྲོང་སྡེའི་བུད་མེད་ཅིག་གིས་བུ་ཆུང་ཁྲིད་དེ་མཚོ་ནང་དུ་གྱོན་གོས་འཁྲུད་ཀྱིན་མཆིས། བྱིས་པས་སྟོད་ གོས་ཡར་བརྫེས་ནས་མཚོ་ནང་དུ་གཅིན་གཏོང་སྐབས། བུད་མེད་དེས་ཆུ་འགྲམ་ནས་བཤད་པའི་སྐད་ཆ་ང་ཚོའི་འགྲམ་དུ་ བཤད་པ་ལྟར་གསལ་བོ་རེད། ཁོ་མོས༼ཅི་ཞིག་བྱེད་ཀྱིན་ཡོད། ཉེས་པ་བསགས་པ་རེད། མ་ཡུམ་གྱི་སྤྱན་ནང་དུ…༽ ཁོ་མོས་མཚོ་ནི་ས་ཆེན་གྱི་སྤྱན་དུ་རློམ་གྱིན་ཡོད་དམ། དོན་འདི་ལྟ་བུར་འཕྲད་ཐེངས་རེར། ངས་རྒྱུན་དུ་པེ་ལེ་ཅི་ཡ་ཧྥུ་ནར་ བསམ་ཚུལ་ཅི་ཞིག་ཡོད་པ་བྲིས་པ་ཡིན། ཁོ་མོས་བཤད་རྒྱུར༼མ་ཡུམ་ནི་ས་གཞིར་གོ་ཤག་ཤག་རེད༽ ཡང་བསྐྱར༼རྗེས་ སོར་མཚོ་ནང་དུ་གཅིན་གཏོང་བའི་དོན་འདི་མིའི་སྟེང་དུ་འབྱུང་ཡང་སྲིད། གལ་སྲིད་ཉིན་དེ་ཡི་རྗེས་ནས་བུད་མེད་དེའི་ མིག་ན་བ་ཡིན་ན། སྡེ་བའི་མི་རྣམས་ཀྱིས་ཁོ་མོའི་བྱིས་པས་མཚོ་ནང་དུ་གཅིན་བཏང་བས་ཡིན༽ཟེར།
པེ་ལེ་ཅི་ཡ་ཡི་གནའ་བོའི་མཆོད་འབུལ་ད་ལྟ་མིག་ལམ་དུ་མི་མཐོང་། མཚོ་ནི་ས་ཆེན་མ་ཡུམ་གྱི་སྤྱན་དུ་རློམ་པར་ སྙན་ངག་གི་བྲོ་བས་ཕྱུག་པའི་ལྟ་ཚུལ་འདི་ནི་ས་འཛམ་གླིང་གི་མིའི་རིགས་ཀྱི་རིག་གནས་ཤིག་ཏུ་གྱུར་ཡོད། ཡིན་ཡང་ཁོ་ ཚོའི་རང་ཉིད་ལ་བསྐྱུར་པ་ནི་རྨོངས་དད་ཁོ་ན་རེད།
མེ་ཏོག་སྣ་བརྒྱའི་དྲི་ངད་ཕྱོགས་ཀུན་ལྡང་བའི་མཚན་མོར། མི་རྣམས་གཉིད་ཀྱི་སྐལ་བ་དབེན། ས་ཆེན་མ་ཡུམ་གྱིས་སྤྱན་འཛུམ་ནས་ཟུམ་མེད།
ངའི་ཡུམ་ཆེན་གྱི་རྨི་ལམ།
ཁངས་རླུང་གི་གྲང་འཁྱག་གིས་བསྡམས་པའི་ས་གཞིར་ཆར་བས་བྱབས་འཁྲུས་ཐེངས་ཤིག་བགྱིས་སོང་། དྲོད་ལམ་ལམ་གྱི་ཆུ་རྡུལ་དག་ས་ངོས་ནས་ཡར་འཕགས་ཀྱིན་འདུག འདི་ནི་མོ་སི་ཁུ་ན་ཡོད་རུང་སེམས་སུ་འཆར་ངེས།
གུང་ཇར་རོལ་རྗེས་ང་ཚོས་རླངས་འཁོར་བསྐོར་ཏེ་ཕྱི་རོལ་ཏུ་སོང་། ལམ་བར་ནས་རླངས་འཁོར་ལམ་འགྲམ་ཞིག་ཏུ་ བཞག་ཅིང་རང་ཉིད་སྐྱེད་ཚལ་གྱི་ལོགས་སུ་ངལ་གསོས། དབྱར་སླེབས་ཚེ་འདབ་ཆགས་ཀུན་གྱིས་གྲེ་འགྱུར་སྙན་མོར་ དབྱངས་སུ་འགུགས་ཀྱིན་འདུག ཕྱོགས་བཞིར་དྭངས་གཙང་གི་མཁའ་དབུགས་ཤིག་འཁྱིལ་ལ་བལྟས་ཚོད་ཀྱིས་རང་བྱུང་ གི་ཡོད་དོ་ཅོག་ངའི་ཡུམ་ཆེན་བཞིན་གཉིད་དུ་གཡུར་ཡོད། ཡིན་ཡང་ང་རང་གཉིད་ལས་སད་བྱུང་། ཁོ་མོ་དཀྲོགས་ པར་དོགས་ཏེ་རྐང་འཇབ་ལག་འཇབ་བྱས།
ཡིན་ཡང་རང་བྱུང་ཁམས་ཀྱང་གཉིད་དུ་གཡུར་འདུག སྙིང་ཉེ་བའི་ཡུམ་ཆེན་དང་ལྷན་ཏུ་རྨི་ལམ་གཅིག་རྨི་བཞིན་ཡོད། ཁོ་མོ་གཉིད་དུ་གཡུར། སྙིང་ཉེ་བའི་ཡུམ་ཆེན་དང་མཚུངས་པར་རང་ཉིད་ཀྱི་ངང་ཚུལ་གྱིས་ཁོ་བོར་གཅེས་སྐྱོང་བྱས། ངས་རླངས་འཁོར་གྱི་སྒོ་ཁྲོག་གེར་བརྒྱབ་རྗེས་འོབས་དེའི་ཕ་རོལ་ཏུ་ཕྱིན་ནས་ཁུ་སིམ་མེད་ཙོག་པོར་བསྡད། ཁོ་མོས༼ཁོ་ གང་དུ་ཕྱིན་ནམ། ཁོར་དོན་དག་ཅི་ཞིག་བྱུང་ངམ། ༽ཞེས་འདངངས་ཚབ་སྐྱེས་གྱིན་འདུག
ཁོ་བོས་མྱུར་དུ་གློ་ལུ་ཐེངས་ཤིག་བྱས་པས་ཁོ་མོའི་ད་གཟོད༼བུ་ཆུང་གནས་ག་གེ་མོར་ཙོག་པུར་བསྡད་ཡོད། ཕལ་ཆེར་ཁ་ཟས་སྤྱོད་ཀྱིན་མཆིས། ཡང་མིན་ན་བསམ་གཞིག་གཏོང་གིན་ཡོད་ཤོས་ཆེ། ༽ཞེས་ཡིད་སེམས་བདེར་བབ།
ཁོ་བོས་ངག་འཇམ་པོས༼གཉིད་དང་། གཉིད་དང་། ཡུམ་ཆེན་ལགས། ཐུགས་བདེ་མོ་བྱོས།༽ཞེས་ལན་བསྐྱོན་པ་ཡིན།
རྒྱང་རིང་ན་གྲགས་ཀྱིན་པའི་དཔྱིད་ཀྱི་ཕོ་ཉ་སྟེ། ལྷ་བྱ་ཁུ་བྱུག ད་དུང་རྩྭ་འཇག་མ། འབྲི་ཏ་ས་འཛིན། བལ་བ་ཛ་དང་བཅས་པའི་ཁོ་བོར་བྱིས་དུས་སུ་རྒྱུས་མངའ་བའི་རྩྭ་རྩི་ཤིང་ཐམས་ཅད། འཇིག་རྟེན་གྱི་ཡོད་དོ་ཅོག ངའི་ཡུམ་ཆེན་གྱི་རྨི་ལམ་ཡིན། །